ދަތުރު –6– Haftha\nThu, 28 May, 2020, 5:32 pm\nދަތުރު – 6\nއެރޭ ގެސްޓް ހައުސްއާ ހަމައަށް ދެވެންދެން ވެސް އަހަރެން ހުރީ އިދުރީސްބެ ދެއްކި ވާހަކަތަކާމެދު ހަދާނެގޮތް ހުސްވެފައެވެ. އޭރު ރަހީފް ވެސް ހުރީ އަހަރެންނާ އެއް ހާލެއްގައެވެ. އެތެރެއަށް ވަދެގެން ގޮސް އަހަރެން ކޮޓަރިއަށް ވަނީމެވެ. އަދި އެނދުމަތީގައި އިށީންދެ، ދޮރުމަތީގައި އެއްކަނެއްގައި ލެގިލައިގެންހުރި ރަހީފްއާ ދިމާލަށް ބަލާލީމެވެ. “މާޒީގައި ހިނގާދިޔަ އެއްވެސް ކަމެއް ހަނދާނެއް ނެތް. މާޒީގެ ވާހަކަ އަހާނެ މީހެއް ވެސް ނެތް. ދެން އަހަރެން ކިހިނެއް؟ ކާކު ކައިރިއަށް ދާނީ؟”. އަހަރެންނަށް ހަގީގަތުގައި ވެސް ރޮވުނެވެ. އަހަރެންގެ ސިކުނޑިއަށް ކުރާ އަސަރު ހަމައެކަނި އިހުސާސްވާ މީހަކީ ހުދު އަހަރެން ކަމުގައިވާތީއެވެ. އެވަގުތު ރަހީފް އަހަރެން ކައިރީގައި އައިސް އިށީނެވެ. އަދި މަޑުމަޑުން އަހަރެންގެ ދެއަތުގައި ހިފިއެވެ. “އަހަރެންނާއި ރާޔާއާ މާބޮޑު ގުޅުމެއް ނެތަސް، އަހަރެންނަށް ރާޔާ ވަރަށް ހާއްސަވެއްޖެ. ހަގީގަތް ހޯދުމަށް ކުރެވެން އޮތް ހުރިހާ ކަމެއް ކުރުމުގައި އަހަރެން އެހީތެރިވާނަން. އެކަކު ނެތަސް އަހަރެން ހުންނާނަން.” ރަހީފްގެ އިހުސާންތެރިކަމުގެ ބަސްތަކުން އަހަރެންނަށް އިތުރަށް ރޮވުނެވެ. އަދި ބޭއިހްތިޔާރުގައި އޭނާގައިގައި ބައްދައިގަނެވުނެވެ. ހިތުގެ ހިނގުން އަވަސްވިއެވެ. ދުލުން ކިޔައިދޭން ކުޅަދާނަވެގެންނުވާ އެތައް ވާހަކައެއް ދެމީހުންނަށް އެވަގުތު އިހުސާސްކުރެވުނެވެ.\nކޮނޑާއި ހަމައަށް ވެއްޓިފައި އޮތް އަހަރެންގެ އިސްތަށިގަނޑު އެއްފަރާތްކޮށްލައި އޭނާ އަހަރެންގެ ކޮޑުމަތީގައި ދަށްދޮޅި ޖައްސާލިއެވެ. އަދި ހޫނު ނޭވާއެއް ބޭރުކޮށްލިއެވެ. އަހަރެން ކުއްލިއަކަށް ރަހީފްއާ ދުރަށްޖެހިލީމެވެ. އަދި ދުވެފައި ގޮސް ފާހާނާއަށްވަދެ ދޮރުތަޅުލީމެވެ. އަހަރެންނަށް ހިތާހިތުން ކިޔައިލެވުނެވެ. “މިއީ ގޯހެއް. ވަރަށް ބޮޑު ގޯހެއް. އަހަރެންނަކީ އަދި މީހެއްގެ ހައްގެއް.” ތެދެކެވެ. ކުޑަހިދުކޮޅެއްގެ އުފަލަކަށް އަހަރެންގެ އަސްލު ހަގީގަތެއް ބަދަލެއް ނުވާނެއެވެ. އަހަރެންގެ އިހުސާސްތައް ފޮރުވަން މިއަދު އަހަރެންނަށް މަޖުބޫރެވެ. ރަހީފް ކޮޓަރިން ނިކުންނާނެހާއިރު ކޮށްފައި އަހަރެން ފާހަނާއިން ނިކުތީމެވެ. އެވަގުތު ގެސްޓް ހައުސްގެ ސިޓިންރޫމު ތެރެއިން އެއްޗެއް ވެއްޓުނު އަޑު އިވުނެވެ. އަހަރެން ދުވެފައި ގޮސް ބޭރު ބަލާލިއިރު، އެތަނުގައި ހުރީ ނުވެސް ދަންނަ މީހެކެވެ.\nއޭނާ އަހަރެން ފެނުމުން ހިނިތުންވެލާފައި، ސަލާމްކޮށްލުމަށް އަތް ދިއްކޮލިއެވެ. “އަހަރެންނަކީ ރައިހާން. މިތަނުގެ ބޮޑުމީހާ. އެއްޗެއް ބަލާ މިކޮޅަށް އައީ. ރަހީފް ބުނި ރާޔާގެ ވާހަކަ.” ރައިހާން ތައާރަފުވިއެވެ. “އޯހް!. ރައިހާން. ރަހީފް ބުނި ރައިހާންގެ ވާހަކަ. ކޮން އިރަކު އައީ؟”. އަހަރެން ސަލާމް ބަލައިގަންނަމުން ވާހަކަދެއްކީމެވެ. “ހަމަ ދެންމެހާއިރަކު މިއައީ. ކޮމްޕިއުޓަރުގައިން އެގްރިމެންޓެއް ނަގަން ވެގެން. މިތަން ހިތްހަމަޖެހޭތަ؟ ކުރަން އައި މަސައްކަތް ކިހިނެއް ކުރިއަށްދަނީ؟”. ރައިހާން ވާހަކަދެއްކީ ވަރަށް ހިތްހެޔޮކަމާ އެކީގައެވެ. “އެކަން އަދި އެންމެ ހިތްހަމަޖެހޭ ގޮތަކަށް ނޫން ކުރިއަށްދަނީ. ކަންތައްތައް ހޯދުމަކީ އެހާ ފަސޭހަކަމެއް ނޫންތާދޯ.” އަހަރެން ބުނީމެވެ. “ބައެއް ކަންކަމަކީ އޭގެ ޒާތުގައި ހަގީގަތް ހޯދަން ވަރަށް ބުރަ މަސައްކަތްކުރަންޖެހޭ ކަންކަން. މަސައްކަތް ފެށީމަ އެނގޭނީ. ކުރިއަށް ދެވޭނެތޯ ނޫނީ ނުދެވޭނެތޯ. އެހެންނު؟ އޯކޭ. އަހަރެން މިވަގުތަށް ގޮސްލީ. އަދި ފަހުން ބައްދަލުކޮށްލާނަން.” ރައިހާން މިހެން ބުނުމަށްފަހު ހިނގައިގަތެވެ.\nރައިހާން އެބުނީ ކޮންކަމެއްގެ ވާހަކައެއް ހެއްޔެވެ. އަހަރެން ވާހަކައެއް ލިޔުމަށް ހޯދާ ހަގީގަތްބާއެވެ. ނޫނީ އަހަރެންގެ ހަގީގަތްބާއެވެ. މި ހިޔާލުގައި ހުއްޓާ ފަހަތުގައި ހުރި ކޮޓަރީގެ ދޮރުގެ ތަޅުހުޅުވުނު އަޑު އިވުނެވެ. އަހަރެން ވަރަށް ހުޝިޔާރުކަމާއެކީ ފަހަތަށް އެނބުރުނީމެވެ. މިރޭ އެއް ކަމަކުން ސަލާމަށްވެގެން އައިއިރު އަނެއްކާ ކަމެއް ކަމެކެވެ. އަހަރެންނަށް ކަންކަން ފެނިފެނި ކޮންމެ ވެސް ވަރަކަށް ޖެހިލުންވުން ކުޑަވެއްޖެއެވެ. ވުމާއެކު ބަނޑުހައިވެ ރުޅިއައިސް އޮންނަ ސިންގާއެއް ޝިކާރައަށް ނިކުންނު އުސޫލުން ގޮސް އެ ކޮޓަރީގެ ދޮރު ހުޅުވީމެވެ. ކޮޓަރިތެރެ ހުރީ ދިއްލާފައެވެ. އަދި އެނދުމަތީގައި އަހަރެންނަށް ފުރަގަސްދީގެން މީހަކު އިށީންދެގެން އިނެވެ. އިސްތަށިގަނޑު ފަންވެފައި ދިގެވެ. އިސްތަށިގަނޑު ދިގުކަމުން ގައިގެ އިތުރު އެހެން އެއްވެސް ތަނެއް ފެންނަވަރެއް ނުވެއެވެ. ޔަގީންވަނީ އެއީ އިންސާނެއް ނޫންކަމެވެ. އަހަރެން ހުރީ މިފަހަރު ބިރުގަތެއް ކަމަކު އެކަމާއި ކުރިމަތިލާން ތައްޔާރުވެގެންނެވެ.\n“އަހަރެންނަކަށް ނޭންގެ ތީކާކު ކަމެއް. އަހަރެންނަށް ތިވަރަށް ގޯނާކޮށް އުނދަގޫކުރަންޖެހޭ ސަބަބެއް އަހަރެންނަށް ކިޔާދީބަލަ. އަހަރެން މީހަކު ނުމަރަން. އަދި ކަލޭމެންނަކަށް އުނދަގުލެއް ވެސް ނުކުރަން. މަށާ ވާހަކަދައްކަބަލަ. ކަލޭމެނަށް އަހަރެންގެ ހަގީގަތް އެނގޭނަމަ ބުނެދީބަލަ. ކޮންކަމެއްތަ ހާސިލްނުވެގެން ތިއުޅެނީ؟”. އަހަރެންގެ ކެތްތެރިކަން ކޮޅުންލައި، ބިރުފަހަޅަ އަޅާދިޔައެވެ. އަދި މަޑުމަޑުން އޭއްޗާއި ކައިރިވީމެވެ. “ދުރުގަހުރޭ. ތިހުރި ފިޔަވަޅުމަތިން އެންމެ ފިޔަވަޅެއް ވެސް ކުރިއަށް ނާޅާތި. އަހަރެން މިއުޅެނީ އެމީހުންނަށް ފިލައިގެން. އެމީހުންނަށް އަހަރެން އަތުވާ ދުވަހަކުން ރާޔާ ވެސް މަރާލަފާނެ. އަހަރެންމީ ކާކުތޯ ނުބަލާ މިދައްކާ ވާހަކަ ރަނގަޅަށް އަޑުއަހާ. ފަންޑިތަވެރިއެއް ކައިރިއަށް ގޮސްގެން އަދި މިކަމެއް ހައްލެއް ނުވާނެ. މާދަމާރޭ ހަދުވަރުގެ އަލިކަން އެންމެ ގަދަވާ ވަގުތަށް އިންތިޒާރުކުރޭ. އަދި މެންދަމުން އަލިވެ ތިނެއް ޖެހުމުގެ ކުރިން މިރަށުގެ ފުއްޓަރުފަރާތުން ހުރިގޮތަށް ގޮސް ކަރުތާފެނާއި ހަމައަށް މޫދަށް އެރޭ. ދާންޖެހޭނީ އެކަނި. އޭތި ވާހަކަދެއްކީ އިންސާނެއްގެ އަޑުންނެވެ.\n“އަހަރެން ކިހިނެއް ތި ދައްކާހާ ވާހަކައެއް ގަބޫލުކުރާނީ؟ ތިއުޅެނީ އަހަރެން މަރާލަން ވެގެން. ނޫނީ މަށަށް ބިރުދައްކަނީތަ؟”. އަހަރެން އައި ރުޅީގައި އޭއްޗާއި ދިމާލަށް ހިނގައިގަންނަން ނެގުނީ އެންމެ ފިޔަވަޅެކެވެ. ފަހަތުން މީހެއްގެ ހަޅޭކުގެ އަޑުއިވުނެވެ. ސިއްސައިގެން ގޮސް ފަހަތް ބަލައިލިއިރު އެއްވެސް މީހަކު ފެންނާކަށް ނެތެވެ. އަހަރެން އަނެއްކާ ވެސް އެއާ ދިމާލަށް އެނބުރުނީމެވެ. އޭގެ ހިލަމެއް ވެސް ނެތެވެ. އަހަރެން މާނޭވާ ލަމުން ދުވެފައި ގޮސް އަހަރެންގެ ކޮޓަރިއަށް ވަނީމެވެ. އަދި ވަގުތުން ރަހީފަށް ގުޅާފައި ހުރިހާ ވާހަކައެއް ކިޔައިދިނީމެވެ.\nހެނދުނު ހޭލައިގެން އެންމެ ފުރަތަމަ ކަމަކަށް ވެސް އަހަރެން ރަހީފްއާ ބައްދަލުކުރީމެވެ. އަދި އިތުރަށް މިކަމުގައި ކުރިއަށްދާނެ ގޮތަކާމެދު މަޝްވަރާކުރީމެވެ. “އަހަރެން ހަމަ ހައިރާންވެއްޖެ. ރޫހާނީ ކަންކަން ގަބޫލުނުކުރަނީއެއް ނޫން. އެކަމަކު މިއީ ހާދަ އެހެން ކަހަލަ ކަމެކޭ. އެކަމަކު އަހަރެންނަށް އެއް ކަމެއް ޔަގީންވެއްޖެ. އިދުރީސްބެ ބުނީ ރަނގަޅަށް. ރޭގަ އަހަރެންނާ އެ ބައްދަލުވީ މުއުމިނު ޖިންނި. އަހަރެންގެ ހިތް ބުނަނީ އެއީ އޭ އަހަރެންނަށް ހަގީގަތް ކިޔައިދޭނެ އެއްޗަކީ. އަހަރެންނަކަށް އެއްވެސް ގޯނާއެއް ނުކުރެ. ކުރިން ދުވަހު ވަލު ތެރެއިން ވެސް އެ ދިމާވި ހަމަ މިއާ. ޔަގީން!. އަހަރެން ރަހީފް ގާތުގައި ބުނީމެވެ.\nކަންތައްތައް ގޮސްފައި އޮތް ހިސާބުން އަހަރެން ނިންމީ މަރުގެ ތުންފަތް މައްޗަށް ހާޒިރުވެގެން ނަމަވެސް ހަގީގަތް ހޯދާށެވެ. ރަހީފްއާ އެތަށް ގޮތަކުން މަޝްވަރާ ކުރުމަށްފަހުގައި އަހަރެން އެގޮތަށް ކަންތައް ކުރުމަށް ނިންމީމެވެ. މެންދަމުގެ ބާރަ ޖެހުމާއެކު، އަހަރެންނާ ރަހީފް ސިއްރުސިއްރުން ރަށުގެ ފުއްޓަރުފަރާތަށް ދިޔައީމެވެ. އެ ޖިންނި ބުނިގޮތާއި ހިލާފަށް އަހަރެން ދިޔައީ ރަހީފް ގޮވައިގެންނެވެ. ރަހީފް މަޑުކުރީ ފުދޭވަރަކަށް ދުރުގައެވެ. ގަސްހެދިފައި އޮތް ބޯ ޖަންގަލީގެ ތެރެއިން މަގުކޮށަމުން ގޮސް އަތިރިއަށް ފޭބުނެވެ. އޭރު މީހާ ހުރީ ބިރުން ދާހިތްލާ ފޯވެފައެވެ. މުޅި ތަނުގައިވަނީ ހަނދުވަރުގެ ފަޑުއަލިކަމެވެ. ކުދިކުދި ދޫނި ސޫފާސޫފީގެ ހިތްގައިމު އަޑު ފިޔަވާ އިތުރު އެއްވެސް އަޑެއް މުޅި ހިސާބަކު ވެސް ނެތެވެ. ގާތަކުމަތިން ފިޔަވަޅަކަށްފަހު ފިޔަވަޅެއް އަޅަމުންގޮސް މޫދާ ކައިރީ ވަރަކަށް އަހަރެންގެ ހިތް ދިޔައީ ތެޅެމުންނެވެ. މިކުރެވެނީ މޮޔަކަމެއް ބާއޭ ވެސް ހިތަށްއެރިއެވެ.\nކުއްލިއަކަށް އަހަރެން ބުރަކަށީގައި މީހަކު އަތްއަޅައި ކޮއްޕާލިއެވެ. އަހަރެން އަޑުގެ ނެތްތަނަށް ހަޅޭއްލަވައިގަތީމެވެ. އެހާ ތިލަ ހިސާބަކަށް ވެއްޓުނުއިރު ވެސް އަހަރެންގެ ދެފައެއް ނުޖެހެއެވެ. އަހަރެން މައްޗަށް އެރޭތޯ ފީނައި ގަތީމެވެ. އެވަގުތު ކުރިމަތިން ފެނުނު މަންޒަރުން ބިރުން ފިތްކަނޑައިގެން ދިޔައެވެ. މީހަކު އަހަރެންނަށް ގޮވަނީއެވެ. “ދަރިފުޅާ. މަންމަ ސަލާމަތްކޮށްދީ. ދަރިފުޅާ!. ހަމަ އެވަގުތު އަހަރެންގެ ހަނދާނަށް އައީ އެންމެ ހާދިސާއެކެވެ. މާޒީގެ ވަރަށް މުހިއްމު ސަފުހާތަކެއް ލޯކުރިމަތީ ނިއުޅެންފެށިއެވެ. އަހަރެންގެ ދެލޯ ބޮޑުވެ ނޭވައެއް ނުލެވުނެވެ. އެހިސާބުން ދެންވީ ކިހިނެއް ނޭންގެއެވެ. ހޭވެރިކަންވީއިރު އަހަރެން އޮތީ ރަހީފްގެ އަތްދަނޑިމަތީގައި އަތިރިމަތީގައެވެ. އަހަރެން ސިހިފައި ރަހީފްގެ ގައިގައި އޮޅުލައިގަތީމެވެ. އަދި އަޑުންއަޑުނަގައި ރޯން ފެށީމެވެ. “މަންމަ. ބައް. ބައްޕަ. އަހަރެންގެ މައިންބަފައިންނަކީ ކޮންބައެއްކަން ހަނދާންވެއްޖެ. ހަނދާންވެއްޖެ ރަހީފް.” އަހަރެންގެ އަޑު ބެދުނެވެ.


2018 Gai Vaadha Kuran Ninmmi Hisaabun Alhugadu MDP In Beyru Kuran Target Kuri - Moosa - Vaguthu\n2018 ގައި ވާދަކުރަން ނިންމި ހިސާބުން އަޅުގަނޑު އެމްޑީޕީން ބޭރު ކުރަން ޓާގެޓް ކުރި - މޫސަ\n2018 ވަނަ އަހަރުގެ ރިޔާސީ އިންތިހާބުގައި ވާދަކުރަން ނިންމި ހިސާބުން ފެށިގެން އަޅުގަނޑު ހުރީ އެމްޑީޕީން ބޭރު ކުރަން ޓާގެޓް ކޮށްފައި ކަމަށް ރައްޔިތުންގެ މަޖިލީހުގެ ނައިބު ރައީސް އަދި ހުޅު ހެންވޭރު ދާއިރާގެ މެންބަރު މޫސާ މަނިކު ވިދާޅުވެއްޖެއެވެ.\nމިރޭ ޕީއެސްއެމް އިން ގެނެސްދިން "ނޭޝަން ފަސްޓް" ޕްރޮގްރާމުގައި ވާހަކަ ދައްކަވަމުން މޫސަ ވަނީ އެމްޑީޕީގެ ޢަމަލުތަކަށް ވަރަށް ބޮޑަށް ފާޑު ވިދާޅުވެފައެވެ. މޫސަ ވިދާޅުވީ އޭނާ އެމްޑީޕީއިން ވަކިކުރީ ޕާޓީގެ އަސާސީ ޤަވާއިދާއި ހިލާފަށް ކަމަށެވެ.\n"އަޅުގަނޑު އެމްޑީޕީއިން ބޭރުކޮއްލީ އަލީ ވަހީދުގެ ޗޭއަރ ޕާސަން ކަމުގައި, ޕާޓީން ބޭރު ކުރި އިރު އަޅުގަނޑު އާދެސް ކުރިން އެހެން ނަހަދަން ސިޓީ ވެސް ފޮނުވިން،" މޫސަ ވިދާޅުވިއެވެ.\nކުށެއް ނުކުރަނީސް މައާފަށް އެދެންޖެހޭ ސަބަބެއް ނޯންނާނެ ކަމަށް ވިދާޅުވެ މޫސަ ވިދާޅުވީ، އެމްޑީޕީގައި ހުރި އިރު އެއްވެސް ކުށެއް ނުކުރައްވާކަމަށެވެ. އަދި މިގޮތަށް ކަންތައް ހިނގަމުން ގޮސް 2016 ވަނަ އަހަރުގެ ނޮވެމްބަރު މަސް ތެރޭގައި ޕާޓީގެ ޗެއާޕާސަން ރާއްޖޭގައި ނެތީސް އެމްޑީޕީން ވަކިކޮށްފައިވާކަމަށް މޫސަ ވިދާޅުވިއެވެ.\nމޫސަ ވިދާޅުވީ، ވެރިކަން ކުރާ ޕީޕީއެމް އާއީ ގުޅުނީ ހިތާއި ރުހުމުން ކަމަށާއި ޕީޕީއެމް އާއި ގުޅުނީ އަމިއްލައަށް ފެނިގެންކަމުގައެވެ.\nމޫސަގެ ނަން އެމްޑީޕީގެ ދަފްތަރުން އުނިކުރީ 2016 ވަނަ އަހަރުގެ ނޮވެމްބަރު 28 ވަނަ ދުވަހުގައެވެ.\nޖަލުގައި އޮންނެއްވި ނަމަވެސް ރައީސް ޔާމީން މާ ބާރުގަދަ - މޫސަ\nވެރިކަމުގައި ދެ ރައީސް ތިއްބެވިތަން އެބަ ފެނޭ - މޫސަ\nމާޗް 12, 2018 22:52\nކަލޯ މޫސާ ކަލެޔާ ހޯރަފުށީ މީހުންވެސް ވާދައެއް ނުކުރާނެ.\nމާޗް 12, 2018 23:21\nދެން މިހާރު ކަލޭ ވާދަކުރަންވީނު؟\nމާޗް 13, 2018 08:43\nޑިމޮކްރަސީއަކީ ކުށެއްނުކުރަނީސްމާފަށްއެދުމެއްނޫން އަދި ވަކިއަހަރަކު ވާދަކުރަން\nނިންމާހިސާބުން ޕާޓީންބޭރުކުރުމަށް ޓާގެޓް ކުރުމެއްވެސްނޫން މިވަރު ނުދަންނަބޭފުޅުން\nޑިމޮކްރަސީއޭކިޔުއްވާތީވަރަށްހައިރާންވޭނުދަންނަނީތޯ ނުވަތަ ޕާޓީ ބޭފުޅެއްގެ މުށުތެރޭގައި\nވަނީތޯ މިއީ އުފެދޭަސުވާލެއް\nމާޗް 13, 2018 08:52\nދެންވެސް ބޭރު ކޮށްލާނެ ހުރޭ ބަލަން\nތީ ބޭކާރު ބޮލެކޭ


SunOnline: Russia ge vaccine ge agakee 20 dollar ah January gai ganan libeyne\nރަޝިއާގެ ވެކްސިންގެ އަގަކީ 20 ޑޮލަރު، ޖަނަވަރީގައި ގަންނަން ލިބޭނެ\nމުހައްމަދު ޖަވާދު ޔޫސުފު 25 Nov 2020, 09:51\nމޮސްކޯ (ނޮވެމްބަރު 25) : ކޮވިޑް-19 ވައިރަސްއާ ދެކޮޅަށް ރަޝިއާއިން އުފައްދާފައިވާ ވެކްސިން "ސްޕޮޓްނިކް ފައިވް"ގެ ފުލް ޑޯޒެއްގެ އަގަކީ އެމެރިކާ ގެ 20 ޑޮލަރު ކަމަށާ ޖަނަވަރީގައި މިވެކްސިން ދުނިޔެގެ ބާޒާރުން ލިބޭނެކަމަށް ރަޝިއާ އިން ބުނެފި އެވެ.\n"ސްޕޮޓްނިކް ފައިވް" އާ ބެހޭ ރަޝިއާގެ ވެބްސައިޓް އިން ބުނީ "ސްޕޮޓްނިކް ވީ" ވެކްސިން ބިނާވެފައި ވަނީ ދެ ޑޯޒުގެ މައްޗަށް ކަމަށާ ޑޯޒެއްގެ އަގަކީ އެމެރިކާ ގެ 10 ޑޮލަރެވެ. ފުލް ޑޯޒެއްގެ އަގަކީ އެމެރިކާ ގެ 20 ޑޮލަރެވެ. ކޮވިޑް-19 ވައިރަސްއާ ދެކޮޅަށް އިންސާނާގެ ހަށިގަނޑުގައި "ސްޕޮޓްނިކް ފައިވް" މަސައްކަތްކުރާނީ ދެ ޑޯޒު ދީގެން ކަމަށްވެ އެވެ.\n"ސްޕޮޓްނިކް ފައިވް" އާ ބެހޭ ރަޝިއާގެ މަސްއޫލުވެރިން ވިދާޅުވާ ގޮތުގައި އެ ވެކްސިން އަށް އޯޑަރު ދީފައިވާ ގައުމުތަކަށް އެކްސްޕޯޓް ކުރުމަށް ބޭނުންވާ ހުއްދަ ހޯދުމަށް އެދި ދުނިޔޭގެ ސިއްޙަތު ޖަމްއިއްޔާ ޑަބްލިޔޫއެޗްއޯ އަށް ހުށަހަޅާފައިވާނެކަމަށާ އަންނަ ޑިސެމްބަރު މަހުގެ ކުރީކޮޅު ހުއްދަ ލިބޭނެކަމަށް ބެލެވޭކަމުގަ އެވެ. ހުއްދަ ލިބުމާއެކު ދުނިޔޭގެ ބާޒާރުގައި "ސްޕޮޓްނިކް ފައިވް"ގެ ފުލް ޑޯޒެއް 20 ޑޮލަރުގެ ރޭޓުން އަންނަ ޖަނަވަރީ މަހުން ފެށިގެން ގަންނަން ލިބޭނެކަމަށާ އެއަށްވުރެ އަގު ބޮޑުނުވާނެ ކަމަށް ރަޝިއާގެ މަސްއޫލުވެރިންނާ ހަވާލާދީ އެގައުމުގެ ޓީވީ ނެޓްވާކެއް ކަމަށްވާ އާރުޓީ ބުނެ އެވެ. "ސްޕޮޓްނިކް ފައިވް" އަށް އޯޑަރުކޮށްފައިވާ ގައުމުތަކުގެ ތެރޭގައި އިންޑިއާ، ތުރުކީ، ގަލްފުގެ ބައެއް ގައުމުތަކާއި އީރާނާއި މެންގޯލިޔާ، އަދި މެދުތެރޭ އޭޝިއާގެ ގައުމުތައް ހިމެނެ އެވެ.\n"ސްޕޮޓްނިކް ފައިވް" ގެ ނަމުން ނަންދީފައިވާ މިވެކްސިން އުފައްދާފައި ވަނީ ވެކްސިން އުފައްދާ ރަޝިއާގެ އެންމެ މަޝްހޫރު މަރުކަޒު ކަމަށްވާ "ނިކޮލައި ގަމާލެޔާ ނެޝަނަލް ރިސާޗް ސެންޓަ ފޯ އެޕިޑެމިއޮލޮޖީ އެންޑް މައިކްރޯބަޔޮލޮޖީ" އިންނެވެ. މިއީ އެޕިޑެމިއޮލޮޖީ އާއި މައިކްރޯބަޔޮލޮޖީގެ ރިސާޗްތައް ކުރުމަށް ޓަކައި 1920 ވަނަ އަހަރު ގާއިމްކުރި ސެންޓަރެކެވެ. ދުނިޔޭގެ ގައުމުތަކުން ކޮވިޑް- 19 އަށް އުފައްދާ ވެކްސިންތަކުގެ ތެރެއިން ތަޖުރިބާގެ މަރުހަލާތައް ކަޑައްތުކޮށް ރަޖިސްޓްރީކުރި އެންމެ ފުރަތަމަ ވެކްސިންއަކީ "ސްޕޮޓްނިކް ފައިވް" ވެކްސިން އެވެ.\n"ސްޕޮޓްނިކް ފައިވް"މިހާރުވަނީ ތިން ވަނަ މަރުހަލާގެ ތަޖްރިބާތައް ވެސް ނިންމާފަ އެވެ. މި ވެކްސިން ދިނުމުން ކޮވިޑް-19 ވައިރަސް އިން ސަލާމަތްވާނެކަމުގެ ޔަގީންކަން ރަޝިއާގެ ސައެންޓިސްޓުން ދީފައި ވަނީ 95 ޕަސެންޓްގަ އެވެ.\nރަޝިއާއިން ވަނީ މިދިޔަ ސެޕްޓެމްބަރު މަހު މިވެކްސިންގެ ވަނަ މަރުހަލާ ފުރިހަމަނުކޮށް އެގައުމުގެ ސިއްޙީ ދާއިރާގައި މަސައްކަތްކުރާ މީހުންނަށް މިވެކްސިން ދީފަ އެވެ. ނަމަވެސް ވެކްސިން ދިން އެކަކަށް ވެސް ސީރިޔަސް މައްސަލައެއް ކުރިމަތިވެފައިނުވާ ކަމަށް ރަޝިއާއިން ބުނެ އެވެ. "ސްޕޮޓްނިކް ފައިވް" ރަޝިއާގެ ރައްޔިތުންނަށް ދޭނީ ހިލޭކަމަށް އެގައުމުގެ ސަރުކާރުންވަނީ ނިންމައިފަ އެވެ. (އާރުޓީ)\nނަވަލްނީ ރަޝިއާއަށް ވަޑައިގެންނެވުމުން ހައްޔަރުކޮށްފި\nރަޝިއާގެ ކޮވިޑް މަރުތައް ހީކުރި ވަރަށް ވުރެ އިތުރު\nޕޫޓިން، ބައިޑެންއަށް މަރުހަބާ ވިދާޅުވެއްޖެ


SunOnline: 19 zuvaanaku Siyam World ge apprenticeship furihama koffi\n19 ޒުވާނަކު ސިޔާމް ވޯލްޑްގެ އެޕްރެންޓިސްޝިޕް ފުރިހަމަކޮށްފި\nއަހުމަދު މިޒްޔާލް 22 Oct 2021, 10:36\n"ސަން ތަރި" އެޕްރެންޓިސްޝިޕް ޕްރޮގްރާމުގެ ދަސްވެނިން-- ސަން ފޮޓޯ/ އައިމަން\n"ސަން ތަރި"ގެ ނަމުގައި ސިޔާމް ވޯލްޑް މޯލްޑިވްސްއިން ހިންގާ އެޕްރެންޓިސްޝިޕް ޕްރޮގްރާމުގައި 19 ޒުވާނުން ދަސްވެނިވެއްޖެއެވެ.\nސިޔާމް ވޯލްޑުގައި ރޭ ބޭއްވި ދަސްވެނިވުމުގެ ރަސްމިއްޔާތުގައި އެ ޕްރޮގްރާމް ފުރިހަމަކުރި ފަރާތްތަކަށް ސެޓްފިކެޓް ހަވާލުކޮށްދެއްވީ ސަން ސިޔާމް ގްރޫޕުގެ ޗެއާމަން އަދި މެނޭޖިން ޑިރެކްޓަރު، އަހްމަދު ސިޔާމް މުހައްމަދުއެވެ.\nއެޕްރެންޓިސްޝިޕް ފުރިހަމަ ކުރި ފަރާތްތަކަށް ސެޓްފިކެޓް ހަވާލުކޮށްދެއްވަނީ-- ސަން ފޮޓޯ/ އައިމަން\nއެ ޕްރޮގްރާމުގައި ބައިވެރިން ތަމްރީން ފުރިހަމަކުރީ މި މަހުގެ 28 ވަނަ ދުވަހު ހުޅުވާ ސިޔާމް ވޯލްޑް މޯލްޑިވްސްގައެވެ.\nތިން މަސް ދުވަހުގެ އެޕްރެންޓިސްޝިޕްއަކީ ސަން ތަރި ޕްރޮގްރާމުގެ ފުރިހަމަ މަރުހަލާއެވެ. ދެވަނަ މަރުހަލާއަކީ ސިޔާމް ވޯލްޑްގެ ވަޒީފާގައި ތިން މަސް ދުވަހު ޕްރޮބޭޝަން މުއްދަތެއް ފުރިހަމަ ކުރުމެވެ. އެ ދެ މަރުހަލާ ފުރިހަމަ ކުރުމުން ސިޔާމް ވޯލްޑުން ދާއިމީ ވަޒީފާ ލިބޭނެއެވެ.\nއެ ޕްރޮގްރާމުގައި މުޅި އެކު ކިޔަވައިދެނީ 24 މޮޑިއުލްއެވެ. އެއީ 60 ގަޑިއިރުގެ ކްލާސްރޫމް ސްޓަޑީޒް ނުވަތަ ތިއަރީ ސެޝަންތަކާއި 528 ގަޑިއިރަށް ވުރެ ގިނަ ވަގުތު ހޭދަވާ ޕްރެކްޓިކަލް ސެޝަންތަކެވެ.\nކިޔަވައިދިން މޮޑިއުލްތަކުގެ ތެރޭގައި ރާއްޖޭގެ ސަގާފަތާއި ރިސޯޓު ދިރިއުޅުމާއި ފްރަންޓް އޮފީސް، އެފްއެންބީ، ހައުސްކީޕިން އަދި ސޭލްސް، ޕީއާރު އެންޑް މާކެޓިންއާ ގުޅޭ މޮޑިއުލްތައް ހިމެނެއެވެ.\nމިރޭ ބޭއްވި ދަސްވެނިވުމުގެ ރަސްމިއްޔާތުގައި ސިޔާމް ވޯލްޑްގެ އައިލެންޑް ޗީފް ޓޮމް ވިދާޅުވީ އެ ޕްރޮގްރާމުގެ މައިގަނޑު އަމާޒަކީ އެމްޑީ ސިޔާމްގެ ތަސައްވަރާ އެއްގޮތަށް، ބިދޭސީންގެ ބަދަލުގައި ދިވެހިންނަށް މި ދާއިރާއިން ފުރުސަތު ދިނުން ކަމަށެވެ.\nއެގޮތުން މުވައްޒަފުންގެ ތެރެއިން ދިވެހިން ނިސްބަތް، 70 ޕަސެންޓަށް އަރަން ވަރަށް ގާތްވެފައިވާ ކަމަށް އޭނާ ވިދާޅުވިއެވެ.\nސިޔާމް ވޯލްޑްގެ އައިލެންޑް ޗީފް ޓޮމް-- ސަން ފޮޓޯ/ އައިމަން\nއެ ޕްރޮގްރާމުގެ ލާނިން އެންޑް ޑިވެލޮޕްމަންޓް ކޮންސަލްޓެންޓް އިނާޒު ވިދާޅުވީ، މިއީ މި ޕްރޮގްރާމުގެ ފެށުން ކަމަށާއި އަމާޒަކީ މިއީ އެކްރެޑިޓް ކުރެވޭ ޕްރޮގްރާމަކަށް ހެދުން ކަމަށެވެ.\nސަން ތަރި ޕްރޮގްރާމުގެ ފުރަތަމަ ބެޗުގައި 19 ޒުވާނުން ދަސްވެނިވެފައިވާއިރު، 25 ޒުވާނަކަށް އެ ޕްރޮގްރާމުގެ ދެވަނަ ބެޗުން ވަނީ ފުރުސަތު ދީފައެވެ.\n"ގެއްލޭނީ 1،500އެއްހާ ޓޫރިސްޓުން، މާ ބޮޑު ބުރޫއެއް ނާރާނެ"


SME ge MVR 50 million rufiyage loan ah furusathu hulhuvaalaifi | Mihaaru\nމާލޭގައި ހުންނަ ލޯކަލް މާރުކޭޓުން މީހަކު އެއްޗެއް ގަންނަނީ. - ފޮޓޯ: މިހާރު\nއެސްއެމްއީގެ 50 މިލިއަން ރުފިޔާގެ ލޯނަށް ފުރުސަތު ހުޅުވާލައިފި\n08 އެޕްރީލް 2018 - 13:55 8 comments\nއިކޮނޮމިކް މިނިސްޓްރީން ކުރި އިއުލާނެއްގައި ބުނީ އެސްއެމްއީގެ ލޯން ސްކީމަށް ޕްރޮޕޯސަލް ހުށަހެޅުމުގެ ފުރުސަތު މިއަދުން ފެށިގެން އަންނަ ބުރާސްފަތި ދުވަހު މެންދުރު ފަހު 2:00 އާ ހަމަ އަށް އޮންނާނެ ކަމަށެވެ. މިދިޔަ އަހަރު އެސްއެމްއީ ލޯނުގެ ގޮތުގައި 38 މިލިއަން ރުފިޔާ ދޫކުރި އެވެ.\nއިއުލާނުގައިވާ ގޮތުން ވަކި ފަރުދަކު ކުރާ ވިޔަފާރިއަކަށް އެންމެ ގިނަ އިން ލޯނު ދޫކުރެވޭނީ 500،000ރ. އާ ހަމައަށެވެ. ކުންފުންޏެއް ނުވަތަ ކޯޕަރޭޓް ސޮސައިޓީއެއް ހިއްސާވެގެން ވިޔަފާރި ކުރާ ނަމަ، އެ ފުޅާކުރުމަށް 1،500،000ރ. އާ ހަމަ އަށް ލޯނު ދޫކުރެވޭނެ ކަމަށް ވެސް އިއުލާނުގައިވެ އެވެ.\nއެސްއެމްއީގެ ދަށުން މި އަހަރު ލޯނު ދޫކުރަން ހަމަޖައްސާފައިވަނީ މައިގަނޑު އަށް ދާއިރާއަކުންނެވެ. އެއީ ޓޫރިޒަމާއި ދަތުރުފަތުރުކުރުމާއި އިމާރާތްކުރުމުގެ ދާއިރާއާ ގުޅޭ ވިޔަފާރި ފުޅާ ކުރުމަށާއި ދަނޑުވެރިކަމާއި މަސްވެރިކަން ފުޅާކުރުމަށާއި ކޯޕަރޭޓިވް ސޮސައިޓީއާ ގުޅޭ ވިޔަފާރިތަކަށެވެ. މީގެ އިތުރުން ހިދުމަތް ފޯރުކޮށްދިނުމާއި ވޭސްޓް މެނޭޖްމަންޓް ދާއިރާ އަދި އޯޕަން ކެޓެގަރީ އަށް ޕްރޮޕޯޒަލް ހުށަހެޅޭނެ އެވެ.\nއެސްއެމްއީ ލޯންގެ ޕްރޮޕޯޒަލް ބަލައިގަތުމަށް ހަމަޖެހިފައިވަނީ އިކޮނޮމިކް މިނިސްޓްރީ އާއި ހަ ރަށެއްގެ ބިޒްނަސް ސެންޓަރުންނެވެ. އެއީ ޅ. ނައިފަރު، ލ. ފޮނަދޫ، ސ. ހިތަދޫ، ގދ. ތިނަދޫ، ހދ. ކުޅުދުއްފުށި، އަދި ދ. ކުޑަހުވަދޫ އެވެ. އަދި އޮންލައިންކޮށް ވެސް ޕްރޮޕޯޒަލް ބަލައިގަތުމަށް ވަނީ ހަމަޖެހިފަ އެވެ.\nއިތުރު ލިޔުންތައް ދިވެހި ސަރުކާރު އިކޮނޮމިކް މިނިސްޓްރީ ކުދި ވިޔަފާރި ލޯނު


Rocketge baithah Raajje kandah vanee vehtifai: China – Iru\nސަރުކާރުގެ ގެދޮރުވެރިޔާ ލޯނު މިރޭ އިފްތިތާހުކުރަނީ\nޗައިނާގެ އެންމެ ބޮޑު ޖައްވީ ރޮކެޓްގެ ބައިތައް ރާއްޖޭގެ ހުޅަނގުން، ކަނޑަށް ވެއްޓިފައިވާ ކަމަށް އެގައުމުން ބުނެފިއެވެ.\n“ސީއެންއެން” އިން ރިޕޯޓުކޮށްފައިވާ ގޮތުގައި ރޮކެޓު ވެއްޓިފައިވަނީ މިއަދު ހެނދުނު ރާއްޖެ ގަޑިން 7:24 އެހާކަށް ހާއިރެވެ. ޗައިނާއިން ބުނެފައިވާގޮތުން މިރޮކެޓްގެ ބައިތައް ދުނިޔޭގެ ސަތަހައަށް ވަދެފައިވަނީ ދ އަތޮޅު ކައިރިއަށެވެ. Rocketge baithah Raajje kandah vanee vehtifai: China\nލޯންގް މާޗް-5ބީ ވެހިކަލްގެ ބޮޑު ބައެއް ދުނިޔެ އަށް މިހާރު ވެއްޓިފައިވާކަށް އެކި އިދާރާތަކުން ރިޕޯޓްކުރަމުންދާއިރު އޭގެ ބަރުގަނުގައި 19 ޓަނު ހުންނާނެ ކަމަށް ބެލެވެ އެވެ. ޗައިނާ އިން ޖައްވަށް ފޮނުވާލި ރޮކެޓުގެ ބޮޑު ބައެއް ކޮންޓްރޯލުން ނައްޓައިގެން ދިޔައީ މިދިޔަ ހަފްތާފައެވެ.\nމިކަމާ ގުޅިގެން ދިވެހި އަސްކަރިއްޔާ އިން އަދި އެއްވެސް އެއްޗެއް ހާމަކޮށްފައެއް ނުވެއެވެ.


UK Gai Fethuremundhaa Covid-19 Aa Vahtharu Lanka In Fenijje - Vaguthu\nއިނގިރޭސިވިލާތުގައި ފެތުރެމުންދާ ކޮވިޑް-19 ވައިރަސްގެ އާވައްތަރު ލަންކާއިން ފެނިއްޖެ\nއިނގިރޭސިވިލާތުގައި ފެތުރެމުންދާ ކޮވިޑް-19 ވައިރަސްގެ އާވޭރިއަންޓް ލަންކާއިން ފެނިއްޖެއެވެ.\nސްރީލަންކާ ހެލްތު މިނިސްޓްރީގެ ޗީފް އެޕިޑޮމޮލޮޖިސްޓް ޑރ.ސުދާތު ސަމަރަވީރާ ވިދާޅުވީ އިނގިރޭސިވިލާތުން ސްރީލަންކާއަށް އައި މީހަކު ކޮވިޑް-19 ވައިރަސްގެ އާވޭރިއަންޓަށް ފައްސިވެފައިވާ ކަމަށެވެ.\nޑރ.ސުދާތު އިނގިރޭސިވިލާތުން އާވޭރިއަންޓަށް ފައްސިވި މީހާ ހުރީ ކަރަންޓީންގައި ކަމަށެވެ.\nއިނގިރޭސިވިލާތުން އާވޭރިއަންޓަށް މީހަކު ފައްސިވި ނަމަވެސް ކޮވިޑް-19 ކޮންޓްރޯލް ކުރަން މިހާރު އަޅާފައިވާ ފިޔަވަޅުތަކުގެ އިތުރަށް އިތުރު ފިޔަވަޅެއް އަޅަން މިވަގުތު ނިންމާފައި ނުވާކަމަށް ޑރ.ސުދާތު ވިދާޅުވިއެވެ.\nސްރީލަންކާ އިން މިހާތަނަށް 50,899 މީހަކު ކޮވިޑް-19 އަށް ފައްސިވެ، 247 މީހަކު ވަނީ ކޮވިޑް-19 ޖެހިގެން މަރުވެފައެވެ. ސްރީލަންކާ އިން ފުރަތަމަ ކޮވިޑް-19 ކޮންޓްރޯލް ކުރުމުގައި ދުނިޔެއަށް މިސާލު ދެއްކި ނަމަވެސް އޮކްޓޯބަރ މަހުން ފެށިގެން އެގައުމުގެ ހާލަތު ގޯސްވާން ފެށިފަހުން އަދިވެސް ބަލި ކޮންޓްރޯލް ނުކުރެވެއެވެ. އިއްޔެ ވެސް ސްރީލަންކާ އިން ވަނީ 692 މީހުން ފައްސިވެފައެވެ. އިއްޔެ އަކީ ޑިސެމްބަރ މަހުގެ 30 ވަނަ ދުވަހަށްފަހު އެންމެ ގިނަ މީހުން ކޮވިޑް-19 އަށް ފައްސިވި ދުވަހެވެ.


Dhuvas olhifai: Iyye aai miadhaa maadhamaa!\nދުވަސް އޮޅިފައި: އިއްޔެއާ މިއަދާ މާދަމާ!\nކަލަންޑަރެއް، ޕެންޑެމިކްގެ ސަބަބުން ގިނަ ބަޔަކު ގެއަށް ވަދެފައިވާތީ ހަފުތާގެ ދުވަސްތައް ވެސް ވަނީ އޮޅިިފައި\nމިއަަދު މިއީ ކޮން ދުވަހެއްތަ؟ މިއީ މިހާރު ވަރަށް ގިނައިން އަހައިލެވޭ އެއް ސުވާލެވެ. ކަމެއް ކުރަން ގޭގައި އިނދެފައި އާއިލާގެ މެމްބަރެއް ގާތު ދުވަސްް އަހާ ލެވި، އެމީހާއަށް ވެސް ދުވަސް ނޭނގޭ ފަހަރު އެބައާދެ އެވެ. ކޮރޯނާ ވައިރަަހުގެ ބަލާއާފާތް މުޅި ދުނިޔެއަށް ފެތުރި އެންމެންގެ ދިރިއުޅުން އެ ފުށް މި ފުށަށް ޖެހި އިރު ދުވަސް އޮންނަނީ އޮޅި ފުށުންޖެހިފަ އެވެ.\nއަތުކުރި އާއި ފާރުގައި ހުންނަ ގަޑިތަކަަށް ބެލުމެއް ނެތެވެ. ދުވަސް ނޭނގިގެން ފޯނު ބަލަން ވެސް ފަަށައިފި އެވެ. އަންގާރަ ދުވަސް އާދިއްތައަށް ބުދަ ބުރާސްފަައްޗަށް ވެސް އެބަވެ އެވެ. ހަފުތާގެ ދުވަހެއް ހަފުތާ ބަންދެއް މިހާރު ނޯވެ އެވެ. އޮންނަނީ ހަމަ އެކަނި އިއްޔެ އާއި މިއަދާއި މާދަމާ އެވެ.\nއެއްވެސް ތަރުތީބެއް ނެތް އިހުސާސެއް ކުރެވޭ އިރު ދުވަސްދާ ގޮތް ދިގު ވުމާއި ކުރު ވުމާއި ރަަނގަޅަށް މަސައްކަތް ނުކުރެވުމާއި އެކި ކަންކަމުގައި ގިނަ ވަގުތު ހޭދަވުން މިއީ އާއްމުކޮށް ހިނގާނެ ކަންކަަމެވެ. ސިއްހީ މާހިރުވެސްް ވިދާޅުވާ ގޮތުގައި މި ދުވަސްވަރަަކީ ތައްޔާރު ނުވެ ތިއްބާ އެންމެންނަށް ކުރިމަތިވި ދުވަސްވަރެއް ކަމުން ނަފުސާނީ ގޮތުން އަސަރުތަކެއް ކުރާނެ އެވެ. މީހުންގެ ވިސްނުމާއި ދަސް ކުރުން އަަދި ހަނދާން ކުރުން ފަަދަ ކަންކަމަށް މި ހާލަތުގެ އަަސަރު ކުރާނެ އެވެ.\nޑެއިލީ ރޫޓީންތައް ގެއްލިފައި\nއިންސާނުންގެ ހަށިގަނޑުގެ ކަންކަން ތަރުތީބުން ހިނގާ ގޮތަށް ކޮންމެ މީހެއްވެސްް ޑެއިލީ ރޫޓިން އެއް ތަރުތީބުކޮށްގެން ގެންްގުޅެ އެވެ. ވަކި ގަޑިއަކު ހޭލުމާއި ވަކި ތަނަކަށް އެ ގަޑިއަކަށް ދިއުމެވެ. އަދި އެ ތަނަކުން އައުމަށްފަހު ދެން ކަންތައް ކުރާ ގޮތެވެ. ކިޔަވާ ކުދިން ނޯޓު ފޮތުގައި ލިޔެގެން ގެންގުޅޭ ޑެއިލީ ޓައިމް ޓޭބަލް ވެސް މި ރޫޓީންގެ ތެރޭގައި ހިމެނެ އެވެ. މީހުންގެ ޑައިރީ އާއި ނޯޓް ފޮތް ވެސް ހިމެނެ އެވެ.\nހަފުތާ ބަންދު ދުވަސްތަކުގައި އޮންނަ އާއިލީ ބައްދަލުވުންތަކާއި ހަވީރު ގަޑީގައި ފިނި ބުރު ޖަހާލަން ދާ ދިއުމެވެ. މިއީވެސް ބައެއްގެ ރޫޓީންގައި ހިމެނޭ ތަންކޮޅެކެވެ. މި ކަންކަމުގެ ސަބަބުން އެ ދުވަހަކީ ކޮން ދުވަހެއްކަން ނުބުންޏަސް ވެސް އެނގެ އެވެ.\nގޭގައި ލޮކްޑަައުންވެފަައި ތިބިި އެންމެންނަށް އެމީހުންގެ ރޫޓީންތައް މިއަދު އޮޅިއްޖެ އެވެ. ރޭ ވީމާ އެނގުނަސް ހެނދުނެއް މެންދުރެއް އަސުރެއް ހަވީރެއް ބައެއް ފަަހަރު ވަތްކެއް ނުވެ އެވެ. ހެނދުނު ތެދުވެ ކުރާ މަސައްކަތް ހަވީރަށް ކުރެ އެވެ. އަދި ރޭގަނޑުގެ މަސައްކަތްތައް ދަންވަރަށް ބަދަލުވެ އެވެ.\nޔުނިވާސިޓީ އޮފްް ކެލިފޯނިއާގެ ސައިކޭޓްރީ ޕްރޮފެސަރު، އެލިސާ އެޕެލް ވިދާޅުވި ގޮތުގައި މިހާރު ކަންތައް ހިނގާ ގޮތުން އާއްމުކޮށް ހިނގާ ހަފުތާ އެއްގެ ކަންކަން ގެއްލިއްޖެ އެވެ. ބައެއް މީހުންނަށް ގޭގައި މަސައްކަތް ކުރަން ޖެހި، މަސައްކަތާ ދުރުކޮށްދޭ ހަފުތާ ބަންދުގެ ދުވަސްތަކަށް އިންތިޒާރު ކުރުން ވެސް ނިމިއްޖެ އެވެ.\nމީގެ ސަބަބުން ދުވަސްތައް ދިގު ދެމޭ ހެން ވެސް ހީވެ އެވެ. ރޫޓީންއަށް މަސައްކަތް ނުކުރުމުން މިއަދު ކުރާނީ ކޮން ކަމެއްތޯ ވިސްނަން ޖެހެ އެވެ. އެހެން ނޫން ނަމަ، އެކަންވެސް ސިކުނޑިން އޮންނާނީ ވިސްނުމެއް ނެތި ނިންމާލެވިފަަ އެވެ.\nމަލްޓިޓާސްކް ކުރުންް އިތުރު\nދުވަސް ނޭނގުމުގެ އިތުރު ސަބަބަކީ އެއް ފަހަރާ އެތައް ކަމެއް ކުރުމެވެ. ކުރިން ނޯންނަ އެތައް ޒިންމާއަކާ ހަވާލުވެ މިހާރު ކުރާ މަންޒަރު ފެނެ އެވެ. އެއީ ގޭގައި ހުރި އުމުރުން ދުވަސްވީ މާމަ އާއި ކުޑަ ދަރިފުޅު އެކީގައި ބެލުން ކަމަށް ވެސް ވެދާނެ އެވެ. އަދި އެއާއެކު ގޭގައި މަސައްކަތްް ކުރަމުން ގޭތެރޭގެ އިތުރު މަސައްކަތްތައް ވެސް ކުރުން ކަމުގައި ވެދާނެ އެވެ.\nމި ހުރިހާ ކަމެއް ކުރަން ވެސް މި ޖެހެނީ ގޭގައި ތިބެގެނެވެ. އެއްތާކު ހުރެ ހުރިހާ ކަމެއް ކުރަން ޖެހުމުން އެކަަމުގެ ސްޓްރެސް އިތުރުވެ އެވެ. އަދި ސިކުނޑިއަށް ކުރާ ބާރު ވެސް ބޮޑުވެ އެވެ.\nސްޓްރެސް ބޮޑުވޭ، އެކަމާ ކުރިމަތިލާ\nލޮކްޑައުންގެ އެއް އަސަރަަކީ މެންޓަލް ހެލްްތެވެ. ނަފްްސާނީ ދުޅަހެޔޮ ކަަމަށް މި ދުވަސްވަރު ސަމާލު ވުމަކީ މުހިއްމު ކަމެކެވެ. ދުވަހާ ވަގުތު ދާ ގޮތް ނޭނގެނީ ސްޓްރެސް ބޮޑު ވެގެން ކަމަށް ބައެއް ސިއްހީ މާހިރުން ބުނެ އެވެ. ބައެއް މީހުން މި ލޮކްޑައުންގައި އިރުގެ އަލިކަން ނުފެނި އުޅޭތާ ހަފުތާ އެއް، މަހެއް، އަދި ދެ މަސް ވެސް ވަނީ އެވެ. ސްޓްރެސް ބޮޑުވުމުގެ ސަބަބުން ކޮންސަންޓްރޭޝަން އާއި އެޓެންޝަން އަށް އަސަރު ކުރެ އެވެ.\nމީގެ އިތުރު އެއް އިފެކްޓަކީ، ހަމަ ނިދި ނުލިބުމެވެ. ރަނގަޅަށް ނިދާލަން ނުލިބި ފުރޮޅި ފުރޮޮޅި އޮންނަން ޖެހުމެވެ.\n"އާއްމުކޮށް ސްޓްރެސް ވާހެން ހީވާ ފަހަރު ތަކުގައި ވިސްނޭ އެއްޗެހީގެ ސަބަބުން ނިދަން އުނދަގޫވެ ނުނިދި އޮންނަން ޖެހިދާނެ" ނޯތު ވެސްޓަން ޔުނިވާސިޓީގެ ސައިކޭޓްރީ ޕްރޮފެސަރަކު ވިދާޅުވި އެވެ.\nމި ކަންކަމާމެދު ކުރެވެން އޮތީ ކޮން ކަމެއް ހެއްޔެވެ؟\nގިނަ ސައިކޭޓްރިސްޓުން ވިދާޅުވާ ގޮތުގައި މި ކަމުގެ ހައްލު އޮތީ އަމިއްލަ މީހާގެ އަތްމަތީގަ އެވެ. ރޫޓިން ގެއްލުނު ކަމުގައި ވިޔަސް އަހަރުމެންގެ މި "ނިއު ނޯމަލް" އަށް އާ ރޫޓިން އަކަށް ތައްޔާރު ވާށެވެ. ނިދަންވާ ގަޑީގަައި ނިދަން ދިއުމާއި ހޭލަންވާ ގަޑިއަށް އެލާމްކޮށް ހޭލުމަށް ސަމާލުވާން ޖެހެ އެވެ. ގިނަ ގިނައިން ބްްރޭކް ނެގުމާއި ކަސްރަތު ކުރުން އަދި ސިއްހަތަށް ފައިދާ ހުރި ކާނާ ކެއުމުގެ އިތުރުން، ޕެންޑެމިކްގެ އަސަރު ނަފްްސާނީ ގޮތުން ކުރާނަމަ އެފަދަ ހަބަރުތަކާ ދުރުވުން މުހިއްމު ކަމަށް ވެސް ލަފާދެ އެވެ.\nދުވަސް ނޭނގުން ކަމުގައި ވިޔަސް، ޓްރެކް ކޮށްގެން ދުވަސް ބެލުން މުހިއްމުވެ އެވެ. އޭރަށް އޮޅިފައި ހުންނާކަށް ނުޖެހޭނެ އެވެ.


Arteta aai Hudson-Odoi Covid-19 positive vejje\nއާޓެޓާ އާއި ހޮޑްސަން އޮޑޯއީ\nހަލުވި ކަމާއެކު މިހާރު ފެތުރެމުންދާ ކޮވިޑް 19 އަށް، އާސެނަލްގެ ކޯޗް، މިކަލެ އާޓެޓާ އާއި ޗެލްސީގެ ވިންގާ ކެލަމް ހޮޑްސަން އޮޑޯއީ، ޕޮޒިޓިވް ވެއްޖެ އެވެ.\nކޮވިޑް 19 އަށް އާޓެޓެ ޕޮޒިޓިވް ވިކަން ހާމަވީ ރޭ ހެދި މެޑިކަލް ޓެސްޓްތަކުންނެވެ. ބްރައިޓޮން އާ ދެކޮޅަށް އާސެނަލް މާދަމާ ކުޅެން ހަމަޖެހިފައިވާ މެޗު ވަނީ މިހާރު ފަސް ކޮށްފަ އެވެ. އަދި އާސެނަލްގެ މުޅި ޓީމު ކަރަންޓީންގައި ތިބެން ކުޅުންތެރިންނާއި އޮފިޝަލުންނަށް ވަނީ އަންގާފަ އެވެ.\nމިއަދުގެ ހެނދުނު ޗެލްސީ ވެސް ވަނީ، އެ ޓީމުގެ އޮފިޝަލުންނާއި ކުޅުންތެރިން ކަރަންޓީންގައި ތިބެން އަންގާފަ އެވެ. ކަރަންޓީންގެ މުއްދަތު ދެމިގެން ދާނީ 14 ދުވަސް ވަންދެންނެވެ. އާސަނެލްގެ ޕްރިމިއާ ލީގް މެދުކަނޑަލަން ކުލަބުތަކުން ވަނީ މަޝްވަރާއަށް ގޮސްފަ އެވެ.\nމެންޗެސްޓާ ސިޓީގެ ޑިފެންޑަރު ބެންޖެމިން މެންޑީގެ އާއިލާ މީހެއްގެ ގައިން، ކޮވިޑް 19 ގެ އަލާމަތްތަކެއް ފެނުމުން އޭނާ އަމިއްލައަށް ވަނީ ކަރަންޓީން ވެފަ އެވެ. ލެސްޓާ ސިޓީގެ ކޯޗް ބްރެންޑެން ރޮޖާސް އިއްޔެ ބުނީ، އެޓީމުގެ ހަތަރު ކުޅުންތެރިޔެއްގެ ގައިން ކޮވިޑް 19 ގެ އަލާމަތްތައް ފެނިފައިވާ ކަމަށެވެ. ނަމަވެސް އެއީ ކޮން ކުޅުންތެރިނެއް ކަމެއް އޭނާ ހާމަކޮށްފަ އެއް ނުވެ އެވެ.\nކޮވިޑް 19 ގެ ސަބަބުން، ކުޅިވަރު އިވެންޓްތައް ވަނީ ހުއްޓާލަން ޖެހިފަ އެވެ. އިޓާލިއަން ލީގް ވަނީ މިހަފުތާ ކުރީ ކޮޅު މެދުކަނޑާލާފަ އެވެ. ރެއާލް މެޑްރިޑްގެ ބާސްކެޓްބޯޅަ ޓީމުގެ ޓްރޭ ތޮމްކިންސް ވެސް ކޮވިޑް 19 އަށް ޕޮޒެޓިވް ވުމުން އެ ކުލަބުގެ ފުޓްބޯޅަ ޓީމުވެސް ވަނީ ކަރަންޓީން ކޮށްފަ އެވެ. ރޭ ސްޕެއިންގެ ރޯޔަލް ފުޓްބޯޅަ ފެޑްރޭޝަނުން ވަނީ ސްޕެނިޝް ލީގް ވެސް މެދުކަނޑާލިކަން އިއުލާން ކޮށްފަ އެވެ.\nފުޓްބޯޅަ ޓީމު ކަރަންޓީން ކުރީ، ރެއާލްގެ ރަސްމީ ޓްރެއިނިން ސެންޓަރު ވެލްޑަބެބަސްގައި ތޮމްކިންސް ވެސް ހޭދަ ކޮށްފައި ވުމުންނެވެ. ވެލްޑަބެބަސް އަކީ ފުޓްބޯޅަ ސެކްޝަނާއި ބާސްކެޓްބޯޅަ ސެކްޝަންގެ ޓްރެއިންތައްވެސް ކުރިއަށް ގެންދާ ސެންޓަރެވެ.\nބުދަ ދުވަހުގެ ރޭ ޔުވެންޓަސްގެ ޑިފެންޑަރު ޑެނިއަލް ރުގާނީ ވެސް ޓެސްޓް ކުރުމުން އޭނާވެސް ޕޮޒިޓިވް ވެފައިވާކަން ވަނީ ހާމަކޮށްފަ އެވެ. އެ ޓީމުގެ ކުޅުންތެރިންވެސް ވަނީ ކަރަންޓީން ކޮށްފަ އެވެ. އަދި އިޓަލީގެ އިންޓަ މީލާނުން ވަނީ އެ ޓީމުގެ ހުރިހާ ހަރަކާތެއް ކެންސަލް ކޮށްފަ އެވެ.\nޗެލްސީ އާސެނަލް ކޮރޯނާ ވައިރަސް + ކޮވިޑް-19


3 Gaumakah Kurahvaa Dhathuru Fulhehgai Foreign Minister Furaa Vadaigannavaifi - Vaguthu\nތިން ޤައުމަކަށް ކުރައްވާ ދަތުރުފުޅެއްގައި ފޮރިން މިނިސްޓަރު ފުރާ ވަޑައިގެންފި\nފޮރިން މިނިސްޓަރ އަބްދުﷲ ޝާހިދު ނޫސްވެރިންނަށް މައުލޫމާތު ދެއްވަނީ – ވަގުތު އިމޭޖްސް: އިބްރާހިމް ޝާބިލް\nތިން ޤައުމަކަށް ކުރައްވާ ދަތުރުފުޅެއްގައި ފޮރިން މިނިސްޓަރު ޢަބްދުﷲ ޝާހިދު ފުރާވަޑައިގެންފިއެވެ.\nމި ދަތުރުފުޅުގައި މިނިސްޓަރު ވަޑައިގަތުމަށް ހަމަޖެހިފައިވަނީ ޔޫއޭއީ، އެމެރިކާ އަދި އިނގިރޭސިވިލާތަށެވެ. މި ދަތުރުފުޅުގެ ބޭނުމަކީ ރާއްޖޭގެ ތަރައްޤީއަށް ރައީސް އިބްރާހިމް ޞާލިޙްގެ މެނިފެސްޓޯގައި ހިމަނުއްވާފައިވާ މަޝްރޫޢުތަކަށް އެހީތެރިކަމާއި އެއްބާރުލުން ހޯދުން ކަމަށް ދަތުރަށް ފުރާވަޑައިގަތުމުގެ ކުރިން މިނިސްޓަރު އަބްދުﷲ ޝާހިދު ވިދާޅުވެފައި ވެއެވެ. އަދި މި ދަތުރުފުޅުގައި ވަޑައިގަންނަވާނީ އެމަސައްކަތްތައް ކުރުމަށް ބޭނުންވާ ކަމާގުޅޭ ލިޔުންތައް ވެސް ހިފައިގެން ކަމަށްވެސް އެމަނިކުފާނު ވިދާޅުވެފައިވެއެވެ.\nމިނިސްޓަރު ޝާހިދު އެންމެ ފުރަތަމަ ވަޑައިގަންނަވާނީ ޔޫއޭއީ އަށެވެ. އެއަށްފަހު އެމްނިކުފާނު ދެން ވަޑައިގަންނަވާނީ ވޮޝިންގްޓަން އަށެވެ. މި ދަތުރުފުޅުގެ ބޭނުމަކީ އެމެރިކާ އާއި ރާއްޖެއާ އޮތް ގުޅުން އިތުރައް ބަދަހިކުރުން ކަމަށް މިނިސްޓަރު ވިދާޅުވެފައިވެއެވެ.\nމިނިސްޓަރުގެ މި ދަތުރުފުޅަކީ އދ ގެ ސަލާމަތީ މަޖިލީހުގެ ރައީސް ދެއްވި ދަޢުވަތަކަށޤ ކުރައްވާ ދަތުރުފުޅެއް ކަމަށާއި، އދ މަޖިލީހުގައި ތިމާވެއްޓާއި ބެހޭގޮތުން ބާއްވާ ބަހުސެއްގައި ބައިވެރިވުމަށް ހަމަޖެހިފައިވާ ކަމަށް ވެސް މިނިސްޓަރު ވިދާޅުވިއެވެ.\nމިނިސްތަރު ޝާހިދު އދ މަޖިލީހުގެ ބައްދަލުވުމަށްފަހު ދެން ވަޑައިގަތުމަށް ހަމަޖެހިފައިވަނީ އިނގިރޭސިވިލާތުގެ ލަންޑަނަށެވެ. މި ދަތުރުފުޅަކީ ލަންޑަނުގެ ފޮރިން އޮފީހުން ބާއްވާ ޑިމޮކްރަސީގެ ބައްދަލުވުމެއްގައި މިނިސްޓަރު ބައިވެރިވެވަޑަގައިންނަވާނެއެވެ. އަދި އިނގިރޭސިވިލާތަށް ކުރައްވާ ދަތުރުފުޅުގައި ކޮމަންވެލްތުގެ ސެކްރެޓަރީ ޖެނެރަލްއާ ބައްދަލުކުރައްވާނެ ކަމަށްވެސް މިނިސްޓަރު ޝާހިދު ވަނީ ވިދާޅުވިއެވެ.\nމިދަތުރުފުޅުގައި މިނިސްޓަރު ޝާހިދާއެކު ފިނޭންސް މިނިސްޓަރު އިބްރާހިމް އަމީރާއި އިކޮނޮމިކް މިނިސްޓަރު ފައްޔާޒު އިސްމާއީލާއި އަދި ޕްލޭނިންގް މިނިސްޓަރު މހައްމަދު އަސްލަމް ވެސް ބައިވެރިވެ ވަޑައިގަންނަވާ ކަމަށް ފޮރިން މިނިސްޓްރީން މަޢުލޫމާތު ދެއްވައެވެ.


H.Dh Atholhah amaazu kohgen janaazaa koacheh baahvanee\nހދ އަތޮޅަށް އަމާޒުކޮށްގެން ޖަނާޒާ ކޯހެއް ބާއްވަނީ\nހދ. އަތޮޅަށް އަމާޒުކޮށްގެން ކަށުކަމާކެމީގެ ކަންކަން ދަސްކޮށްދޭ ކޯހެއް ކުޅުދުއްފުށީގައި ބާއްވަން ނިންމައިފި އެވެ.\nކޭއޯއާ ވާހަކަ ދައްކަވަމުން މިކޯސް އިންތިޒާމް ކުރާފަރާތުން ބުނީ މިކޯހުގައި (ނަޒަރީ، ޢަމަލީ) ފިޤުހުގެ އިތުރުން މިކޯހުގައި ކަށުކަމާކެމީގެ ހުރިހާ ކަމެއް ދަސްކޮށްދެވޭނެކަމަށާއި މިކޯސް ފުރިހަމަ ކުރާ ފަރާތްތަކަށް އަމިއްލަ އަށް އިސްނަގައިގެން ކަށުކަމާކެމީގެ ހުރިހާ ކަމެއް ކުރަން އެގިގެންދާނެކަމަށެވެ.\nމިކޯހަކީ މޯލްޑިވްސް ކޮލިފިކޭޝަން އޮތޯރިޓީން (MQA) ޤަބޫލުކުރާ ސެޓްފިކެޓް ކޯހެއްކަމަށެވެ. އަދި މިކޯހުގެ މުއްދަތަކީ ތިން ހަފްތާ ކަމަށާއި ކިޔެވުމާއި އަމަލީ ތަޖުރިބާ ކުރިއަށްދާނީ ހަފްތާ ބަންދުގައި ކުޅުދުއްފުށި ސިޓީގައިކަމަށެވެ.\nމިކޯސް އިންތިޒާމް ކުރާ ފަރާތުން ބުނީ މިކޯސް ކުރިއަށް ގެންދިއުމަށް ނިންމާފައި މިވަނީ ކޮންމެ ބޭފުޅަކަށްވެސް ބުރާސްފަތި ދުވަހު ފެރީން ކުޅުދުއްފުށީ ސިޓީއަށް އައިސް ހޮނިހިރު ދުވަހު އަނބުރާ ދެވޭގޮތަށެވެ. އަދި ކިޔެވުން ފަށަން ހަމަޖެހިފައިވަނީ5މާރިޗު 2020 ގައި ކިޔެވުން ކުރިއަށްދާނީ ކޮންމެ ހަފުތާ ބަންދުގައެވެ.\nމިކޯހުގައި ކިޔަވައިދެއްވާނީ ރާއްޖޭގައި މިވަގުތު ތިއްބެވި އެންމެ ރަގަޅު އުސްތާޒުން ކަމަށާއި ކޯހުގެ ފީއެއްގެ ގޮތުގައި ދައްކަންޖެހޭނީ 2000 ރުފިޔާ ކަމަށް އެފަރާތުން މަޢުލޫމާތު ދެއެވެ.\nނަންނޯޓު ކުރެއްވުމަށާއި އިތުރު މަޢުލޫމާތު ހޯއްދެވުމަށް 7326780 # 7696612 ގުޅުއްވުމުން ލިބިގެންދާނެއެވެ.


އެސްޓީއޯގެ ހިއްސާއަކަށް 58ރ. ބަހަން ފާސްކޮށްފި | Jazeera\tއެސްޓީއޯގެ ހިއްސާއަކަށް 58ރ. ބަހަން ފާސްކޮށްފި - Jazeera\nއެސްޓީއޯގެ ހިއްސާއަކަށް 58ރ. ބަހަން ފާސްކޮށްފި\nސަދާ ސައީދު May 16, 2019 62 views0\nމިދިޔަ އަހަރުގެ ފައިދާ އިން ހިއްސާއަކަށް 58ރ. ބަހަން ސްޓޭޓް ޓްރޭޑިން އޮގަނައިޒޭޝަން (އެސްޓީއޯ) ގެ އަހަރީ އާންމު ޖަލްސާގައި މިރޭ ފާސްކޮށްފި އެވެ.\nދަރުބާރުގޭގައި ބޭއްވި އަހަރީ އާންމު ޖަލްސާގައި ވަނީ ކުންފުނީގެ ޕާފޯމެންސް ރިޕޯޓު ހުށަހަޅައިފަ އެވެ. އަދި މިދިޔަ އަހަރުގެ އަހަރީ އާންމު ޖަލްސާގެ ޔައުމިއްޔާ ފާސްކޮށް، ޑިރެކްޓަރުންގެ ރިޕޯޓާއި އޮޑިޓް ކޮށްފައިވާ ކުންފުނީގެ ހިސާބުތައް ފާސްކޮށްފައިވެ އެވެ.\nމިދިޔަ އަހަރު ހިއްސާއަކަށް ބަހާފައިވަނީ 55ރ. އެވެ. މިދިޔަ އަހަރުގެ އަހަރީ އާންމު ޖަލްސާގައި އެގޮތަށް ފާސްކޮށްފައިވާ އިރު 2017 ވަނަ އަހަރުގެ ސާފު ފައިދާގެ ގޮތުގައި 211 މިލިއަން ރުފިޔާ އެ ކުންފުންޏަށް ލިބިފައިވެ އެވެ.\nމި އަހަރަށް އައްޔަނުކުރާ އެ ކުންފުނީގެ އޮޑިޓަރުން ހޮވައި، އުޖޫރަ ކަނޑައަޅާފައިވެ އެވެ. ކުންފުނީގެ އޮޑިޓަރަކަށް ކަނޑައެޅީ ކޭޕީއެމްޖީ އެވެ. އެ ކުންފުންޏަށް ދޭ އުޖޫރައަކީ 49،820 ޑޮލަރެވެ.\nމިރޭގެ ޖަލްސާގައި 504 ހިއްސާދާރުން ވަނީ ބައިވެރިވެފަ އެވެ.\nއެސްޓީއޯގެ 83.6 ޕަސެންޓު ހިއްސާވަނީ ސަރުކާރުންނެވެ. ބާކީ 18.3 ޕަސެންޓަކީ އާންމު ހިއްސާދާރުންނެވެ. އެ ކުންފުނީގައި 4،045 ހިއްސާދާރުން އެބަތިއްބެވެ އެވެ.\nމިދިޔަ އަހަރު އެސްޓީއޯ އަށް ސާފު ފައިދާގެ ގޮތުގައި 224 މިލިއަން ރުފިޔާ ލިބިފައިވެ އެވެ. އެހެން ނަމަވެސް އެސްޓީއޯ މުޅި ގްރޫޕްގެ ފައިދާ ހުރީ 30 މިލިއަން ރުފިޔާގަ އެވެ. މިހެން ދިމާވުމުގެ މައިގަނޑު ސަބަބަކީ އެސްޓީއޯގެ ދަށުން ހިންގާ މިފްކޯ އަށް ލިބުނު 199 މިލިއަން ރުފިޔާގެ ގެއްލުން ވުމެވެ. މިދިޔަ އަހަރުގެ އާމްދަނީ އަކީ 9.4 ބިލިއަން ރުފިޔާ އެވެ.


Campaign Jalsaa eh gai Mookey Dhekky Bey Adhaby Vaahakathakeh ކެމްޕެއިން ޖަލްސާއެއްގައި މޫކޭ ދެއްކީ ބޭއަދަބީ ވާހަކަތަކެއް – Huvadhoo News Campaign Jalsaa eh gai Mookey Dhekky Bey Adhaby Vaahakathakeh Huvadhoo News\nކެމްޕެއިން ޖަލްސާއެއްގައި މޫކޭ ދެއްކީ ބޭއަދަބީ ވާހަކަތަކެއް\nކޮމަންޑޫގައި ރޭ ބޭއްވުނު ޖަލްސާގައި އާރުޑީސީގެ މެނޭޖިން ޑިރެކްޓަރުގެ މޫސާ އަލި މަނިކު (މޫކޭ) ވާހަކަ ދައްކަވަނީ / ފޮޓޯ؛ އެމްޑީޕީ\nކޮމަންޑޫ ދާއިރާގެ ބައި-އިލެކްޝަނުގައި ވާދަކުރާ އެމްޑީޕީ ކެނޑިޑޭޓުގެ ކެމްޕެއިން ޖަލްސާއެއްގައި ރޯޑް ޑިވޮލޮޕްމަންޓް ކޯޕަރޭޝަން (އާރުޑީސީ)ގެ މެނޭޖިން ޑިރެކްޓަރުގެ މޫސާ އަލި މަނިކު (މޫކޭ) ބޭ އަދަބީ ވާހަކަފުޅު ތަކެއް ދައްކަވައިފިއެވެ.\nރޭ ށ.ކޮމަންޑޫގައި އެމްޑީޕީން ބޭއްވި ޖަލްސާއެއްގައި ވާހަކަފުޅު ދައްކަވަމުން މޫކޭ ވިދާޅުވީ ޕީޕީއެމްގެ ކެނޑިޑޭޓް މޫސާ ފަތުހީ ޔާމީންގެ އަނިޔާއިން ސަލާމަތް ކުރުމަށް އެމްޑީޕީން މިއިލެކްޝަން ކާމިޔާބުކުރަން އެބަޖެހޭ ކަމަށާއި ރައީސް ޔާމީން “ދަށުން ދަމާ” ކުޅޭ އިރު މޫސާ ފަތުހީ ބައިންދަވަނީ ޖޯކަރު ދެއްވާފައި ދޮރޯރި ބުޑުގައި ސެކިއުރިޓީ އަކަށް ކަމަށެވެ.\nމޫކޭ އިތުރަށް ވިދާޅުވީ ފަތުހީ “އެހާލުގައި” އިންދާ ދެރަށުން ދިމާވި ކަމަށެވެ. އަދި ފަތުހީގެ ހާލުކޮޅު ފެނިފައި ދެރަވާ ކަމަށް މޫކޭ ބުނެފައިވެއެވެ.\nޔާމީން އާއި ފަތުހީއަށް ނިސްބަތްކޮށް މޫކޭ ވަނީ ބޭއަދަބީ ވާޙަކައެއް ދައްކާފައެވެ. އަދި އެވާހަކައަށް އެމްޑީޕީ ސަޕޯޓަރުންވަނީ ހޫނު ތަރުހީބެއްދީފައެވެ.\n“އަބްދުﷲ ޔާމީނަށް ފަތުހީ މިތަނުން ހޮވައިގެން ފަތުހީކޮށްދެންވެސް އޮތީ އެއް ކަމެއް އެއީ އައުޓް ކޮށްދިނުން” ރޭގެ ޖަލްސާގައި މޫކޭ ވިދާޅުވިއެވެ.\nމިހާރަކަށް އައިސް އެމްޑީޕީގެ ޖަލްސާތަކުގައި ބޭއަދަބީ ވާހަކަތައް ދައްކަމުން އަންނާތީ އިދިކޮޅުންދަނީ އެކަމާ ފާޑުކިޔަމުންނެވެ. އެގޮތުން ރޭ ނޫން ކުރީރޭ އޮތް ޖަލްސާގައި، ރައްޔިތުންގެ މަޖިލީހުގެ އިނގުރައިދޫ ދާއިރާގެ މެންބަރު ހަސަން އަހުމަދު (ހަސަންޓޭ) ވެސް ވަނީ ބޭއަދަބީ ވާހަކަފުޅެއް ދައްކަވާފައެވެ. ހަސަންޓެ ވިދާޅުވެފައިވަނީ ރައީސް ޔާމީނަށް އެއަރޕޯޓް ނޭޅޭނެ ކަމަށާއި ޔާމީނަށް “އަމާ އެޅޭނީ” ކަމަށެވެ.\nކޮމަންޑޫ ދާއިރާގެ ބައި-އިލެކްޝަން އޮންނަ ތާރީޚް ކައިރިވަމުންދާއިރު، ތިން ޕާޓީންވެސް ގެންދަވަނީ ވަރުގަދަ ކެންޕެއިނެއް ކުރައްވަމުންނެވެ. މި އިންތިޚާބުގައި އެމްޑީޕީގެ އިތުރުން ދެން ވާދަ ކުރަނީ ޕީޕީއެމް އަދި އެމްއެންޕީންނެވެ.\nކޮމަންޑޫ ދާއިރާ މޫސާ އަލި މަނިކު (މޫކޭ)


ހއ. އިހަފަރުގެ ފަޅު ފުންކުރުމުގެ މަސައްކަތް ރައްޔިތުން ނުކުމެ ހުއްޓުވި މައްސަލައިގެ ތަހްޤީޤީ ރިޕޯޓް | އަލިނޫރު\nހއ. އިހަފަރުގެ ފަޅު ފުންކުރުމުގެ މަސައްކަތް ރައްޔިތުން ނުކުމެ ހުއްޓުވި މައްސަލައިގެ ތަހްޤީޤީ ރިޕޯޓް\n2004 ވަނަ އަހަރުގެ ޑިސެންބަރު 26 ވަނަ ދުވަހު ދިވެހިރާއްޖެއަށް ކުރިމަތިވި ސުނާމީ ކާރިސާގައި ރާއްޖޭގެ ބައެއް ރަށްތަކުގެ ފަޅުވަނީ ވަރަށްބޮޑަށް ގެއްލުންވެ ހަލާކުވެފައެވެ. އެގޮތުން ހއ. އިހަފަރުގެ ފަޅަކީވެސް ސުނާމީ ކާރިސާގައި ގެއްލުންވެފައިވާ ފަޅެކެވެ. އެރަށުގެ ފަޅު މަރާމާތުކުރުމަށް ސަޢުދީ ސަރުކާރުން އެހީތެރިކަން ފޯރުކޮށްދީފައިވާއިރު ފަޅުމަރާމާތު ކުރަމުންދާ ގޮތާއިމެދު ހިތްހަމަނުޖެހިގެން އެރަށުގެ ރައްޔިތުން ނުކުމެ، ވަނީ އެމަސައްކަތް ހުއްޓުވާފައެވެ. އެގޮތުން މިރިޕޯޓަކީ މިނިސްޓްރީ އޮފް ހައުސިންގެ ފަރާތުން މިމައްސަލަ ހިނގައިދިޔަގޮތް ބެލުމަށްފަހު ލިޔާ ރިޕޯޓެކެވެ. މިރިޕޯޓުގައި އެކުލެވިގެންވާނީ ފަޅުހެދުމަށް ކުރެވިފައިހުރި މަސައްކަތާއި، ކަން ހިނގައިދިޔަ ގޮތާއި، މިކަމުގައި ޝާމިލުވާ ފަރާތްތަކުގެ ބަހާއި، މައްސަލައިގެ ހައްލެވެ. މިރިޕޯޓަށް މަޢުލޫމާތު ނެގިފައި މިވަނީ އިހަފަރުގެ ރަށުކައުންސިލުންނާއި އެރަށުގެ ރައްޔިތުންނާއި ފަޅު މަރާމާތު ކުރުމުގެ މަސައްކަތް ހަވާލުކުރެވިފައިވާ ކުންފުނީގެ ފަރާތުން ނެވެ.\nފަޅުހެދުމަށް ކުރެވިފައިހުރި މަސައްކަތް\n3500 މީހުން ދިރިއުޅެމުންދާ އިހަފަރުގެ ފަޅު ފުންކުރުމުގެ މަސައްކަތް ދެފަހަރެއްގެ މަތިން ކުރެވިފައިވެއެވެ. އެރަށު ފަޅު ފުންކުރުމުގެ މަސައްކަތް ފުރަތަމަ ކުރެވުނީ 1990 ވަނަ އަހަރު ރައްޔިތުންގެ ބެލުމުގެ ދަށުންނެވެ. މޫސުމީ ބަދަލުތަކާއި އުދަ އެރުމާއި ގުޅިގެން ދެވަނަ ފަހަރަށް ފަޅު ފުންކުރުމުގެ މަސައްކަތް ކޮށްދީފައިވަނީ ސީދާ ސަރުކާރުގެ ބެލުމުގެ ދަށުން 2000 ވަނަ އަހަރުގެ ތެރޭގައެވެ. އެ މަސައްކަތްތަށް ކުރިއަށް ގެންގޮސްފައިވަނީ މަސައްކަތް ހަވާލުވި ފަރާތުން ރައްޔިތުންގެ ލަފާ ހޯއްދަވައިގެން،ސަރުކާރުގެ ބެއްލެވުމުގެ ދަށުންނެވެ.\nސުނާމީ ކާރިސާގައި ހަލާކުވެފައިވާ އިހަފަރުގެ ފަޅު މަރާމާތުކުރުމަށް ސަރުކާރުން ހަވާލުކޮށްފައިވަނީ އުވަދޯނި ކޮންސްޓްރަކްޝަނާއެވެ. އެކުންފުނިން ފަޅު އިތުރަށް ފުންކުރުމަށާއި ފަޅުބޮޑުކޮށް ފަޅާއި ގުޅުންހުރި ވެލިގަނޑު ހިމާޔަތްކުރުމަށްޓަކައި ފަޅުގެ ދެފަރާތުން ރިވެޓްމެންޓް ޖެހުމަށް ނިންމާފައިވެއެވެ. އެކުންފުނިން މިމަސައްކަތް ކުރަމުން ގެންދިޔައީ އެރަށުގެ ކަމާބެހޭ ބައެއްފަރާތްތަކާ މަޝްވަރާ ކުރުމެއްނެތިއެވެ. އެހެންކަމުން މިކަމާ ހިތްހަމަ ނުޖެހިގެން ރައްޔިތުން ނުކުމެ މިމަސައްކަތްވަނީ ހުއްޓުވާފައެވެ. މިކަމާމެދު އެކި ފަރާތްތަކުން ބުނެފައިވާ ބަސްތަކަށް ބަލައިލަން ޖެހެއެވެ.\nމިކަމުގައި ޝާމިލުވާ ފަރާތްތަކުގެ ބަސް\n2009 ޖެނުއަރީ 22 ވަނަދުވަހު ރައްޔިތުން މަޖިލީހުގެ އިހަފަރު ދާއިރާގެ އިއްޒަތްތެރި މެންބަރު އަލްފާޟިލް މުހައްމަދު ޤާސިމް ނަޝީދު ރައްޔިތުންނާއި ބައްދަލުކުރައްވާ ފަޅު މަރާމާތު ކުރުމާ ގުޅޭގޮތުން ރައްޔިތުންގެ ޚިޔާލު ހޯއްދެވިއެވެ. ނަމަވެސް މިބައްދަލުވުމަށް ރަށުގެ ހުރިހާ ރައްޔިތުން ހާޒިރުވެފައި ނުވާކަން ފާހަގަކޮށްލެވެއެވެ. ރަށުގެ ޖަމިއްޔާތަކާއި ކޮމެޓީތަކުގެ ބަސްތަކުން އެނގުނުގޮތުގައި މިމަސައްކަތް ހަވާލުކޮށްފައިވާ އުވަދޯނި ކޮންސްޓްރަކްޝަނުން އެބޭފުޅުންނާއި އެއްވެސް ކަހަލަ މަޝްވަރާއެއްކޮށްފައެއް ނުވެއެވެ. ނަމަވެސް މިރަށުގެ ކައުންސިލްގެ ރައީސް އިބްރާހިމް ޔާމިނު ވިދާޅުވެފައިވަނީ ރައްޔިތުންގެ ހިޔާލު ހޯދުމަށް ކައުންސިލުން އެތަކެއްފަހަރު މަތިން މަސައްކަތްކޮށްފައިވީ ނަމަވެސް ބައްދަލުވުންތަކަށް އެކަށީގެންވާ އަދަދެއްގެ ބަޔަކު ހާޒިރުވެފައި ނުވާކަމަށާއި އެރަށުގެ ޖަމިއްޔާތަކަށް ދަޢުވަތުދީގެން ބާއްވާ ބައްދަލުވުންތަކުގައި ފަތިފުށް ޖަމިއްޔާ ފިޔަވައި އެއްވެސް ޖަމިއްޔާއަކުން ހިޔާލުފާޅުކޮށްފައި ނުވާކަމަށެވެ. އަދި އުވަދޯނި ކޮންސްޓްރަކްޝަނުގެ ބޭފުޅުން ކައުންސިލާއި މަޝްވަރާ ކުރައްވާކަމަށާއި އެހެންނަމަވެސް ޖަމިއްޔާތަކާއި މަޝްވަރާ ކޮށްފައިވާކަން އެނގިފައިނުވާކަމަށް، އަދި ރައްޔިތުން މިކަމާއި ގުޅޭގޮތުން ކައުންސިލުގެ ހިޔާލެއް ހޯއްދަވަން ވަޑައިނުގަންނަވާކަމަށްވެސް ވިދާޅުވެފައި ވެއެވެ.\nމިމައްސަލާގައި ޝާމިލުވާ ފަރާތްތަކުގެ ބަސްތަކުން އެނގުނުގޮތުގައި މިކަން ކުރިމަތިވެގެން މިއުޅެނީ ރައްޔިތުންގެ ޚިޔާލާއި މަޝްވަރާ ރަނގަޅަށް ހޯދިފައިނުވުމުގެ ސަބަބުންނެވެ. އެހެންކަމުން ކުރިއަށް އޮތްތަނުގައި ރަށުގެ ތަރައްގީއަށް ކޮންމެ ކަމެއް ކުރިކަމުގައިވިޔަސް ރައްޔިތުން އެކަމަކާއިމެދު ދެކޭގޮތް ހޯދުން މުހިއްމެވެ. ހަމައެގޮތަށް އެންމެން އެއްގަލަކަށް އަރައި ތަފާތު ފިކުރު ހުރި ކަމުގައިވިޔަސް ރަށުގެ ކުރިއެރުމަށް ބުރޫ އަރާފަދަ ކަންތައްތަކުން ދުރުހެލިވާން ޖެހެއެވެ. އަދި ފަޅު މަރާމާތު ކުރުމުގައި އިހުމާލުވެފައިވާ ފަރާތްތަކުން އެބޭފުޅުންގެ ޒިންމާ ފުރިހަމަގޮތުގައި އަދާކުރުމަކީވެސް ވަރަށް ބޭނުންތެރި ކަމެއް ކަމުގައި ދެކެމެވެ.


Victory ah General Secretary eh hoadha nee\nވިކްޓަރީއަށް ޖެނަރަލް ސެކެޓްރީއެއް ހޯދަނީ\nވިކްޓަރީގެ ބޯޑްގެ ބައެއް މެންބަރުން\nވިކްޓަރީ ސްޕޯޓްސް ކުލަބަށް ޖެނަރަލް ސެކެޓްރީއެއް ހޯދަން އެ ކުލަބުން އިއުލާން ކޮށްފި އެވެ.\nވިކްޓަރީގެ ޖެނަރަލް ސެކެޓްރީގެ މަގާމު، މިދިޔަ އެއް އަހަރު ވަންދެން އަދާ ކުރެއްވި އައިޝަތު ތައުމީނާ ވަނީ މަގާމުން އިސްތިއުފާ ދީފަ އެވެ. އޭނާ އިސްތިއުފާ ދިނީ މާސްޓާސް ޑިގްރީއަށް ރާއްޖެއިން ބޭރަށް ދިއުމަށް ހަމަޖެހިފައި ވާތީ އެވެ. ވިކްޓަރީގެ ވައިސް ޗެއާމަން، މައުރޫފް އަހްމަދު 'މާއްޓޭ' ވިދާޅުވީ ތައުމީނާގެ ހިދުމަތް ކުލަބުން ފާހަގަ ކުރާ ކަމަށާއި އޭނާ އަކީ ވިކްޓަރީގެ ވަރަށް ބޮޑު އެސެޓެއް ކަމަށެވެ.\nއާ ޖެނަރަލް ސެކެޓްރީ ކަމަށް ޝައުގުވެރިވާ ފަރާތްތަކުން، އީމެއިލް މެދުވެރިކޮށް ސީވީ ފޮނުވުމަށް ވިކްޓަރީން ވަނީ އެދިފަ އެވެ. އަދި މުސާރައާ މެދު ދެ ފަރާތުން އެއްބަސްވާ މުސަރައެއް ދިނުމަށް އެ ކުލަބުން ވަނީ ހުށަހަޅާފަ އެވެ.\nވިކްޓަރީން ޖެނެރަލް ސެކެޓްރީއެއް ހޯދަނީ\nވިކްޓަރީން އެ ކުަލަބުގެ މެންބަރުންނަށް ބާއްވާ ބައްދަލުވުމެއް، މިރޭ ގަލޮޅު މަދަރުސާގައި ބޭއްވުމަށް އެ ކުލަބުން ވަނީ އިއުލާން ކޮށްފަ އެވެ. މިރޭ 8:30 ގައި ފަށާ ބައްދަލުވުމުގައި ވިކްޓަރީގެ ބޯޑުން ހުސްވެފައިވާ މެންބަރު ކަމަށް މީހަކު އިންތިހާބު ކުރުން އޮންނާނެ އެވެ. އަދި އެ ކުލަބުގެ ޕްލޭންތަކާއި މިއަހަރު ކުރުމަށް ރޭވިފައިވާ ކަންކަމާ ބެހޭގޮތުން މައުލޫމާތު ހިއްސާ ކުރާނެ އެވެ.\nއާ ސީޒަނަށް ތައްޔާރު ވުމަށް، ވިކްޓަރީން ދަނީ އެ ޓީމުގެ ސީނިއާ ޓީމަށާއި 17 އަހަރުން ދަށުގެ ޓީމަށް ބޭނުންވާ ކުޅުންތެރިން ހޯދުމަށް ޓްރެއަލް ބާއްވަމުންނެވެ.\nވިކްޓަރީގެ ޒަމާންވީ ރަތް ކުލަ ދޫކޮށްލައިފި!\nވިކްޓަރީ ބަލިކޮށް ދަ ގުރޭންޑޭގެ ރޭހުގައި ކުރިއަށް\nޒުވާން ޓީމާމެދު އުންމީދު އެބައޮތް: މުހައްމަދު އާދަމް


Mi aharu fas Airport eh hulhuvanee\nއިފުރު ޑޮމެސްޓިކް އެއާޕޯޓް: މި އަހަރު އިތުރު ފަސް އެއާޕޯޓެއް ހަދަން ސަރުކާރުން ވަނީ ނިންމާފަ\nމި އަހަރު އިތުރުން ފަސް ޑޮމެސްޓިކް އެއާޕޯޓެއް ހަދަން ގަސްދުކުރައްވާ ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nރައްޔިތުން މަޖިލިސް މި ދައުރަށް ހުޅުވައި ދެއްވުމުގެ ގޮތުން މިއަދު ދެއްވި ރިޔާސީ ބަޔާނުގައި ރައީސް ސޯލިހު ވިދާޅުވީ ތަރައްގީ ލާމަރުކަޒު ކުރުމުގެ ނާރެހަކީ ފަސޭހަ ދަތުރުފަތުރުގެ ނިޒާމަކުން ރަށްތައް ގުޅައިލުން ކަމަށެވެ. މި މަސައްކަތުގެ ދަށުން ހއ. ހޯރަފުށީ އެއާޕޯޓު މިދިޔަ އަހަރު އެއާޕޯޓެއް ހުޅުވާފައިވާއިރު، މި އަހަރު އިތުރު ފަސް އެއާޕޯޓެއް ހަދަން ގަސްދު ކުރައްވާ ކަމަށެވެ.\n"އޭގެ ތެރެއިން މ. މުލީގައި ތަރައްގީ ކުރާ އެއާޕޯޓުގެ މަސައްކަތް، އިރާދަކުރެއްވިއްޔާ މި މަހުގެ ތެރޭގައި ބަޔަކާ ހަވާލުކުރެވޭނެ. ހދ. މަކުނުދު އާއި ށ. ބިލެތްފަހި އަދި ބ. ތުޅާދުއާއި ތ. ވިލުފުށީގައި އެއާޕޯޓް ހަދައިދޭނެ ބަޔަކު ހޯދަން މިހާރު ވާނީ ހުޅުވާލާފައި،" ރައީސް ވިދާޅުވި އެވެ.\nރައީސް އިތުރުރަށް ވިދާޅުވީ ދަތުރުވެރިންނާއި މުދާ އުފުލާ ފެރީ ނިޒާމުން މުޅި ރާއްޖެ ގުޅުވައިދޭ "ހައި ސްޕީޑް ފެރީ" ނެޓްވޯކްގެ މަސައްކަތް އަޅުގަނޑުމެން ގަސްދު ކުރީ މިދިޔަ އަހަރުގެ ތެރޭގައި ފަށަން ކަމަށެވެ. ނަމަވެސް، ކޮވިޑްގެ ސަބަބުން އެކަން ހުއްޓިފައި އޮތުމަށްފަހު މިދިޔަ މަހުގެ 17 ވަނަ ދުވަހު އެ މަސައްކަތް އެމްޓީސީސީއާ ހަވާލުކޮށްފައިވާ ކަމަށެވެ.\nރާއްޖޭގެ މީހުން ދިރިއުޅޭ ކޮންމެ ރަށަކަށް އެއާޕޯޓުން ފުރައިގެން 20 މިނެޓުން ދެވޭނެ އިންތިޒާމު ހަމަޖެއްސުމަކީ ސަރުކާރުގެ އަމާޒެކެވެ. މިހާރު ރާއްޖޭގައި 14 އެއާޕޯޓެއް އެބައޮތެވެ. ސަރުކާރުން ވަނީ ރާއްޖޭގެ އެއާޕޯޓުތައް ހިންގަން ކުންފުންޏެއް ވެސް އުފައްދާފަ އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + ޑޮމެސްޓިކް އެއާޕޯޓް\nޑޮލަރުގެ މައްސަލަ ހައްލު ކުރަން ސިޔާސަތަށް ބަދަލެއް


Kuru vaahaka: Maamui Handhu | Mihaaru\nކުރު ވާހަކަ- މާމުއި ހަނދު\n02 ޖޫން 2019 - 11:29 17 comments\nއަހަރެން ދަތުރު ފެށީ ހުސްއަތާއެވެ. ދާނެ ވަކި މިސްރާބެއް ނެތިއެވެ. ނަމަވެސް އަމާޒެއް އޮތެވެ. ކޮންމެ މިސްރާބަކަށް ދިޔަ ނަމަވެސް އަމާޒަކީ އެއް އަމާޒެކެވެ. އަހަރެން ދެކެ ލޯބިވާނެ މީހަކު ހޯދުމެވެ. އަހަރެން ގަބޫލުކުރާ ސިފަތަކާއި އަހަރެން ބޭނުންވާ ޝަރުތުތައް ފުރިހަމަ މީހަކު ހޯދުމެވެ.\nއެ ދަތުރުގައި އަހަރެންނަށް ކަންތައްތައް ދިމާވީ އުންމީދުކުރި ގޮތަކަށް ނޫނެވެ. މީހެއްގެ ހިތް އަތުލުމަށް ނުކުތް އަހަރެންގެ ހިތް، މީހަކު އަތުލީއެވެ. ނޫނެކެވެ. ޖަހައިގަތީއެވެ. އަހަރެންގެ ދޫ އެ މީހާއާ ވާހަކަދައްކަން ބޭނުންވީއެވެ. އަހަރެންގެ ލޯ އެ ސޫރައަށް "އަޅުކަން" ކުރަން ފެށީއެވެ. އަހަރެންގެ ޒަމީރު އެ މީހާއަށް ގޮވަން ފެށީއެވެ. އެއީ އާލިމެވެ. އަހަރެންގެ ލޯބިވެރިޔާއެވެ.\nއަހަންނަށް އާލިމު ފެނުނީ މަޑުމައިތިރި، ހެޔޮ މީހެއްގެ ގޮތުގައެވެ. ބަސްމަދު އަޚުލާގު ރަނގަޅު ހަރުދަނާ މީހެއްގެ ގޮތުގައެވެ. ދީނީ ކަންކަމަށް ލޯބިކުރާ ވަކި ހަމަތަކަކާއި އުސޫލުތަކެއް ހިފަހައްޓާ މީހެއްގެ ގޮތުގައެވެ. އަހަރެން ބޭނުންވީ އެ ކަހަލަ މީހެކެވެ. އެ ގުޅުން ދާއިމީ ކުރުމަށް އަހަރެން އަވަސްވެގަތީމެވެ. އަހަރެންނަށް ވުރެ ބޮޑަށް އާލިމު ބޭނުން ވީތީއެވެ. ވެހުނު ފެންތިކި ނުނަގައި ލަސްވެއްޖެ ނަމަ ބިމަށް ހިނދިދާނެތީއެވެ.\nއާލިމާއި އަހަރެންގެ ޚިޔާލު ބައެއް ކަންކަމުގައި ތަފާތެވެ. ތަފާތު ވަނީ ދެ މީހުންގެ ވިސްނުމެވެ. ދައްކާ ވާހަކަތަކެވެ. އާލިމަށް ގަބޫލުކުރެވެނީ ދެ މީހުން ރައްޓެހިވެގެން ކޮންމެހެން މާ ގިނައިން ބައްދަލު ކުރާން ނުޖެހޭނެ ކަމަށެވެ. ދެ މީހުން އެކަނި ތިބެ މާފޮޅުވާކަށް ވެސް ނުޖެހޭނެ ކަމަށެވެ. އެއީ ހަގީގަތެވެ. ކަން އޮންނަންވީ ގޮތެވެ. އެ ނޫން ގޮތްގޮތަށް އުޅެގެން ލިބޭނީ ލަނޑެވެ. ގަންނާނީ ލަދެވެ. އެހެންވެ އަހަރެން އަވަސްވީ އާލިމުގެ ވިސްނުމާ އެއްގޮތަށް ކައިވެންޏާ ހަމައަށް ދިއުމަށެވެ. މަންމަ އާއި ބައްޕަގެ ހިތްހަމަ ނުޖެހުން އުފެދުނީ އެ ހިސާބުންނެވެ. އާލިމާމެދު ދެކޭ ގޮތް ބަދަލުވާން ފެށީ ވީ އެންމެ އަވަހަކަށް ކައިވެނިކުރާ ވާހަކަ ދެއްކުމުންނެވެ. އަހަރެން ވިސްނީ އާލިމުގެ ވިސްނުމުންނެވެ. މީހުން މީހުންނާ ރައްޓެހިވަނީ ކައިވެނިކުރާކަށް ނޫން ހެއްޔެވެ؟ ޒަވާޖުގެ ދާއިމީ ގޮށް ޖަހާކަށް ނޫން ހެއްޔެވެ؟ އެ ގޮށް ނުޖަހާ ގަނަތެޅޭންވީ ކީއްކުރަން ހެއްޔެވެ؟ ހިތުގެ އުދާސްތަކާ އެކު އަހަރެން ތެދުވީ އާލިމާ އެއްކޮޅަށެވެ. މަންމައާއި ބައްޕައަށް އަހަރެން ދެއްކީ އާލިމުގެ ރަނގަޅުކަމާއި ހަރުދަނާ ކަމެވެ. އަހަރެން އޭނާ ދެކެ ވާ ވަކިވެވެން ނެތް ލޯތްބެވެ. އެ ލޯބީގެ ކުރިމަތީ މަންމަމެންނަށް ޖެހުނީ ހަތިޔާރު ބަހައްޓާށެވެ. ބައްޕައަށް ޖެހުނީ އަހަރެންނާއި އާލިމުގެ ކައިވެންޏަށް ގަބޫލުވާށެވެ.\nކައިވެނި ޕާޓީއާ މެދު ފޯނުން އަހަރެން މަޝްވަރާ ކުރީމެވެ. ވެޑިންޑްރެސް ލުމަކީ އަހަރެން ދެކެމުން އައި ހުވަފެނަކަށް ވާތީ އެ ވާހަކަ އާލިމުގެ ގާތުގައި އަހަރެން ދެއްކީމެވެ. އަހަރެން އެ ވާހަކަ ބުނުމުން އާލިމު އައީ ހިންޏެވެ. ކުޑަކުދިން ދައްކާ ޒާތުގެ ވާހަކަ އަހަރެން ދައްކާކަމަށް ބުނެ އަހަރެންގެ އެ ވާހަކައަށް އާލިމު ޖެހީ ޖޯކެވެ. ދެން ފެށީ އަހަރެންނަށް ވިސްނައިދޭށެވެ.\n"ބޮޑު ޚަރަދުކޮށްފައި ބޮޑެތި ޕާޓީތައް ބޭއްވުމުގެ ބޭނުމެއް އަހަރެންނަކަށް ނުވިސްނޭ. އެ ފައިސާ އެހެން ކަމަކަށް ޚަރަދު ކުރިޔަސް މާ ރަނގަޅުވާނެ. ހަގީގަތުގައި އެއީ ބޮޑު އިސްރާފެއް،" އާލިމު ވަންނަމުން ދިޔައީ އަހަރެންގެ ބޮލަށެވެ. ކުޅެލަމުން ދިޔައީ އަހަރެންގެ ވިސްނުމާއެވެ.\n"އެކަމަކު އެއީ ހަޔާތުގައި އަންނަ އެންމެ ދުވަހެއް. އަންނާނެ އެންމެ އުފާވެރި ދުވަސް. އަހަރެން ބޭނުން ކުޑަ ނަމަވެސް ޕާޓީއެއް ބާއްވަން. އެ ޕާޓީގައި ވެޑިންގްޑްރެސް ވެސް ލާން. ބައްޕަ އާއި މަންމަ ވެސް ވަރަށް ބޭނުންވާނެ،" އަހަރެން އުޅުނީ އާލިމުގެ ރުހުން އެކަމުގައި ލިބޭތޯއެވެ.\n"ބައްޕަ އާއި މަންމައާ އަބަދުވެސް ވިސްނާނީ ތިހެން. ފައިސާ ހުރުމުން ވިސްނޭނީ ވެސް އެހެން. އެކަމަކު އަހަރެމެން ވެސް ވިސްނާލަން އެބަ ޖެހޭ. ސައިފާ ތި ބުނާހެން، ފޮނި ކިތަންމެ ހުވަފެނެއް އަހަރެން ވެސް ދުށިން. މިހާރު ވެސް ދެކެން. ނަމަވެސް އަހަރެންގެ ހުވަފެނުގައި ކައިވެނި ކުރަނީ ވަރަށް އާދައިގެ ގޮތަކަށް. އަހަރެންނަށް ވިސްނެނީ ޕާޓީ އަށް ހޭދަކުރާން ތި ވިސްނާ ފައިސާ އަހަރެމެން އުފާވެރި ވަގުތުކޮޅެއް ހޭދަކޮށްލުމަށް ޚަރަދުކުރިއްޔާ މާ ރަނގަޅުވާނޭ. އެ ގޮތް މާ މުހިންމު ކަމަށް އަހަރެންނަށް ގަބޫލުކުރެވެނީ. މިބުނީ ހަނީމޫންގެ ވާހަކަ،" އާލިމުގެ ވާހަކައިން ފެޅީ އިތުރު ކުރިއެކެވެ.\nއެއީ އަހަރެން އުންމީދުކޮށްގެން ހުރި ކަމެއް ނޫނެވެ. މާމުއިހަނދުގެ ފޮނިރަހަ ބަލާން އާލިމު ބޭނުން ވެދާނެ ކަމަކަށް އަހަރެން ހިއެއް ނުކުރަމެވެ. އަހަރެންނާ އެކު އުފާވެރި ވަގުތުކޮޅެއް ހޭދަކޮށްލުމަށް އެހައި ދުރަށް ދާން ވިސްނާފާނެ ކަމަކަށް ވެސް އަހަރެންގެ ހިތަކަށް ނާރައެވެ. ނަމަވެސް އެއީ އާލިމުގެ ނިންމުމެވެ. އަހަރެންގެ ވެސް ނިންމުމެވެ. ދެ މީހުން ވެސް އެއްބަސްވީ ތުރުކީ އަށް ދާށެވެ. އިސްތަންބޫލުގައި އުފާވެރި ދުވަސްތަކެއް ހޭދަކޮށްލާށެވެ.\nކައިވެނި ކުރިތާ ދެ ހަފުތާ ފަހެވެ. އަހަރެން އިންތިޒާރު ކުރަމުން ދިޔައީ ހަނީމޫނަށް ފުރޭނެ ވަގުތަކަށެވެ. ނަމަވެސް އެކަން ލަސްވަނީއެވެ. ދުވަސްތައް ފާއިތުވަނީއެވެ. އާލިމު ގާތުގައި ދެތިން ފަހަރަކު އެ ވާހަކަ ދެއްކުނެވެ. އޭނާގެ ޖަވާބަކީ އެކަން އަދި ހަމަ ނުޖެހެނީ ކަމަށެވެ. މާ ގިނަ ދުވަސްތަކެއް ނުވެ އެކަން ހަމަޖެހޭނެކަމަށް އާލިމު ދިޔައީ ބުނަމުންނެވެ.\n"ކޮން ކަމެއްތަ ހަމަނުޖެހިގެން ތި އުޅެނީ؟ ޓިކެޓެއް ނެގީމާ އެ ނިމުނީނު،" ކުޑަ ހިތްހަމަ ނުޖެހުމަކާއެކު އަހަރެންނަށް ބުނެވުނެވެ.\n"ސައިފާ ހާދަ ކެތްތެރިކަން ވެސް ކުޑައޭ ދޯ؟ ބޮޑެތި ކަންކަން ވާނީ ލަހުން. އަހަރެމެން ތުރުކީއަށް ދާނީ ތަންކޮޅެއް ދިގު މުއްދަތަކަށް. އެހެންވެ އެކޮޅުން ބަޔަކާ މި ދަނީ ވާހަކަދައްކަމުން. އެކޮޅަށް ދާއިރު ހުރިހާ ކަމެއް ހަމަޖައްސާފައިދާން މި މަޑުކޮށްލަނީ. އެގޮތް މާ ރަނގަޅެއްނު،" އަހަރެންގެ މޫނަށް ބަލަހައްޓައިގެން އިނދެ އާލިމު ބުނެލިއެވެ.\n"ކިހާ ދުވަހަކަށް ދާން ތި ވިސްނަނީ؟ ތި ވާހަކަ ނުވެސް ބުނަމެއްނު،" އަހަރެންނަށް ސުވާލު ކޮށްލެވުނެވެ.\n"މިހާރު މި ބުނީނު. ދެން ވާނީ ކިހައި ދުވަހެއްކަން އެނގޭނީ އެ ކޮޅަށް ދިޔައިމާތާ،" އާލިމު ހިނިތުންވެލިއެވެ.\n"އޭރުން ވަޒީފާ ޔޯ؟" އަނެއްކާ ވެސް އަހަރެންނަށް އަހައިލެވުނީ ހައިރާނުގެ ސުވާލެކެވެ.\n"އައްދޭ ހާދަ ކަންތައް ތި ބޮޑުވަނީ؟ ސަމާސާއެއް ކޮށްލިއަސް ތި ހުންނަނީ ކަންބޮޑުވެފައި،" އާލިމުގެ ތުނބުޅިގައި އޭނާގެ ކަނާއަތް ކާއްތާލަމުން ބުނެލިއެވެ.\n"އެހެންނު ވާނީ. އާލިމަކީ އެހައި ސަމާސާ ކުރާ މީހެއް ނޫންވިއްޔާ. އަހަރެން ހީކުރީ ހަމަ ތެދު ކަމަށް،" އާލިމު ކުރި ސަމާސާއިން އަހަރެންނަށް ވެސް ބުނެވުނެވެ.\nއާލިމުގެ ވާހަކަތަކާ މެދު އަހަރެންނަށް ވިސްނައިލެވުނެވެ. އޭނާގެ އުޅުމަށް ބަދަލުތަކެއް އަންނަކަށް އަހަރެންނަށް އިހުސާސް ކުރެވުނެވެ. ކޮންމެ ރެއަކު ދަންވަރު، ލެޕްޓޮޕް ހުޅުވައިގެން އެތައް އިރަކު އެ އިންނަނީ ކީއްކުރަން ހެއްޔެވެ؟ ވަޒީފާގެ ގޮތުން ކުރަންޖެހޭ ކަންކަން ކުރަން އެ ނޫން ގަޑިއެއް ހަމަ ނުޖެއްސޭނެ ހެއްޔެވެ؟ ކުރާ ހުރިހާ ކަމެއްގެ ވާހަކަ އަހަރެންގެ ގާތުގައި ނުދައްކަނީ ކީއްވެ ހެއްޔެވެ؟ އަހަރެންގެ ހިތަށް އެތައް ސުވާލެއް އަރައި ފައިބަމުން ދިޔައެވެ. އެއިން ކޮންމެ ސުވާލަކަށް ޒަމީރު ދިޔައީ ޖަވާބު ދެމުންނެވެ. ޝައްކު ކުރާކަށް ނުވާނެއެވެ. ކުށް ހީއަކީ ބޮޑު ކުށެކެވެ. އެ ކުށުން ހެދި ބޮޑުވާނީ ގޯހުން ގޯހެވެ.\nތުރުކީއަށް ދިއުމަށްޓަކައި އާލިމާއެކު އަހަރެން އެއާޕޯޓަށް ދިޔައީމެވެ. މައިންބަފައިންނާ ދުވަސްކޮޅަކަށް ވަކިވާތީވެ އެ ހިތާމަ ކުރީމެވެ. އެ މީހުން ގާތު ބުނަން ބޭނުން ކިތަންމެ ވާހަކައެއް ހިތުގައި ބާއްވައިގެންނެވެ. ނަމަވެސް އެ ވާހަކަތައް ބުނާކަށް ނުކެރުނެވެ. އެ ވާހަކަތަކުން އެ މީހުން ހިތްހަމަ ނުޖެހިދާނެތީއެވެ. ނޫނެކެވެ. ހިތްހަމަ ނުޖެހޭނެކަން ޔަގީން ވާތީއެވެ. އަހަރެން މޫނުބުރުގާ އެޅުމުން ވެސް އެ މީހުން ހިތްހަމަ ނުޖެހުނެވެ. ކައިވެނި ޕާޓީ ނުބޭއްވުމުން ވެސް ހިތްހަމަ ނުޖެހުނެވެ. ނަމަވެސް ހެޔޮ މަގުން ހިނގާ މީހެއްގެ އަތުގައި ހިފުމަކީ ގޯހެއް ނޫނެވެ. އާލިމު އަހަރެންނަށް ދެރަ ގޮތެއް ނުހަދާނެއެވެ. އެއީ އަހަރެންގެ ފިރިމީހާއެވެ. އަހަރެންދެކެ އެންމެ ލޯބިވާ މީހާއެވެ. އަހަރެންގެ ހުރިހާ ކަމެއް ބަލަހައްޓައި، ރައްކާތެރިކަމާއި ހިމާޔަތް ދޭނެ ފަރާތެވެ.\nބޯޓުގައި އިނދެ އެތައް ވާހަކައެއް އާލިމު އަހަރެންނާ ދެއްކިއެވެ. މަޑުމަޑުން އިނދެ ދައްކަމުން ދިޔަ ވާހަކަތަކާއެކު އޭނާގެ ރާގު ބަދަލުވަމުން ދާކަން އަހަރެންނަށް ދިޔައީ އިހުސާސް ކުރެވެމުންނެވެ. އާލިމު ބެލީ ދުނިޔޭގެ ދަހިވެތިކަމަކީ ވަގުތީކަމެއްކަން އަހަރެންނަށް ވިސްނައި ދެވޭތޯއެވެ. ބިކަ ހާލުގައި އުޅޭ މުސްލިމުންނަށް އެހީ ނުވެ އުފަލާ މަޖަލުގައި ވަގުތައް ދުއްވާލަން ނުވާނެކަން އަންގައި ދެވޭތޯއެވެ. އާޚިރަތް އަންނާނެކަމާއި އެ ދުވަހުން ދާންބޭނުންވާ ތަނަށް ދެވޭނެ އެންމެ ކުރު މަގު ބުނެދެވޭތޯއެވެ. އާލިމު ދެއްކީ ހުސް ތެދު ވާހަކައެވެ. އެއީ ހުސް ހަގީގަތެވެ. ނަމަވެސް އެ ވާހަކަދައްކަންވީ މިހާރު ހެއްޔެވެ؟ އެކަމަށް އެންމެ އައުލާ ވަގުތަކީ މިއީ ހެއްޔެވެ؟ އަހަރެންނަށް އަހައި ލެވުނެވެ. އެ ސުވާލުގެ ޖަވާބުގައި އާލިމުގެ ބޯ، ކަރުން ތިރިކޮށްލުމަށް ފަހު ދެ ފަހަރަކު މައްޗަށް އޭނާ އުފުލައިލިއެވެ. އަހަރެން އިނީ ބަސް ހުއްޓިފައެވެ. ހަދާނެ ގޮތް ހުސްވެފައެވެ. ވާން މި އުޅެނީ ކިހިނެއްބާއޭ ހިތަށް އަރާފައެވެ.\nތުރުކީގެ އިސްތަންބޫލު އެއާޕޯޓަށް ބޯޓު ޖެއްސުމާއެކު އާލިމުގެ ފޯނުގެ ސިމް ބަދަލުކޮށްލިއެވެ. އެ ވަގުތު އާލިމުގެ ފޯނު ރިންގުވާން ފެށިއެވެ. އާލިމް ވާހަކަދެއްކީ އަރަބި ބަހުންނެވެ. އަހަރެން ވެސް އަތް ދަބަސް ހުޅުވާލީމެވެ. ފޯނު ކޮބައިތޯ ބަލައިލީމެވެ.\n"ފޯނެއް ނޯންނާނެ. ފޯނުވާނީ މާލޭ އެއާޕޯޓުގައި،" ދަބަސް ހާވާތަން ފެނުމުން އާލިމު ބުނެލިއެވެ. އަހަރެންނަށް ލިބުނީ އިތުރު ހައިރާން ކަމެކެވެ. ހިތުގެ ހިނގުން ތެޅިގަތީއެވެ.\n"އަވަހަށް ހިނގާ ފައިބަން. އަހަރެމެން ބަލައި އެބަ ތިބި މީހުން އައިސް،" އަހަރެންގެ އަތުގައި ހިފައިގެން އާލިމު ހިނގައިގަތެވެ. އަހަރެންނަށް ރޮއި ގަނެވުނެވެ. ކުރަން އުޅެނީ ކޮން ކަމެއްތޯ ސުވާލުކުރެވުނެވެ. އާލިމް ޖަވާބެއް ނުދެއެވެ. އޭނާ ދިޔައީ ކުރިއަށެވެ. އަހަރެން ވެސް ދިޔައީމެވެ.\nއެއާޕޯޓުން ކުރަންޖެހޭ ހުރިހާ ކަމެއް ނިމި އަހަރެން ގޮވައިގެން އާލިމު ނުކުތެވެ. އާލިމްގެ ފޯނު ރިންގުވުމާއެކު ހިނގުން ބާރުކޮށްލިއެވެ. އޭރު ތަންކޮޅެއް ދުރުގައި އޮތް ވޭނެއްގެ ކުރިމަތީ ހުރި މީހަކު އާލިމަށް ހަނާ އަޅަމުން ދިޔައެވެ. އާލިމު ގޮސް އެރީ އެ މީހާ ވެސް އެރި ވޭނަށެވެ. އަހަރެން ވެސް އެ ވޭނަށް އެރީމެވެ. އޭރު އޭގައި އިތުރު ދެ މީހަކު ތިއްބެވެ. އެ މީހުން އާލިމާއި އަހަރެންގެ ޕޯސްޕޯޓު އަތުލިއެވެ. އާލިމާ އެތައް ވާހަކައެއް އަރަބި ބަހުން ދެއްކިއެވެ. ދެއްކީ ކޮން ވާހަކަތަކެއް ކަމެއް އަހަރެންނަކަށް ނޭނގެއެވެ.\nއެތައް އިރަކު ވޭން ދުއްވިއިރު ވެސް އަހަރެން އިނީ ބުނާނެއެއްޗެއް ނޭނގިފައެވެ. މިހާރު މިއީ ތިން ވަނަ ވޭނެވެ. ވޭން ހުއްޓާ ކޮންމެ ފަހަރަކު މި އާދެވުނީތޯ އަހަރެން ސުވާލުކުރަމެވެ. ނޫނެކޭ ބުނެ އާލިމު ހޫރުވަލަނީ ބޮލެވެ.\nމި ފަހަރު ވެސް ވޭން ހުއްޓައި އެހެން ވޭނަކަށް އެރުމާއެކު އަހަރެން ހަމަ އެ ސުވާލުކުރީމެވެ. އަދި އެކި ވޭނަށް ބަދަލުވަނީ ކީއްވެތޯ ވެސް ސުވާލު ކުރީމެވެ. އެ ސުވާލުގެ ޖަވާބުގައި އާލިމު ބުނީ އިތުރު ސުވާލު ނުކުރުމަށެވެ. ކައިވެނިކުރީ އަހަރެން ކުރާ ކޮންމެކަމަކާ ވެސް ރުހިގެން އުޅުމަށް ކަމަށް ވެސް ބުންޏެވެ.\nބޯ ގަސްތަކުގެ ތެރެއިން ބާރު ބާރަށް ދަތުރުކުރި ވޭން ކުއްލިއަކަށް މަޑުކޮށްލިއެވެ. އެއަށް ފަހު އަހަރެންނާއި އާލިމުގެ ޕާސްޕޯޓް ނެގުމަށް ފަހު، އާލިމާ އެތައް ވާހަކައެއް ވޭނުގައި ތިބި މީހުން ދެއްކިއެވެ. ޚަތިމުގައި އަތްލުވައި އެތައް ވާހަކައެއް ދެއްކުވިއެވެ. އެ މަންޒަރު ފެނި އަހަރެން ގަތީ ބިރެވެ. ދެން އަދި މާ ބިރުގަތެވެ. އަހަރެންނާއި ޢާލިމުގެ ޕާސްޕޯޓް ދެ މީހުންގެ ކުރިމަތީ އެ މީހުން އަންދާލީއެވެ. ލިބުނު ހައިރާންކަމާއެކު ހަށި ފުރާ ނޭވާއެއް ދޫކޮށްލެވުނެވެ. ހިތަށް ޖަމާވި ސުވާލުތަކުގެ ބަރުކަމުން ދޫ ހަރަކާތްތެރިއެއް ނުކުރެވުނެވެ. ގެންފައި އިން ބިރުން އަހަރެން ރޮއި ގަތީމެވެ. ބާރުބާރަށް ރޯން ފެށީމެވެ. އާލިމުގެ ގައިގައި ބައްދައި ގަތީމެވެ.\n"ދެން ނުރޮއޭ. ހުރިހާ ކަމެއް މި ދަނީ ހަމަޖެހެމުން. ކުރަން މި އުޅެނީ ދިގު ދަތުރެއް. ދާން އުޅޭ ހިސާބަށް ދާން ފަސް ދުވަސް ވަރު ނަގާނެ،" އާލިމު ވާހަކަދެއްކިއެވެ.\n"ކޮން ތާކަށް މިދަނީ؟" އަޑަށް ބާރުލަމުން އަހަރެން ސުވާލުކުރީމެވެ.\n"މި ދަނީ ބޯޑަރ އޭރިޔާއަށް. ސީރިޔާއަށް އެތެރެވާން. އެތަނަށް މީހުން ދަނީ ކީއްކުރަންކަން ސައިފާއަށް އެނގޭނެ. ސައިފާގެ މައިންބަފައިންނަށް ވެސް މިހާރު މިކަން އެނގޭނެ،" އާލިމުގެ ވާހަކަތަކުން ހީވީ އަހަރެންގެ ސިކުނޑީގައި ލަޓިބުރިއަކުން އެތި ފަހަރެއް އެޅިހެންނެވެ. ލިބުނު ހައިރާންކަމާ އެކު އަހަރެންނަށް އިނދެވުނީއެވެ. ފާޑަކަށް ގަނޑުވެފައެވެ. އަނގައިން ބަހެއް ނައިސްގެންނެވެ.\n"ބައްޕައަށް އޮންނާނީ މެސެޖު ކޮށްފައި. މި ދަނީ ކޮންތަނަކަށް ކީއްކުރަންކަން މެސެޖުގައި އޮންނާނެ. ދެން އެނބުރި ރާއްޖެ ނުދާނެކަން ވެސް ބުނެފައިވާނެ،" އާލިމުގެ ޖުމުލަތަކުން އަހަރެންގެ ހަށިގަނޑުގައި ހިނގަމުން ދިޔަ ލޭ ހުއްޓުވިއެވެ. އަހަރެންގެ ވަރު ދޫވިއެވެ. ހަކަތަ ހުސްވިއެވެ.\nހޭވެރިކަން ވީއިރު އަހަރެން އޮތީ އާދައިގެ ގެއެއްގެ ކުޑަ ކޮޓަރިއެއްގައެވެ. އަހަރެންނަށް ޚިދުމަތް ކޮށްދިނުމަށް މޫނު އެޅި ދެ އަންހެނަކު އުޅުނެވެ. އެ މީހުން ވާހަކަދެއްކީ ދިވެހި ބަހުންނެވެ. ލިބުނު ހައިރާންކަމާއެކު އަހަރެން އެތައް ސުވާލެއް ކުރީމެވެ. އަހަރެންނަށް އޮވެވުނީ ކޮންތާކުތޯ އެހީމެވެ. އަހަރެންގެ ފިރިމީހާ ކޮބައިތޯ ވެސް އެހީމެވެ. ލޮލުން ފޭބި ކަރުނަތަކާއެކު އަހަރެން ތެދުވީމެވެ.\nހަނަފަސް ސަހަރާގެ ހަލަބޮލި ހިސާބެކެވެ. ބިޔަ ފަރުބަދަތަކާއި ވީރާނާވެފައިވާ ބިނާތައް ވަށައިގެން ދުރުދުރުން ފެނެއެވެ. ދޭތެރެދޭތެރެއިން މާ ދުރުދުރުން އަންނަ ބަޑީގެ އަޑުފައްގަނޑު އައިސް ކަންފަތުގައި ގުގުމާލައެވެ. އެއިން ކޮންމެ ފަހަރަކު އަންނަ ބިރުވެރި ކަމުގެ ރޯޅިން ހިތުގައި ރިހުން އުފައްދައެވެ. ލޯމަތީ ތަމްސީލުވަމުންދާ މަންޒަރުތަކުން ލޮލަށް ޖަމާކޮށްދެނީ ކަރުނައެވެ. ހިތަށް އަރާ ޝުޢޫރުތަކުން ހިތް ފުރުނީ ޝަކުވާތަކުންނެވެ. އާލިމަކީ ކޮން ކަހަލަ މީހެއް ހެއްޔެވެ؟ އޭނާގެ އެ ވިސްނުން ކުރިން ނޭނގުނީ ކީއްވެ ހެއްޔެވެ؟ މިފަދަ އަނިޔާއެއް އަހަރެންނަށް އެ ދިނީ ކީއްވެ ހެއްޔެވެ؟ މަންމައާއި ބައްޕައަށް ވާނީ ކިހިނެއް ހެއްޔެވެ؟ ހިތަށް އަރާ ކޮންމެ ސުވާލަކުން ގިސްލެވެނީއެވެ. މުޅި މީހާ ތުރުތުރު އަޅަނީއެވެ. ފިނި ވެސް ވަނީއެވެ.\nއާލިމު އައިސް އަހަރެންގެ ކޮޓަރިއަށް ވަނެއެވެ. އަހަރެން ޝަކުވާ ކުރަން ފެށީމެވެ. ރޮމުން ރޮމުން އަހަރެން ރާއްޖެދާން ބޭނުންވާ ވާހަކަ ބުނީމެވެ. ހިތުގައިޖެހިގެން އެތައް ވާހަކައެއް ދެއްކީމެވެ.\n"ޚަބަރުދާރު. ދެން ތި ވާހަކަ ނުދައްކާ. ތިއީ އަހަރެންގެ އަނބިމީހާ. އަހަރެން އުޅޭގޮތާ ރުހިގެން މިތާ އުޅެންވީ. މިތާ ވެސް ދިވެހިން އުޅޭނެ. ޕާސްޕޯޓެއް މިހާރަކު ނޯންނާނެ. ދެން ފިލައިގެން މަކަރު ހަދައިގެން ވެސް އެނބުރި ގައުމަކަށް ނުދެވޭނެ. މިއީ އަހަރެމެންގެ އެންމެ ފަހު ވަޒަން،" އާލިމުގެ ވާހަކަތައް އިވި އަހަރެން ބަޑިފަޅައިގެން ދިޔައެވެ. އޭނާގެ ފައިގައި ހިފާ އާދޭސް ކުރަން ފެށީމެވެ. އެނޫން ގޮތެއް ޚިޔާރުކުރުމަށް އަހަރެން ބުނީމެވެ. އަހަރެން ފޮނުވާލަދޭތޯ ކުރުނީސް ކުރީމެވެ.\n"މިތަނަށް އެތެރެވުމަށްފަހު ހިނގާނީ މި މީހުންގެ ބާރު. އަހަރެން އުޅޭ ގޮތާއި ސައިފާ އުޅޭ ގޮތްވެސް މި މީހުން ބަލާނެ. ކޮންމެ ދުވަހަކު އަހަރެން ޓްރޭނިންގަށް ދާން ޖެހޭ. ޖިހާދީންގެ ލަޝްކަރުގައި ހިމެނޭތޯ އެތައް މަސައްކަތެއް ކުރަންޖެހޭ. މި ތަނުގައި ސައިފާ އަށް ވެސް ރައްކާތެރިކަން އޮންނާނެ. އެހީތެރިކަން ފޯރުކޮށްދޭނެ މީހުން ތިބޭނެ،" އާލިމުގެ ކޮންމެ ޖުމުލައަކުން އެތައް ފަހަރަކު އަހަރެންގެ ހިތް ކަތިލަމުން ދިޔައެވެ. އިތުރު ގޮތެއް ނެތުމުން ގިސްލަގިސްލައި އަހަރެން އިނީއެވެ.\nހިތްދަތިކަމާއި ވޭނުގައި އުޅޭތާ މަހެއް ފާއިތުވީއެވެ. ޖިހާދީ ލަޝްކަރާއެކު ސީރިއާއަށް ދިޔަ ފައުޖުގައި އާލިމު ވެސް ހަނގުރާމައަށް ދިޔައެވެ. އެ ހަނގުރާމައަށް އޭނާ ފުރީ އުފަލުންނެވެ. އަހަރެންގެ ގާތުގައި ހިނިތުންވެފައެވެ. ނަމަވެސް އެ ހިނިތުންވުމުން އަހަރެންނަށް ގެނެސްދިނީ ހިތްދަތިކަމެވެ. އޭނާ އެންމެ ފަހުން ކުރި ވަސިއްޔަތުން އަހަރެންނަށް ލިބުނީ އިތުރު ހިތާމައެވެ.\nލިބުނު ޚަބަރަކީ އާލިމު ޝަހީދުވީ ޚަބަރެވެ. އެ އަޑު ކަންފަތުގައި ޖެހުމާއެކު ދެ ލޯ މަރާލެވުނެވެ. ހިފެހެއްޓިފައިވާ ކަރުނަތައް ހޯސްލާފައި ކޯތާފަތްމައްޗަށް ފައިބައި ގަތެވެ. އިރުކޮޅަކު ގަބުވެފައި އިނުމަށްފަހު އަހަރެންނަށް ހަޅޭއްލަވައި ގަނެވުނެވެ. ބާރުބާރަށް ރޯން ފެށުނެވެ. މިތަނަށް އަހަރެން ގެނައީ ކީއްކުރަން ހެއްޔެވެ؟ އަހަރެން އެކަނިކޮށްފައި ތި ދިޔައީ ކީއްވެ ހެއްޔެވެ؟ މި ތަނުގައި އަހަރެން އުޅެނީ ކިހިނެއް ހެއްޔެވެ؟ މިތަނަކު ނުއިންނާނަމެވެ. މަޑެއް ނުކުރާނަމެވެ. މިތަނުގެ އެހެން މީހަކާ އަހަރެންނެއް ނުއިންނާނަމެވެ. އެ ވަސިއްޔަތް ކުރިޔަސް އެކަމެއް ނުކުރާނަމެވެ. އަހަރެން ދާނީ ރާއްޖެއަށެވެ. އަހަރެން އުޅޭނީ އެ ތަނުގައެވެ. ދުލުން ބޭރުކުރަމުން ދިޔަ ލަފުޒުތައް ތަކުރާރު ކުރަމުން އަހަރެން ގޮވީމެވެ. އަހަރެން އަތުގައި ހިފަހައްޓައިގެން ތިބި މީހުން ފޮޅާލެވޭތޯ ވެސް އަހަރެން ބެލީމެވެ.\nކުއްލިއަކަށް އަހަރެންގެ ބޮލަށް އެރީ ތަދެކެވެ. ބާރު ބޮނޑިއެއް ބޮލަށް އެރީކަން އަހަރެންނަށް އެނގުނެވެ. އެ ތަދާއެކު ދެން ވީގޮތެއް އަހަރެންނަކަށް ނޭނގުނެވެ.\nހޭވެރިކަން ވީއިރު އަހަރެން އޮތީ އެހެން ތަނެއްގައެވެ. ފުރަތަމަ ވެސް އަތްލެވުނީ ބޮލުގައެވެ. ބޮލުގައި އަޅާފައިވާ ބެންޑޭޖުގައެވެ. އިވެމުން ދިޔަ ބަޑީގެ އަޑުފައްގަނޑުން، ބޮލަށް ވީ ތުރާލާއެކު ތެދުވެ ހަތަރު ފަރާތަށް ނަޒަރު ހިންގާލެވުނެވެ. ކޮޓަރީގައި ހުރީ ބާވެ ހަލާކުވެފައިވާ އެނދަކާއި ކުޑަ މޭޒެކެވެ. މޭޒުމަތީ ޚަތިމަކާއި ފޮތްތަކެއް ހުއްޓެވެ. އަހަރެން އިން އެނދުގެ މަގަތުގައި ކުޑަ ފެންފުޅިއެއް ބަހައްޓާފައި ހުއްޓެވެ. ހަނގުރާމަ މަތީ ދެ ޔުނީފޯމު ފާރުގައި އަޅުވާފައި ވެއެވެ. ހިރަފުހުން ތަތްތެޅިފައިވާ ބޫޓެއް ވެސް ކޮޓަރީގައި ހުއްޓެވެ. ފެނުނު ބައެއް ތަކެތިން އެ ކޮޓަރީގައި އުޅޭނީ ފިރިހެނުންކަން އަހަރެންނަށް ޔަގީން ކުރެވުނެވެ. އަހަރެންނަށް ރޮއިގަނެވުނެވެ. ދެން ފެނުނީ މީހަކު އައިސް ކޮޓަރިއަށް ވަން ތަނެވެ. އަހަރެންނަށް މަޖުބޫރުވީއެވެ. ދުވަހަކުވެސް ހިތަށް ނާރާ ކިތަންމެ އެއްޗެއް ހިތަށް އެރީއެވެ. ހިތަށް ވީ ތަދު މުޅި ހަށިގަނޑަށް ވިހަލީއެވެ. އެ ވިހައިގެ ސަބަބުން އެތައް ރުއިމެއް އަހަރެން ރުއީމެވެ. އެ ރުއިމުގެ ހިތްދަތިކަން އެނގޭނީ އަހަރެން އޮތް އެނދަށެވެ. ހިމާޔަތާއި ރައްކާތެރިކަމަށް އަހަރެން ގޮވި ގޮވުން އިވޭނީ ވަށައިގެންވާ ފަރުބަދަތަކަށާއި ގަސްތަކަށެވެ. އަހަރެން ކުރި އާދޭސް އިވޭނީ އަހަރެން ހެއްދެވި ފަރާތަށެވެ. އަހަރެންގެ ގައިން ބާރު ހުސްވިއެވެ. ހަކަތައެއް ނެތުނެވެ. މި ދުނިޔެ އަކީ ކޮން ކަހަލަ ތަނެއް ހެއްޔެވެ؟ މިއީ ކިހައި ކެހިވެރި ދުނިޔެއެއް ހެއްޔެވެ؟ މާމުއި ހަނދަކީ މިއީ ހެއްޔެވެ؟ އަހަރެންނަށް އޮތީ މި ގޮތް ހެއްޔެވެ؟ މި ޢަޒާބުގައި މަރުވުން ހެއްޔެވެ؟ މި ނިކަމެތިކަމުގައި ފަހު ނޭވާ ދުއްވާލުން ހެއްޔެވެ؟ ހިތަށް ވެރިވަމުން ދިޔަ ވޭނީ ސުވާލުތަކާއެކު އަހަރެންގެ ދުލުން ކިޔަން ފެށުނެވެ.\nމަންމާއެވެ. އަހަރެންނަށް މަޢާފުކުރާށެވެ. ބައްޕާއެވެ. އަހަރެންނަށް މަޢާފުކޮށްދޭށެވެ. މަންމައާއި ބައްޕަ އަޅާނެ ކަރުނަޔާއި ރޯނެ ރުއިން އަހަރެންނަށް އިހުސާސް ކުރެވެއެވެ. ގޯހީ އަހަރެންނެވެ. ނުލަފައީ ވެސް އަހަރެންނެވެ. އަހަރެންގެ ކުށަކީ މަންމައާއި ބައްޕައަށް އިތުބާރު ނުކުރެވުމެވެ. މަންމައާއި ބައްޕައަށް ކަންކަން ހިއްސާ ނުކުރުމެވެ. ހުރިހާ ވެސް މީހަކީ އަދި ހުރި ހަމައެކަނި މީހަކީ އާލިމުކަމަށް ގަބޫލުކުރެވުމެވެ.\nމަންމާއެވެ. އަހަރެން މި އޮތީ ގޮތް ހުސްވެފައެވެ. ހަމައެކަނި ގޮތް ހުސްވީއެއް ނޫނެވެ. އަހަރެންގެ ލަދުވެތިކަން ބަޔަކު ނީލަންކީއެވެ. އިއްފަތްތެރިކަން ބަޔަކު ސަދަގާތްކުރީއެވެ. ނިކަމެތިކަމުގެ ނާޖާއިރު ފައިދާ ބަޔަކު ބަހާލީއެވެ. މި ހާލުގައި މަންމަމެންނާ ވާހަކަދައްކާކަށް އަހަރެންނަކަށް ނުކެރޭނެއެވެ. މަންމަމެންގެ ކުރިމައްޗަށް އަރާކަށް ނުކެރޭނެއެވެ. މަންމައާއި ބައްޕަގެ އޯގާތެރި ހިމާޔަތް ކިތަންމެ ބޭނުން ވިޔަސް އެ ހިމާޔަތަށް އެދޭކަށް ވެސް ނުކެރޭނެއެވެ.\nދުނިއަކީ ކެހިވެރި މަޅިފައްޗެއް ހެއްޔެވެ؟ ކޮންމެ ފިރިހެނަކީ މަކަރުވެރިއެއް ހެއްޔެވެ؟ ދީނަށް އުޅުމަކީ މިއީ ހެއްޔެވެ؟ ހަމަގައިމުވެސް އިސްލާމުދީނަށް އުޅޭ މީހުން މިހިނެއް ނޫޅޭނެއެވެ. މި ކަހަލަ ކެހިވެރި މަޅިއެއްގައި އަންހެނަކު ޖައްސާކަށް ނޫޅޭނެއެވެ. އެހެން ނޫނަސް މީހަކު ހިތުގައި ޖައްސައިގެން އޮތީ ކޮން އުފަލެއް ހެއްޔެވެ؟ ނޫނެކެވެ. އާލިމު އުފާވާނެއެވެ. އޭނާ ދިޔައީ އުފަލުންނެވެ. ހެމުންނެވެ. ހިނިތުންވަމުންނެވެ. ނަމަވެސް އަހަރެން މި ރޮނީއެވެ. ގިސްލަނީއެވެ. މަރަށް ހާޒިރުވަނީއެވެ.\nމަންމާއެވެ. ބައްޕާއެވެ. އަހަރެންނަށް މަޢާފުކުރާށެވެ. ހަގީގަތުގައި ވެސް އަހަރެންނަކީ ކަނޑިއެކެވެ. މި ކަނޑިން މަންމަ އާއި ބައްޕަގެ ތިޔަ ހިތްހަމަ ޖެހުން ފޮތިފޮތި ކޮށްލެވިއްޖެއެވެ. ތިޔަ އުފާވެރި ހަޔާތް މަރާލެވިއްޖެއެވެ. ތިޔަ ހިނިތުންވުމަށް ނިމުމެއް ގެނެވިއްޖެއެވެ. އަހަރެން ވެސް ނިމިގެން މި ދަނީ ތިޔަ ހިތްދަތި ކަމުގައެވެ. އަހަރެން މި ލަނީ މާމުއި ހަނދުގެ ދަތުރަކުން ގެނެސްދިން އެންމެ ހިތްދަހި ނޭވާއެވެ. އެއީ އަސަރުން ފުރިގެންވާ ވޭނީ ނޭވާއެކެވެ. ރިހުން ގަދަ ކެތްކުރަން ދަތި ނޭވާއެކެވެ.


ތިޔަ ވިދާޅުވެވުނީ ކަން އޮތްގޮތުގެ ދިމާ އިދިކޮޅެވެ. - Mahfooz's Blog\nadmin 31/01/2018\tޚިޔާލު اضف تعليق 2,724 ފަހަރު ކިޔާފައި\nދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ7ވަނަ މާއްދާގައި ބަޔާންކޮށްފައި އޮންނަނީ ދިވެހިރާއްޖޭގައި ޢަދުލުއިންސާފު ޤާއިމުކުރުމުގެ ބާރު ލިބިގެންވަނީ ދިވެހިރާއްޖޭގެ ކޯޓުތަކަށް ކަމަށެވެ. އެކަން ތަފްޞީލުކޮށްދީފައިވަނީ ޤާނޫނުއަސާސީގެ 141 ވަނަ މާއްދާގައެވެ. އެ މާއްދާގެ (ށ) ގައި އޮންނަނީ ޢަދުލުއިންސާފު ޤާއިމުކުރުމުގެ އެންމެ އިސްފަރާތަކީ ސުޕްރީމް ކޯޓު ކަމުގައެވެ.\nސުޕްރީމް ކޯޓުގެ ފަނޑިޔާރުންގެ ގޮތުގައި ޢައްޔަނުކުރެވޭ ފަރާތްތަކަކީވެސް ޢާންމު އިންސާނުންކަމާއި، އެ ފަނޑިޔާރުންނަށްވެސް ރަނގަޅު ނޫންކަމެއް ކުރެވިދާނޭކަން ޤާނޫނުއަސާސީ އެކުލަވާލި މަޖިލީހުން އޮތީ ޤަބޫލުކޮށްފައެވެ. އެކަން އެނގެނީ ފަނޑިޔާރަކު ކުރާ ކަމަކީ ފަނޑިޔާރަކު ކުރުން މަނާކަމެއް ކަމުގައިވާނަމަ އެ މައްސަލަ ބަލައި ފިޔަވަޅު އެޅުމަށް ޖުޑީޝަލް ސަރވިސް ކޮމިޝަންގެ ނަމުގައި ޤާނޫނުއަސާސީގައި ކޮމިޝަންއެއް އުފައްދާފައި އޮތުމުންނެވެ. އެ ކޮމިޝަންއަށް ފެނިއްޖެނަމަ ފަނޑިޔާރަކު މަޤާމުން ވަކިކުރުމަށް ހުށަހަޅަންޖެހެނީ ރައްޔިތުންގެ މަޖިލީހަށެވެ. ފަނޑިޔާރު މަޤާމުން ވަކިކުރަންވެއްޖެތޯ ނުވަތަ ނޫންތޯ ނިންމާނީ އެ މަޖިލީހުންނެވެ. އެކަމުގައި ރައީސުލްޖުމްހޫރިއްޔާގެ ދައުރެއް މުޅި ޤާނޫނުއަސާސީގެ އެއްވެސް ހިސާބެއްގައި ނެތެވެ.\n1998 ގެ ޤާނޫނުއަސާސީގެ ދަށުން ރައީސުލްޖުމްހޫރިއްޔާއަކީ ޢަދުލުއިންސާފު ޤާއިމުކުރުމުގެ އެންމެ އިސްފަރާތެވެ. އެކަން އެ ޤާނޫނުއަސާސީގައި ބަޔާންކޮށްފައި އޮތުމުން އޭރު ފަނޑިޔާރުން ޢައްޔަނުކުރުމާ ވަކިކުރުންވެސް ކުރިއަށް ގެންދެވުނީ ރައީސުލްޖުމްހޫރިއްޔާގެ ބެލުމުގެ ދަށުންނެވެ. އެހެންނަމަވެސް އައު ޤާނޫނުއަސާސީ އެކުލަވާލިއިރު، ފަނޑިޔާރުންނާ ގުޅޭ އެއްވެސް ކަމެއްގައި ރައީސުލްޖުމްހޫރިއްޔާއަށް ބާރު ނުހިންގޭ ގޮތަށް ޤާނޫނުއަސާސީ ފަރުމާކޮށްފައި އެއޮތީ ހަމަ އެގޮތަށް އެކަން ބާއްވަން ޤާނޫނުއަސާސީ އެކުލަވާލި މަޖިލީހުން ބޭނުންވެގެންނެވެ. ކުރިން އޮތް ގޮތް ކަމުނުދާތީއެވެ.\nރައީސުލްޖުމްހޫރިއްޔާއަކީ ވެރިކަން ހިންގުމުގެ އެންމެ އިސްފަރާތެވެ. އެ މަޤާމަށް މިހާރު މި ޤައުމުގެ ރައީސުލްޖުމްހޫރިއްޔާގެ މަޤާމުގައި ހުރި ކަހަލަ މީހަކުވެސް އިންތިޚާބު ވެދާނޭކަމަށް ޤާނޫނުއަސާސީ ހެދި މަޖިލީހުން އޮތީ ވިސްނާފައެވެ. ޤާނޫނުއަސާސީގެ 141 ވަނަ މާއްދާގެ (ނ) ލިޔެފައި އެއޮތީ ހަމަ އެމަނިކުފާނަށް ޚާއްސަކޮށްގެންނޭވެސް ހީވެއެވެ. އެމާއްދާގައި އޮންނަނީ “އަމިއްލަ ފަރުދަކުވިޔަސް، ދައުލަތުގެ ކަމެއް ހިންގުމާ ޙަވާލުވެހުރި މީހަކުވިޔަސް، ފަނޑިޔާރުންގެ މަސައްކަތާބެހި ނުފޫޒު ފޯރުވައިގެން ނުވާނެ” ކަމުގައެވެ.\nރައީސުލްޖުމްހޫރިއްޔާ މި ޙަޤީޤަތް ދަންނާށެވެ. އަދި ޤަބޫލުވެސް ކުރައްވާށެވެ. ސުޕްރީމް ކޯޓު މަގުން ކައްސާލައިފިކަން ކަނޑައެޅުމާއި، އެކޯޓު ހަމަމަގަށް އެޅުވުމަކީ ރައީސުލްޖުމްހޫރިއްޔާގެ ބާރެއް ނޫނެވެ. އަމުދުން ރައީސުލްޖުމްހޫރިއްޔާއާ ގުޅޭ މައްސަލައެއް ސުޕްރީމް ކޯޓަށް ހުށަހެޅިފައި އޮތް ދަނޑިވަޅެއްގައި އެވާހަކަ އެހެން ވިދާޅުވުމަކީ ސުޕްރީމް ކޯޓަށް ދެއްވި އިންޒާރެކެވެ. އެއީ ފަނޑިޔާރުންނަށް ގޮންޖެއްސެވުމުގެ ޢަމަލެކެވެ.\nސުޕްރީމް ކޯޓަކީ ރައީސުލްޖުމްހޫރިއްޔާއަކަށް އެވަގުތު ހުންނަ މީހަކަށް ޚިދުމަތްކުރަން އޮންނަ ވުޒާރާއެއް ނޫނެވެ. ރައީސުލްޖުމްހޫރިއްޔާ ބޭނުންފުޅުވުމުން “ހަމަ މަގަށް” އެޅުވޭނީ ސަރުކާރުގެ ވަޒީރުންނާއި ވުޒާރާތަކެވެ. ފަނޑިޔާރުންގެ މަސައްކަތަށް ނުފޫޒު ފޯރުވުމަކީ ޤާނޫނުއަސާސީގައި ރައީސުލްޖުމްހޫރިއްޔާގެ މަސައްކަތް ބުނެދޭ ޤާނޫނީ މާއްދާގެ ޙުދޫދުން ބޭރުގައި ހިމެނޭ ކަމެކެވެ.\nރައީސުލްޖުމްހޫރިއްޔާއަށް މިފަހަރު އެ ވިދާޅުވެވުނީ ޤާނޫނުއަސާސީއާއި، ޤާނޫނުގައި ކަން އޮތްގޮތުގެ ދިމާ އިދިކޮޅަށެވެ. ސަރުކާރުގެ ޢަމަލެއް، ނުވަތަ ނިންމުމެއް ބަދަލުކުރުމަށް އެންގުމުގެ ބާރު އޮތީ ސުޕްރީމް ކޯޓަށެވެ. ރައްޔިތުންގެ މަޖިލީހުން ފާސްކުރާ ޤާނޫނެއް ޤާނޫނުއަސާސީއާ ޚިލާފްވާނަމަ އެ ޚިލާފްވާ މިންވަރު ބާޠިލުކުރުމުގެ ބާރުވެސް އޮތީ ސުޕްރީމް ކޯޓަށެވެ. ރައީސުލްޖުމްހޫރިއްޔާއަށް ސީދާ އަމުރުކުރެވޭ ގޮތަށް އޮންނަ ސަލާމަތީ ބާރުތަކުންވެސް ކުރާ ކަމެއްގެ ޝަރުޢިއްޔަތު ބަލައި، ނިންމުންތައް ބަދަލުކުރުމަށް އެންގުމުގެ ބާރު ސުޕްރީމް ކޯޓަށް އެބައޮތެވެ. ޚުދު ރައީސުލްޖުމްހޫރިއްޔާ ހަމަމަގުން ކައްސާލައިފިނަމަ، ޤާނޫނުގެ އިމަށް ރުޖޫޢަވުމަށް އަމުރުކުރުމާއި، އެއާ ގުޅިގެން ކުރަންޖެހޭ އަމުރުތައް ކުރުމުގެ ބާރުވެސް ސުޕްރީމް ކޯޓަށް ލިބިގެންވެއެވެ. އަދި ޤާނޫނުއަސާސީގެ އާޚިރު ބަލަދުވެރިޔަކީ ސުޕްރީމް ކޯޓުކަމަށް އެކޯޓުން ނިންމި ކިތަންމެ ޤަޟިއްޔާއެއްގައި ވަނީ ކަނޑައަޅާފައެވެ.\nމިއީ އަޅުގަނޑު ހަދަހަދައިގެން ދައްކާ ވާހަކަތަކެއް ނޫނެވެ. ޤާނޫނުއަސާސީގައިއާއި، ކޯޓުތަކުގެ އެތައް ނިންމުމެއްގައި ލިޔެފައިވާ ވާހަކަތަކެކެވެ. މިކަން އެނގިވަޑައިގެން ހުންނަވައި، ސުޕްރީމް ކޯޓުގެ ފަނޑިޔާރުން ހަމަ މަގަށް އަޅުވާ ވާހަކަ ރައީސުލްޖުމްހޫރިއްޔާ ވިދާޅުވުމަކީ އޮހެމުންދާ ކޯރުގެ މިސްރާބު ބަދަލުކުރަން އުޅުންފަދަ ކަމެކެވެ. ރައީސުލްޖުމްހޫރިއްޔާ އެ ދެއްވި އިންޒާރު ތަންފީޛްކުރަން މަސައްކަތްކުރެއްވުމުގެ ކުރިން، ޤާނޫނުގައި ކަން އޮތްގޮތް ރައީސުލްޖުމްހޫރިއްޔާއަށް ހަނދާންކޮށްދިނުމަކީ ސުޕްރީމް ކޯޓުން އަދާކުރަންޖެހޭނޭ ޒިންމާއެކެވެ.\nކުރިއަށް އެކެފަރަށް ބޯޓު އުރުމާއި، އެންދެރިމާގެ ބަލާފާސްކުރުމުގެ ކޯޓު އަމުރު\nފަހަތަށް ކުއްލި ނުރައްކަލުގެ ޙާލަތު އިޢުލާނުކުރުމާއި އޭގެ ބޭނުން


Triathlon hukuru duvahu, Telecom partner akah Ooredoo\nޓްރައިތްލޯން ހުކުރު ދުވަހު، ޓެލެކޮމް ޕާޓްނަރަކަށް އުރީދޫ\nފެތުމާއި ދުވުން އަދި ބައިސްކަލް ދުއްވުން ހިމެނޭ "ތިންވަރު-ޓްރައިތްލޯން" ހުކުރު ދުވަހު ބާއްވަން ނިންމައި، ޓެލެކޮމް ޕާޓްނަރަކަށް އުރީދޫ މޯލްޑިވްސް ހަމަޖައްސައިފި އެވެ.\nރާއްޖެ ފަހުގެ ތާރީހުގައި ބާއްވާ ކުޅިވަރުގެ ބޮޑު މި އިވެންޓް އިންތިޒާމު ކުރަނީ މީޑިޔާ ހައުސްގެ ފަރާތުންނެވެ. ޓްރައިތްލޯން ބޭއްވުމުގެ އެއްބަސްވުމުގައި އުރިދޫގެ ފަރާތުން ސޮއިކުރެއްވީ އެ ކުންފުނީ ހެޑް އޮފް ސޭލްސް މުހައްމަދު ނިޔާޒު އެވެ. އަދި މީޑިޔާ ހައުސްގެ ފަރާތުން ސޮއިކުރެއްވީ އެ ކުންފުނީގެ ހެޑް އޮފް ޕްރޮޖެކްޓް އާތިފު ހުސެއިންނެވެ.\nއުރީދޫގެ ހެޑް އޮފް ސޭލްސް ނިޔާޒު ވިދާޅުވީ އެ ކުންފުނިން މި އިވެންޓުގެ ޕާޓްނަރަކަށްވީ ސިއްހީ ގޮތުން ފައިދާ ކުރުވަނިމި ކަމެއްގައި ބައިވެރިވުމަށް ކަމަށެވެ.\n"ރާއްޖޭގައި ކުޅިވަރު ކުރިއަރުވައި. ދިވެހި ޒުވާނުންނަށް ދުނިޔޭގެ ފެންވަރުގެ ކާމިޔާބުތައް ހޯދޭނެކަމުގެ ޔަގީންކަން ދިނުމަކީ ބޭނުންވާ ކަމެއް. އެ ކަމަށް އުރީދޫން ވަރަށް ބޮޑު އެއްބާރުލުމެއް ދޭނަން،" ނިޔާޒު ވިދާޅުވި އެވެ.\nޓްރައިތްލޯންގެ މައުލޫމާތު ދެއްވަމުން މީޑިޔާ ހައުސްގެ ކޯޕަރޭޓް ޑިރެކްޓަރު ޑރ. ހުސެއިން ހަލީމް (ކުޑަހުސެއިން) ވިދާޅުވީ ދުނިޔޭގެ ބައެއް ގައުމުތަކުގައި ބާއްވާ ކުޅިވަރުގެ މި އިވެންޓް ރާއްޖޭގައި ބާއްވަނީ ގިނަ ބަޔަކު ބައިވެރިވެވޭ ގޮތަށް ކަމަށެވެ.\n"މިއީ އާއްމު މީހަކު ދުޅަހެޔޮ ސިއްހަތެއްގައި ހުރުމަށް ބައިވެރިވާ އެންމެ މަޝްހޫރު އިވެންޓް. މީގެ އެކިއެކި ޑިސްޓެންސް ހުރޭ. އެންމެ ފުރަތަމަ ފަހަރަށް 20 އަހަރު ތެރޭގައި ރާއްޖޭގައި ބާއްވާ ޓްރައިތްލޯން ކަމަށްވާތީ ފޯކަސްކުރީ ގިނަ މީހުން ބައިވެރިކުރުމަށް،" ހުސެއިން ވިދާޅުވި އެވެ.\nއޭނާ ވިދާޅުވީ ރާޅުގަނޑު ސަރަހައްދު ނުވަތަ ވެސްޓްޕާކް ސަރަހައްދުގައި ބާއްވަން ނިންމާފައިވާ މި ހަރަކާތުގައި 400 މީޓަރު ދުވުމާއި މާލެ ވަށައި ބަސްކައިލް ދުއްވުން (10 ކިލޯ މީޓަރު) އަދި މާލެ ވަށާ އެއްބުރު ދުވުން އޮންނާނެ ކަމަށެވެ.\n"މިއީ ދުޅަހެޔޮ ސިއްހަތެއްގައި ހުރުމަށް މުހިންމު ކަމެއް. މީގައި ދުވާނަމަ ވަކި ބޮޑީ ޕާޓްތަކެއް މި ހަރަކާތް ވަނީ. މީގައި ތިން ހަރަކާތް އޮންނާނީ އެކުއެކީގައި. މީގައި ކާމިޔާބު ލިބޭނީ ތިން ކުޅިވަރަށް ވެސް މޮޅު ބަޔަކަށް. މީގައި ވަކި ބާރަށް ދުވާ މީހަކު މޮޅު ނުވެދާނެ. އެހެންވެ މީގައި ގިނަ ބަޔަކަށް ބައިވެރި ވެވޭނެ،" ޑރ. ހުސެއިން ވިދާޅުވި އެވެ.\nއޭނާ ވިދާޅުވީ މި ހަރަކާތް ބާއްވާނީ ވަރުގަދަ ސެކިއުރިޓ ފިޔަވަޅުތަކާއެކުގައި ކަމަށެވެ.\n"މި ހަރަކާތުގެ ސެކިއުރިޓީ ކަންތައް ފުލުހުންނާ ސިފައިން ބަލަހައްޓާނީ" ޑރ. ހުސެއިން ވިދާޅުވި އެވެ.\nޓްރައިތްލޯންގެ ޕާޓްނާޝިޕް އެއްބަސްވުމުގައި އުރީދޫގެ ފަރާތުން ނިޔާޒު (ވ) އެއްބަސްވުމުން ބަދަލު ކުރަނީ.--އަަވަސް ފޮޓޯ


Adhurey ge dhe bafain ah ves naakaamiyaabu\nއަދުރޭގެ ދެބަފައިންނަށް ވެސް ނާކާމިޔާބު\nއަދުރޭއާއެކު އޭނާގެ ދަރިކަލުން އިބްރާހިމް ފައިސަލް--\nމިއަހަރުގެ ރައްޔިތުން މަޖިލީހުގެ އިންތިހާބުގައި ޕީޕަލްސް ނޭޝަނަލް ކޮންގްރެސް ޕާޓީ، ޕީއެންސީގެ ވަގުތީ ރައީސް އަބުދުއްރަހީމް އަބުދުﷲ (އަދުރޭ) އަދި އޭނާގެ ދަރިކަލުން، އިބްރާހިމް ފައިސަލް ވާދަކުރައްވައި ނާކާމިޔާބީއާ ކުރިމަތިލައްވަން ޖެހިވަޑައިގެންފި އެވެ.\nއަދުރޭ މިފަހަރުވެސް ކުރިމަތިއްލެއްވީ ފޮނަދޫ ދާއިރާއަށެވެ. އަދުރޭގެ މައްޗަށް ކުރިހޯދައި އެގޮނޑި މިފަހަރު ކާމިޔާބް ކޮށްފައިވަނީ އެމްޑީޕީގެ ކެނޑިޑޭޓް އަދި ގާނޫނީ ވަކީލް މޫސާ ސިރާޖެވެ.\nދެން ފޮނަދޫ ދާއިރާއަށް ވާދަ ކުރެއްވީ ޖުމްހޫރީ ޕާޓީގެ ފަރާތުން ކުރިމަތިލެއްވި ކެނޑިޑޭޓް ފާތިމަތު ޒައީމާއަ އާއި ކުރީގެ ރައީސް މައުމޫން އަބުދުލްގައްޔޫމްގެ ތާއީދާއެކު އަމިއްލަ ގޮތުން ކުރިމަތިލެއްވި އަބްދުﷲ ކަމާލުއްދީނެވެ. އަދި އަމިއްލަ ދެ ކެންޑިޑޭޓުން ކަމަށްވާ މުހައްމަދު ނާއިފާއި މުހައްމަދު ވަހީދު ވެސް ވާދަ ކުރި އެވެ. ފޮނަދޫ ދާއިރާއަށް ވޯޓްލުމުގެ ހައްގު 2837 މީހުނަށް ލިބިފައިވެ އެވެ.\nމަޖިލީހަށް މިފަހަރު އަލަށް ކުރިމަތިލެއްވި އަދުރޭގެ ދަރިކަލުން ފައިސަލް ވަނީ ހުޅުމާލެ ގޮނޑި ކާމިޔާބު ކުރެވޭ ގޮތް ނުވެފަ އެވެ. ހުޅުމާލެ ގޮނޑި ކާމިޔާބު ކުރެއްވީ އެމްޑީޕީއިން ކުރިމަތިލި އެ ޕާޓީގެ ޗެއާޕާސަންގެ ނައިބު އަލީ ނިޔާޒެވެ.\nހުޅުމާލެ ދާއިރާއަށް ހަތް ބޭފުޅުން ކުރިމަތިލެއްވިއިރު، އޭގެ ތެރޭގައި އަމިއްލަ ގޮތުން ކުރިމަތިލެއްވި ކުރީގެ ހޯމް މިނިސްޓަރު އަޒްލީން އަހުމަދާއި ރައީސް އޮފީހުގެ ކުރީގެ ސްޕޯކްސްޕާސަން އިބްރާހިމް މުއާޒް އަލީ ހިމެނެ އެވެ.\nއަމިއްލަ ގޮތުން އިތުރަށް ކުރިމަތިލެއްވި ހަސަން ޝަހީދާއި، ގާނިމް މުހައްމަދު ވާދަ ކުރި އެވެ. އަދި މޯލްޑިވްސް ލޭބާ އެންޑް ސޯޝަލް ޑިމޮކްރަޓިކް ޕާޓީ (ލޭބާ ޕާޓީ) އިން އިބްރާހިމް ހަލީލް އަބުދުﷲ ކުރިމަތިލި އެވެ. ހުޅުމާލެ ދާއިރާއަށް ވޯޓްލުމުގެ ހައްގު ލިބިފައިވަނީ 3093 އެވެ.\nއަބްދުއްރަހީމް އަބްދުﷲ މަޖިލިސް އިންތިހާބު 2019 ޕީޕަލްސް ނޭޝަނަލް ކޮންގްރެސް - ޕީއެންސީ\nވޯޓު ފޮށި އަލުން ގުނާ، އަޅުގަނޑު އިންނާނީ ގޮނޑީގަ: އަދުރޭ\nފޮނަދޫ ދާއިރާގެ ވޯޓު ގުނަން އަނެއްކާވެސް އެދެނީ\nއަލުން ގުނައިގެން ވެސް އަދުރޭއަށް ވޯޓެއް އިތުރެއް ނުވި\nފޮނަދޫ ދާއިރާގެ ވޯޓު އަލުން ގުނަން އެދެފި


SunOnline: Cafe thah bandhukuran angaafaivaanee Male sarahahdhugai ekani: HPA\ndate_range ބުރާސްފަތި 02 އެޕްރިލް 2020\nކެފޭތައް ބަންދުކުރަން އަންގާފައިވާނީ މާލެ ސަރަހައްދުގައި އެކަނި: އެޗްޕީއޭ\nމުއާވިޔަތު އަންވަރު 26 Mar 2020, 20:29\nޑިރެކްޓަ ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރު -- ފޮޓޯ/ ރައީސް އޮފީސް\nކާބޯތަކެތީގެ ހިދުމަތްދޭ ކެފޭ، ރެސްޓޯރެންޓް އަދި ހޮޓާ ތަކުގައި ތިބެގެން ކަސްޓަމަރުންނަށް ހިދުމަތް ނުހޯދޭ ގޮތަށް ބަންދުކުރަން އަންގާފއިވާނީ މާލެ ސަރަހައްދުގައި އެކަނި ކަމަށް ހެލްތް ޕްރޮޓެކްސަން އެޖެންސީ (އެޗްޕީއޭ) އިން ބުނެފި އެވެ.\nއެޗްޕީއޭ އިން އެހެން ބުނެފައިވަނީ، ކޮވިޑް-19 އިން ރައްކާތެރިވުމަށް އަޅާ ފިޔަވަޅެއްގެ ގޮތުން އައްޑޫ ސިޓީގައި ސިއްހީ ހިދުމަތްދޭ ކްލިނިކްތަކާއި ބޭސްފިހާރަތައް ފިޔަވައި އާންމު ހިދުމަތް ދޭ ތަންތަނުން ރޭގަނޑު ހިދުމަތް ނުދިނުމަށް ސިޓީ ކައުންސިލުން ނިންމާފައި ވަނިކޮށެވެ.\nއައްޑޫ ސިޓީގެ މޭޗަރު އަބްދުﷲ ސޯދިގު (ސޯބެ) މިއަދު ވިދާޅުވެފައި ވަނީ އެގޮތަށް ނިންމާފައިވަނީ ޑިރެކްޓަ ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރުގެ ލަފާފުޅާ އެއްގޮތްވާ ގޮތުގެ މަތިން ކަމަށެވެ.\nއެޗްޕީއޭ އިން މިރޭ ކުރި ޓްވީޓެއްގައި ބުނީ، ގްރޭޓަރ މާލެ ރީޖަން ނޫން އެއްވެސް ސަރަހައްދެއްގައި ހިންގާ ކެފޭ، ރެސްޓޯރެންޓް އަދި ހޮޓާތަކުގެ ޚިދުމަތްތައް ދިނުން ހުއްޓައިލާން އެއްވެސް ސިފައެއްގައި އެ އިދާރާއިން އަންގާފައެއް ނުވާނެ ކަމަށެވެ.\nއަދި، އެއްވެސް ސަރަހައްދެއްގައި ވިޔަފާރި ކުރާ ގަޑިތަކަށް ބަދަލުގެންނަން އެއްވެސް ލޯކަލް ކައުންސިލަކަށް އަންގާ، ނުވަތަ އިރުޝާދު ދީފައެއްވެސް ނުވާނެ ކަމަށް ވެސް އެޗްޕީއޭ އިން ވަނީ ބުނެފަ އެވެ.\nރާއްޖޭގެ އެކި ސަރަހައްދުތަކުގައި ޤާއިމުކޮށްފައިވާ ޞިއްޙަތާއިބެހޭ ޓާސްކްފޯސްތަކުން، އެޗްޕީއޭގެ އެންގުންތަކާއި އިރުޝާދުތަކަށް ބޯލެނބުމަށް ވަނީ ނަސޭހަތްތެރިވެފަ އެވެ.\nއައްޑޫ ސިޓީ ކައުންސިލުން އިއްޔެ ނެރުނު އިއުލާނުގައި ބުނީ، އިއްޔެ އިރުއޮއްސި 6:00 ގެ ފަހުން ސިއްހީ ހިދުމަތްދޭ ކްލިނިކްތަކާއި ބޭސްފިހާރަތައް ފިޔަވައި އެހެން ތަންތަނުން ހިދުމަތް ދޭންވާނީ ކޮންމެ ދުވަހަކު ހެނދުނު 6:00 އިން އިރުއޮއްސި 6:00 އަށް ކަމަށެވެ. މިއާއެކު އިރުއޮއްސި 6:00 ގެ ފަހުން އެތަންތަން ބަންދުކުރަން ޖެހޭނެ އެވެ.\nއަދި ކެފޭ ރެސްޓޯރަންޓް ފަދަ ތަންތަނުން ޑެލިވަރީގެ ހިދުމަތް ފޯރޮކޮށްދޭން ބޭނުންވާނަމަ، އަވަށު އޮފީހުން ހުއްދަ ހޯދުމަށްފަހު، ހަވީރު 6:00 އިން ރޭގަނޑު 10:00 އަށް ޑެލިވަރީގެ ހިދުމަތް ފޯރޮކޮށްދެވޭ ގޮތަށް ވަނީ ހަމަޖައްސައިފަ އެވެ.\nމާލެ ސިޓީގައި ރޭގަނޑު އިމާރާތްކުރުން މަނާކޮށްފި\nމާދަމާ އިން ފެށިގެން މާލެ ސިޓީގައި ކާފިއު ހިންގަނީ\n"ރައީސް ނަޝީދު ހުންނެވީ ޓެސްޓްކުރައްވަން ތައްޔާރަށް"


JP Ge Leader Kamah Gasim Kurimahcheh Nulaane - Vaguthu\nޖުމްހޫރީ ޕާޓީގެ ލީޑަރުކަމުގެ މަގާމަށް ގާސިމް ކުރިމައްޗަށް ނުލާނެ\nޖުމްހޫރީ ޕާޓީގެ ކޮންގްރެސް ފަށަން ތައްޔާރުވެފައި ވަނިކޮށް އެޕާޓީގެ ލީޑަރު ކަމުގެ މަގާމަށް ކުރިމަތިނުލާނެ ކަން ޕާޓީގެ ލީޑަރު ގާސިމް އިބްރާހިމް އިއުލާން ކުރައްވައިފިއެވެ.\nޖުމްހޫރީ ޕާޓީ އަކީ 2008 ވަނަ އަހަރު ގާސިމް ރައީސް ކަމުގެ މަގާމަށް ކުރިމަތިލައްވަން ވެގެން އުފެއްދި ޕާޓީއެކެވެ. ޖުމްހޫރީ ޕާޓީ އުފެއްދިއިރު ގާސިމް ހުންނެވީ ރައީސް މައުމޫން ސަރުކާރުގެ ފިނޭންސް މިނިސްޓަރުގެ މަގާމުގައެވެ. އެޕާޓީ އުފެއްދީ އޭރު ރައްޔިތުންގެ މަޖިލީހުގައި އެމްޑީޕީ ތަމްސީލް ކުރައްވަމުން ގެންދެވި ބައެއް މެންބަރުން އެމްޑީޕީ އިން ވަކިވެވަޑައިގެންނެވުމަށް ފަހުއެވެ. ގާސިމް ވަނީ ޖުމްހޫރީ ޕާޓީ އުފެއްދުމުގެ އަޑީގައި ހުންނެވުމަށް ފަހު ފިނޭންސް މިނިސްޓަރު ކަމުގެ މަގާމުން އިސްތިއުފާދެއްވާ ޖުމްހޫރީ ޕާޓީ އާއި ގުޅިވަޑައިގެންފައެވެ. އެއިރުއްސުރެ ޖުމްހޫރީ ޕާޓީގެ ލީޑަރަކީ ގާސިމެވެ.\nއިއްޔެ ގާސިމް ފޭސްބުކް މެދުވެރިކުރައްވާ ދެއްވި ބަޔާނުގައި ވިދާޅުވީ ޕެރޯލްގެ ޤާނޫނު އޮތްގޮތުން އޭނާ އަށް ޕާޓީގެ ލީޑަރުކަމުގެ މަގާމަށް ކުރިމަތިލެވެން ނެތް ކަމަށެވެ.\nޕެރޯލްގެ ޤާނޫނު މިހާރު އޮންނަ ގޮތުން އެއްވެސް ޖިނާޢީ ކުށެއް ސާބިތުވެފައިވާ މީހަކަށް ސިޔާސީ ޕާޓީއެއްގެ އެއްވެސް މަގާމެއް އަދައެއް ނުކުރެވޭނެއެވެ.\nގާސިމް ޖުމްހޫރީ ޕާޓީގެ ލީޑަރު ކަމަށް ކުރިމަތިނުލާނެ ކަމަށް ވިދާޅުވެފައި ވާއިރު ބެލެވޭ ގޮތުގައި އެމަގާމަށް ކުރިމަތިލާނީ ކުރީގެ ނައިބު ރައީސް ޑރ.މުހައްމަދު ޖަމީލް އަހްމަދެވެ.\nޖުމްހޫރީ ޕާޓީގެ ކޮންގްރެސްގައި މިފަހަރު ރައީސް އަކު ވެސް ހޮވާނެއެވެ. ޕާޓީގެ ރައީސް ކަމަށް އެމްޑީޕީގެ ކުރީގެ ޗެއާޕާސަން އަލީ ވަހީދު ވަނީ ކުރިމަތިލައްވާފައެވެ.\nޖުމްހޫރީ ޕާޓީގެ ކޮންގްރެސް އޮންނާނީ މާދަމާ އިން ފެށިގެން ހުކުރު ދުވަހުގެ ނިޔަލަށް ގާސިމްގެ ޕެރަޑައިސް އައިލެންޑް ރިސޯޓްގައެވެ.\nޖޫން 20, 2018 11:20\nސަހަރޯ.ޕެރޯލްގެ ޤާނުނު އޮތް ގޮތުން ޤާބެއައް ޕާޓީގެ ރައީސް ކަމައް ކުރިމަތި ނުލެވޭކަން އެނގޭ އިރު، ދިވެހި ރާއްޖެގެ ރައީސުލްޖުމްހޫރިއްޔާގެ މަޤާމައް ބޮޑު ކުއްވެރިޔަކައް ކުރިމަތި ނުލޭވޭނެ ކަމުގެ މާއްދާ މި ޤާބެއައް ނުފެންނަނީ ކީވެބާއޭ ހިތައް އަރާ.ވެރިކަން ކުރާ ހިއްވިޔަސް މީ ބޮޑުވަރު ކަންނޭނގެ.\nޖޫން 20, 2018 11:21\nޕާރޓީތަކުން ރައްޔިތުންގެ މަގުބޫލުކަން ހޯދާފައިވާ އެމް.ޑީ.ޕީގެ މެމްބަރުންގެ ތާއީދު ލިބިގެންދިޔަ އަލީވަހީޯދު ޖުމުހޫރީ ޕާރޓީގެ ތެެރެއިން ރައީސް ކަމަށް އައިސް އެބުނާ މުހުލަތުގައި ކަންތައްތައް ހަމަޖައްސައި ހުރިހާ ސިޔާސީ މީހުން މިނިވަންކޮށް އަލުން އިންތިޚާބަކަށް ފުރުސަތުދީ ގޮވާލާނެ ކަމަށް ފެނޭ\nޖޫން 20, 2018 11:26\nއޯކޭ ނުލިޔަސް ލިއަސް\nޖޫން 20, 2018 12:28\nތިޔަ ގަނަތައް ނުތެޅި ޤާސިމުގެ ސިކުނޑިން ރަގަޅަށް ވިސްނާ ތިޔަ ޖެހިފަހުރި މަޅިން ނުކުމެ ހިންދެމިލާށެވެ. މިއަދުގެ ސަރުކާރާއެކު ކުރިޔަށް ދާށެވެ!\nޖޫން 20, 2018 13:24\nނުހުރެވޭނެ މަޑަކުން. މޮޔައީ ވަކިވަރަކަށް ނޫނިއްޔަ! ދިއްދޫ ސަމީރުމެން، ތިމަރަފުށީ ރިޔާޒުމެން ޤާސިމްގެ ބޯކައިގެން ޖީބުތައް ފުރަނީ! ޤާސިމަކަށް ރެއަކާ ނުލާ!\nޖޫން 20, 2018 13:22\nހެހެ. ކުރިމަތި ލައިގެން ހޮވުނަސް ކޮން އެއްޗެއް ކެވޭނީ.\nޖޫން 20, 2018 13:28\nމާބައިދޫ ކޮންމެ މީހަކީ ތިމާވެށީގެ ރޮނގުން ޕީ.އެޗް.ޑީ ނަގައިގެން ތިބި މީހުން ވިއްޔަ! އެހެންވީމަ ނެރު ކަނޑަންވާ ދިމާ އެމީހުނަށް ވަރަށް އެނގޭނެ! ހެހެހެހެ!\nޖޫން 20, 2018 13:53\nހެޔޮނުވާނެ! ކުރިމަތިލާ! އެހެންނޫނީ ތިއީ އެއްވެސް ވައްތަރެއްގެ ރައީސަކަށް ނުވާނެ!


Neydhemey Vakivumeh Haadhahaa Loabivey - 1 | Vaahaka\nމަރިޔަމް ހުސައިން September 22, 2017\t10 Comments\nViews: 27022\t322\nއޭސީގެ ފިނިން މުޅި ކޮޓަރި ވަނީ ފިނިކޮށްލާފައެވެ.ރީތިވާ މޭޒުމަތީ ބަހައްޓާފައި ހުރި ލެވެންޑަރ އުއްބައްތީގެ ދެބައިކުޅަ އެއްބައިވަނީ ވިރި ހުސްވެފައެވެ. އެހެންކަމުން ކޮޓަރީގައި ހުވަނދުލެވިފައިވަނީ ލެވެންޑަރ ގެ ހިތްގައިމު ވަހުންނެވެ. ކޮޓަރީގައި ހުރި ފަނޑު އަލިން އިތުރު ފުރިހަމަކަމެއް ގެނެސްދީފައި ވެއެވެ. އިންސާނުންގެ ހިތްތަކަށް އަރާމުކަމުން މަސްތުކުރުވާ ފަދަ ފުރިހަމަކަމެކެވެ. ކޮޓަރީގެ ފާރު ކައިރީ މެދަށްވާގޮތަށް ހުރި ކިންގސައިޒްގެ އެނދުގައި ޖޫލީ އޮތެވެ. ނިދިފައެވެ. ލޯބިވާ ފިރިމީހާގެ އިންތިޒާރުގައި އިންދާ ޖޫލީއަށް ނިދުނީއެވެ. މިރެއަށްޓަކާ އަގުބޮޑުކޮށް ގަތް މެރޫންކުލައިގެ ހެދުމުގައި އިންދައެވެ. އަޅާފައިހުރި ރީތި ގަހަނާތަކާއި ކޮށްފައިވާ ފުރިހަމަ މޭކަޕާވެސް އެކުގައެވެ.\nމެންދަމުގެ ވަގުތު ކަމުން ގޭތެރެއިން ފެންނަނީ ފަޅުކަމެވެ. ހިމޭންކަމެވެ. ފަނޑުއަލި ކަމެއް ވެރިވެފައިވާ ކޮރިޑޯއިން ހިނގާފައި އައި އިސްކޮޅުން ދިގު ފިރިހެނެކެވެ. އޭނާގެ އިސްކޮޅުގައި ގާތް ގަނޑަކަށް ހަފޫޓާ ގާތްކުރާނެކަމަށް ބެލެވެއެވެ. އެއް އަތުގައި ވަޅިއެއް އޮތްއިރު އަނެއްއަތްމަތީގައި ކަރުދާހު ފޮށިގަނޑެއް ކަހަލަ އެއްޗެއް ހުއްޓެވެ. ތަނބަކާ ނިވާވެގެން ހުރި ޒީނިޔާގެ ނޭވާ އަވަސް ވެފައިވަނީ އެމީހާ އޭނާ ހުރި ދިމާލަށް އަންނާތީއެވެ. އެހެން ނަމަވެސް އަވަސް ފިޔަވަޅުތަކެއް އަޅަމުން ގޮސް އެމީހާ ގޮސްވަނީ ޖޫލީ ނިދާފައި އޮތް ކޮޓަރި އަށެވެ. ޒީނިޔާއަށް ހަމަ ނޭވާލެވުނީ އެމީހާ ގޮސް ޖޫލީގެ ކޮޓަރިއަށް ވަނުމުންނެވެ. ޒީނިޔާވެސް ދުވެފައިގޮސް އޭނާގެ ކޮޓަރިއަށް ވަދެ ތަޅުލިއެވެ. އެމީހާއަށް ނުފެނި ކޮޓަރިއަށް ވަދެވުނީތީ ހިތާހިތުން ޝުކުރުކުރަމުންނެވެ.\n"ހެފީ އެނުވާސަރީ ޑާރލިންގ..."\nނިދާފައި އޮތް ޖޫލީގެ ކަންފަތް ދޮށުގައި ނަވީން ބުނެލިއެވެ.\n"ޖޫލީ...ޖޫލީ ނިކަން ލޯހުޅުވާލަބަލަ...ޖޫލީ"\nވަރަށްގަދައަށް ނިދިފައި އޮތުމުން ޖޫލީ ލޯހުޅުވާލީ ވަރަށް އުނދަގުލުންނެވެ. މަޑުމަޑުން އެސްފިޔަތައް ދުރުކޮށްލުމާއި އެކު ޖޫލީގެ ނިދިފިލައިގެން ދިޔައެވެ. ފުންމައިގެންތެދުވެތެވެ. ނަވީން ޖޫލީއާ ދިމާލަށް ދިއްކޮށްގެންހުރި ވަޅިފެނިފައި އިތުރަށް އޭނާގެ ބޮޑުދެލޯ ބޮޑުކޮށްލީ ގަތްބިރެއްގެ ބޮޑުކަމުންނެވެ. ހިނިތުންވެލަމުން ނަވީން އަތުގެ އިޝާރާތުން ދައްކާލީ ސައިޑްޓޭބަލްމަތީ ހުރި ކޭކެވެ. ރަތްކުލައާއި ހުދުކުލައިން އައިސިންގ ޖަހާފައިވާ ރީތިކޭކެވެ.ހިތެއްގެ ބައްޓަމަށް އަޅާފައިވާ އެކޭކުގެ އެއްފަރާތު އަރިމަތީ ހާރޑް އައިސިންގ އިންހަދާފައިވާ ދެބުދު އަތާއަތް ޖޯޑުކޮށްގެން ތިއްބެވެ.ލޯބީގެ ރަމްޒަކަށް ފުދޭހާވެއެވެ. ކޭކަށް ކޮށްފައިވާ ބުރަ މަސައްކަތުން ކޭކުއެޅި މީހާގެ ހުނަރުވެރިކަން ކިތަންމެ ރަނގަޅަކަށްވެސް ހާމަވެއެވެ.\n"ވާވް....ލޯބި!ކޭކް ވަރަށް ލޯބި"\nފުޅާ ހިނިތުންވުމަކާއި އެކު ޖޫލީ އެނދުންތެދުވަމުން ބަލާލީ ނަވީންގެ މޫނަށެވެ.\n"ކޭކުތަ؟ ލޯބީ ....ކޭކު ދިންކުއްޖާ ލޯތްބެއް ނޫންތަ؟"\nކޭކު ފަޅަން ވަޅިދިއްކޮށްލަމުން ނަވީން ވާހަކަ ދެއްކީ ހިނިތުންވެހުރެއެވެ. ނަވީންގެ ފިރިހެންވަންތަ އަޑު ޖޫލީގެ ހިތުގެ އެންމެ ފުނަށް އަސަރުކުރުވާހާ އަސަރުގަދައެވެ.\n"ނޫނޭ ނަވީން ވަރަށް ލޯބި....ތޭންކުސް ޑާރލިންގ"\nޖޫލީ ނަވީންގެ ގައިގާ ބައްދާލީ އުފަލުންނެވެ. އަދި ނަވީންގެ މޭގައި ބޮނޑިވެލީ ނަވީން ކަހަލަ ލޯބިވާ ރަނގަޅު ފިރިއެއް ލިބުނީތީ އިންތިހާއަށް އުފާކުރަމުންނެވެ.\n"އޯކޭ އޯކޭ އަހަރެން ޤަބޫލުކޮށްފީމޭ...އެހެންވެތާ ހަތްއަހަރު ވަންދެން މިގޮތުގަ މިތިބީ....ދެންވެސް އަވަސްކުރަމާ ހިނގާ"\nޖޫލީގެ ދަތްދޮޅީގައި ހިފާ އޭނާ އާ ހަތަރުކަޅި ހަމަކޮށްލަމުން ނަވީންވާހަކަ ދެއްކިއެވެ.\n"މާބޮޑަށް ނިދި އައީދޯ"\nވަޅީގައި ހިފަމުން ޖޫލީ އެސުވާލުކުރީ ތަކުރާރުކޮން ނަވީން އަވަސްކުރަން ބުނުމުންނެވެ.\n"ނޫނޭ މިރޭ ނިދާކަށް ބޭނުމެއްނޫން....އަދި ޖޫލީވެސް ނިދިޔަކަ ނުދޭނަން....."\nޖޫލީގައިގާ ފުރަގަހުން ބައްދާލަމުން ނަވީން ބުނެލިއެވެ.\n"މިރޭ ބޭނުމީ އަހަރެމެންގެ ސެވަންތު އެނުވާސަރީ ސެލެބުރޭޓް ކުރަން... ވަރަށް ވަރަށް ކުލަގަދަކޮން"\nޖޫލީގެ ކޮލުގައި ނަވީން ބޮސްދިނެވެ.\nނަވީނާއި ޖޫލީ ކައިވެނީގެ ގޮށްޖަހާލީ މީގެ ހަތްއަހަރު ކުރިންނެވެ. މަދަރުސީ ދައުރުގައި ފައްކާކުރި ލޯތްބަށް ދާއިމީ ނަމެއް ދިނުމަށްޓަކާއެވެ. ދެފަރާތުގެ އާއިލާގެ ބާރުއެޅުމާއެކުއެވެ. ނަވީންގެ ބައްޕަ ނިޒާރާއި ޖޫލީގެ ބައްޕަ ޖަލީލަކީ ވަރަށް ގާތް ދެރަޙްމަތްތެރިންނެވެ. ނިޒާރާއި ޖަލީލް އެހާ ބޭނުން ވެފައިތިބި ކަމެއްގައި ދާއިމީ ކުލަޖެހުމުން އެދެރަޙްމަތްތެރިންގެ ގުޅުންވެސް ވަނީ އިހުނަށްވުރެން ބަދަހި ވެފައެވެ.\nއާދުވަހަކަށް އިރުއަރައިގެން އާއިރު ޒީނިޔާ ހުރީ އާދައިގެ މަތިން ރޮށި ފިހަން ބަދިގެ ތެރޭގައެވެ. ޒީނިޔާއަކީ "ޗެރީ ހައުސް" ގައި ގެންގުޅޭކުއްޖެކެވެ. ޒީނިޔާ ތައުލީމް ހާސިލްކުރީ ނިޒާރުގެ ދީލަތި އެހީގައެވެ. އެހެންކަމުން ކިޔަވާ ނިމުމުންވެސް އެނބުރި ރަށަށް ނުގޮސް މަޑުކުރީ ނިޒާރުގެ އެދުމަށެވެ. ދޭތެރެ ދޭތެރެއިން ނަވީންމެން ދެމަފިރިން ބޭރުކޮންމެވެސް ޤައުމަކަށް ދަތުރެއްކޮށްލާނެއެވެ. ޖޫލީ މާލޭގައި ނޫޅެންޏާ"ޗެރީ ހައުސް"އަށް ގޭތެރޭގެ މަސައްކަތްކޮށްލާނެ މީހަކު ނެތުމުން ޒީނިޔާ މަޑުކުރީ ނިޒާރަށް ދަރާފައިވާ ދަރަނި އަދާކުރުމުގެ ގޮތުންވެސްމެއެވެ.\nޒީނިޔާ އިރުއިރު ކޮޅާ ގަޑިއަށް ބަލާލައެވެ. ޒީނިޔާއަށް ޖޫލީގެ ފޯނަށް ގުޅުންވަރެއްގެ އަދަދެއްވެސް ނޭގެއެވެ. މިހާރު ދެތިން ފަހަރަކު ޖޫލީ ތެދުވެއްޖެތޯ ބަލަން އޭނާގެ ކޮޓަރި ކައިރިއަށްވެސް ހިނގައްޖެއެވެ. އެހެން ނަމަވެސް ނަވީން އުޅޭތީ ޖޫލީއަށް ގޮވާކަށް ޒީނިޔާއަކަށް ނުކެރުނެވެ.\n"ޒީނިޔާ އެކަނި އުޅޭދުވަހަކީތަ...ކޮބާ ޖޫލީ ؟"\nރޮށިފިހެ ނުނިމިގެން އުޅެނިކޮން ފަތިސްނަމާދަށް ގޮސްވީ ނިޒާރުއައެވެ. ޖޫލީ ފެންނަން ނެތުމުން ނިޒާރު ސުވާލުކުރިއެވެ.\n"އަދި ނުނިކުމޭ...އަޅުގަނޑު ޖޫލީގެ ފޯނަށް ވަރަށް ގުޅާފިން ..."\nއެހެންޏާ ކޮންމެދުވަހަކު ޒީނިޔާ އެކީ ޖޫލީ ބަދިގޭގައި އުޅޭނެއެވެ. ކޮންމެވެސް ބޮޑުކަމެއްވީކަމަށް ނިޒާރުއަށް ގަބޫލުކުރެވުނެވެ. ގޭގައި ގެންގުޅޭކުއްޖަކު އުޅޭއިރުވެސް ހުރިހާކަމެއް ވަރަށް ފަރުވާތެރިކަމާއިއެކު ޖޫލީ ބަލައެވެ. ޒީނިޔާއަށް ހުރިހާކަމެއްގައި ހެން އަތްގާތްކޮށްދީ ހަދައެވެ. އެހެންކަމުން ޒީނިޔާވެސް ކަންކަމުގެ ލަފާހޯދާނީ ޖޫލީކައިރިންނެވެ. ގެއަށް ގަންނަން ބޭނުންވާ އެއްޗިއްސާއި ކައްކަންވީ އެއްޗެހި އޮޅުން ފިލުވާނީ ޖޫލީކައިރިންނެވެ. ޖޫލީ ކަހަލަ ޅީދަރިއަކު ލިބުނީތީ ނިޒާރު އިންތިހާއަށް އުފާކުރެއެވެ.\n"އަނެއްކާ ދެމީހުން އެއްކޮށް މަރުވީބާ؟"\nނިޒާރު ފޯނުނަގާ ނަވީންގެ ނަންބަރަށް ޑައިލްކޮށްލިއެވެ. ރިންގު ކެނޑުން އިރުވެސް ނަވީންވެސް ފޯނެތް ނުނަގައެވެ. ތިން ހަތަރު ފަހަރު ގުޅައިގެންވެސް ކާމިޔާބު ވާގޮތެއްނުވިއެވެ.\nކޮންމެދުވަހަކުވެސް ނިޒާރު ފަތިސްނަމާދުން އައިސް ކޮފީ ބޮނީގެއިންނެވެ.އެހެންކަމުން ޒީނިޔާ ހުރީ ނިޒާރު އަންނަންވާއިރަށް ކޮފީގިރާތައްޔާރުކޮށްފައެވެ. ކާމޭޒުކައިރިން ގޮނޑިއެއް ދަމާލުމަށްފަހު ނިޒާރު އިށިނިންނާކަށް ނޫޅެއެވެ. ނަޒަރު ހުއްޓިފައިވަނީ އޭނާގެ ފޯނު ސްކުރީނަށެވެ. މިހެން އިރުކޮޅަކު ހުރެފައި ނިޒާރު ހިނގައިގަތީ އޭނާގެ ކޮޓަރިއާ ދިމާލަށެވެ. ހީވާގޮތުން ނިޒާރު އެދިޔައީ ޖޮގިންއަށް ދާން ތައްޔާރުވާށެވެ. ކޮންމެދުވަހެއްގެވެސް ފަތިސްނަމާދަށް ފަހު ދުވެލައި ކަސްރަތުކޮށްލަން ދިއުމަކީ އޭނާ ނިކަން އިސްކަންދޭ ކަމެކެވެ.\nޖޫލީ ފާހާނައިން ނިކުތީ ފެންވަރައިގެންނެވެ. ޖޫލީ ބޮލުގައި ތުވާލި އޮޅާލައިގެން ހުރިއިރު އޭނާގެ ދޮންމޫނުގައިވަނީ ތާޒާކަމެވެ. ލައިގެންހުރީ ބީޓްރޫޓްކުލައިގެ ސިލްކު ބާތުރޯބެކެވެ. އަރާމްކޮށްނިދާފައި އޮތް ނަވީންފެނި ޖޫލީގެ ތުންފަތްމައްޗަށް ހިނިތުންވުމެއް ވެރިކުރިއެވެ. ނިދާފައި އޮތްލެއް ލޯބިކަމުން އުނދަގޫކޮށްލަން ޖޫލީ ބޭނުންވިއެވެ. އެނދާކައިރިވެލައި ބޮލުގައި އޮޅާފައި އޮތް ތުވާލި އިސްތަށިގަނޑުން ވަކިކޮށްލިއެވެ. އަދި ތެމިފައި އޮތް އިސްތަށިގަނޑު ނަވީންގެ މޫނުމައްޗަށް ފޮޅާލިއެވެ. ނަވީން ގަދަކަމުން ލޯހުޅުވާލީ އަނގައަށް ވައްތަރެއް ޖައްސާލަމުންނެވެ. ނިދި ނުފިލާތީ އަނެއްކާވެސް ދެލޯ މަރާލިއެވެ.\nނަވީންގެ އަޑުގައި ވަނީ ނިދީގެ އަސަރެވެ.\n"އެހާ ލޯބިން ސަމާސާއެއް ކޮށްލީމަވެސް އެބުނީ ޗީ ޖޫލީއޭ..."\nޖޫލީގެ އަޑުގައި ނުރުހުންތެރިކަން ހުރި ނަމަވެސް ތުންފަތްމަތީގައިވީ ލުއި ހިނިތުންވުމެކެވެ. ޖޫލީ ބޭނުންވީ ނަވީން ތަޅުވާލާށެވެ. ސަމާސާކޮށްލާށެވެ. ހަތް އަހަރުވީ އިރުވެސް ދެމީހުންގެ ލޯބި މިސާލުޖަހާލެވޭހާވެއެވެ.\n" އޯކޭ އަހަރެން މިދަނީ....އަދި ބަދިގެއަށް ދިއުމުގެ ކުރިން ހަގްކޮށްލަންވެގެން މިގޮވީވެސް"\nޖޫލީ ދާން ހިނގައިގަތީ ނަވީން އޭނާ ހުއްޓުވާނެކަމަށް ހީކުރަމުންނެވެ. ކަންނޭލުގައި ބައްދާލައިގެން ޖޫލީއަށް ފުރަގަސްދިނީ ނަވީން ނިދަން ބޭނުން ވެފައި އޮތްވަރުންނެވެ. ޖޫލީވެސް ނަވީންގެ މިހަރަކާތަށް ބަލަން އިރުކޮޅަކު ހުރެފައި ހިނގައިގަތެވެ. ޖޫލީ ރީތިވާ މޭޒުކައިރިއަށް ހުއްޓި ހެއާރޑުރައިއަރ ކަރަންޓަށްޖަހާލިއެވެ. ތެތްކަން އެކުލެވިފައިވި ޖޫލީގެ އިސްތަށިގަނޑު ހިއްކުމަށް ޖޫލީ އަވަސްވިއެވެ. އިރުއެރުމުގެ ކުރިން ފަތިސް ނަމާދުކޮށްގެން އަވަހަށް ބަދިގެއަށް ދިއުމުގެ ގޮތުންނެވެ.\nސިއްރު ފިޔަވަޅުތަކެއް އަޅަމުން ޖޫލީ ސިޑިން ފޭބީ ފަރާތް ފަރާތަށް ނަޒަރު ދެމުންނެވެ. ކާމޭޒުމަތީ އާވިއަރަ އަރާހުރި ކޮފީމަގް ފެނިފައި ނިޒާރު ނަމާދަށް ގޮސް އެނބުރި ގެއަށް ނާންނަނީކަމުގައި ޖޫލީ ނިންމިއެވެ. ޒީނިޔާ ރޮށިފިހަން ހުރުމުން ޖޫލީ އަވަސްވީ ލާންކާނެ އެއްޗެއް ތައްޔާރުކުރުމަށެވެ. އެގޮތުން މޭޒުމައްޗަށް ނަގާފައިހުރި ތަރުކާރީތައް ކޮށުމައިގެން އޭނާ އަވަސްވިއެވެ.\n"ދެމީހުންގެ އެނުވާސަރީނައިޓް ކިހިނެތްތަ ދިޔައީ؟"\nޒީނިޔާ ކުރި ސުވާލުން އިރުކޮޅަކު ހިމޭނުން ހުރެފައި ޖޫލީ ޖަހާލީ ހިނިގަނޑެކެވެ. ޒީނިޔާ ވެފައިވަނީ ޖޫލީއަށް ގޭގަ ގެންގުޅޭކުއްޖަކަށް ވުރެން ބޮޑަށް އެކުވެރިޔަކަށެވެ. ކަންކަން ހިއްސާކޮށްލާނެ މިތުރަކަށެވެ. ޖޫލީއަށްވުރެން ޒީނިޔާ އުމުރުގެ ގޮތުން ދޮށީއެންމެ އަހަރެކެވެ. ހަމަ އެހެންމެ ޖޫލީއަކީ ބޭރުތެރެއަށް ގޮސް ރައްޓެހިންނާއި އެކު ވަގުތު ހޭދަކުރާކުއްޖަކަށް ނުވާތީ ޒީނިޔާ އާއި މެދު ޖޫލީ ދެކެނީ ވަރަށް ގާތްކޮންނެވެ. ކަން މިހެން ހުރުމުން ޒީނިޔާއަށް ވެސް ޖޫލީއާ ކޮންމެ ވާހަކައެއްވެސް ދައްކަން ކެރެއެވެ. ޖޫލީއާ ސަމާސާކުރުމާއި ދިމާކުރުމަކީ ޒީނިޔާގެ އާދައެވެ.\nއުފާވެފައިވާވަރު ޖޫލީގެ އަޑުގައި އެކުލެވިފައިވާ ޖޯޝުން ކިތަންމެ ރަނގަޅަކަށްވެސް އެނގެއެވެ.\n"އެ ވެމްޕަޔަރގެ އަތްދަށުން ސަލާމަތްވެގެން މިހިސާބަށް ނިކުމެވުނުކަން އެއީ ޖޫލީގެ ނަސީބު"\nޒީނިޔާގެ ވާހަކަ މިހާހިސާބަށް ދިޔަތަނާ ޖޫލީ ކޮށަންނެގި ކެރެޓް ޒީނިޔާއާ ދިމާލަށް މަޅާލިއެވެ. ހީވީ ޖަހަން އުޅުނުހެންނެވެ.\n"އޭ ނަވީނާ ދިމާއަށް ވެމްޕަޔަރ ނުކިޔައްޗޭ..."\nލޯ ހަނިކޮއްލަމުން ޖޫލީ ބުނެލިއެވެ.\nޖޫލީއަށް ލަދުން ތިރީތުންފަތުގައި ދަތްއަޅާލެވުނެވެ.ކަރުދޮށުގައި އިނގިލިތަކުކުރި ޖައްސާލިއިރު އެދޮންމޫނުމައްޗަށްވެސް ވަނީ ޖަންބުކުލައަރާފައެވެ. ޖޫލީއަށް ވީގޮތް ފެނިފައި ޒީނިޔާގެ ހިނިގަނޑު މުޅިމާޙައުލުގައި ގުގުމާލިއެވެ.\nނިޒާރުގެ އަޑުއިވުމުން ޒީނިޔާ މަސައްކަތްކުރީ ނުހީވޭތޯއެވެ. ނިޒާރު ނިކުތީ ދުވަންދާންތައްޔާރު ވެގެންނެވެ. ގަޑިއަށް ބަލާލައިފައި ކާމޭޒުދޮށުން ގޮނޑިއެއް ދަމާލުމަށްފަހު ނިޒާރު އިށިއިނެވެ. ޖޫލީ އޭނާގެ އިސްތަށިގަނޑު އެއްފަރާތުން ކުރިމައްޗަށް ގެނައެވެ. ނިޒާރުގެ ލޮލުގައި ކަރުދޮށުގައި ރަތްވެފައި އިންތަން އަޅައިގަނެދާނެތީއެވެ. ޒީނިޔާ ދެތުންފަތް ބައްދައިގެން ހުރިއިރުވެސް ދޭތެރެދޭތެރެއިން އަޑުބޭރުވެއެވެ. ޖޫލީވެސް ދޭތެރެ ދޭތެރެއިން ޒީނިޔާއަށް ލޯއަޅާލައެވެ.\n"ޖޫލީ ފެންނަން ނެތީމަ ބައްޕަ ހީކުރީ ބަލީވީކަމަށް..."\nނިޒާރުގެ އަޑުގައިވީ އޯގާތެރި ކަމެވެ.\nފުރިޖަށްލީ އައިސިންގ ކޭކް މަތިން ޖޫލީ ހަނދާންވީ ކުއްލިއަކަށެވެ.އަތްމަތި އަވަސްކޮއްލާފައި ފުރިޖުން ކޭކު ނަގާ މޭޒުމަތީ ބެހެއްޓިއެވެ. ކޭކު ފޮއްޗެއް ވަތުތައްޓަކަށް ލުމަށްފަހު ނިޒާރާ ގާތްކޮއްލިއެވެ.\nއެއްފަހަރު ޖޫލީއަށް އަނެއްފަހަރު ޒީނިޔާއަށް ބަލާލަމުން ނިޒާރު ސުވާލުކުރިއެވެ.\n"ބައްޕައަކަށް ނޭގޭތަ އަހަރެމެން ކައިވެންޏަށް މިއަދު ހަތްއަހަރު ފުރުނީނުން....އެހެންވެ ނަވީން ރޭ ގެނާ ކޭކެއް މީ.... "\nތުނބުޅީގައި އަތްހާކާލަމުން ނިޒާރު ވިސްނުމެއްގެ ތެރެއަށް ގެނބުނު ކަހަލައެވެ. ދެން ދިޔައީ ހިމޭންކަމުގެ ވަގުތުކޮޅެކެވެ. ބަހަކުން ބަހެއްނުބުނެ ނިޒާރު ކޮފީތަށިން ތުނބުގައި ޖެހިއެވެ. ޖޫލީ ދެން އަވަސްވީ ނަވީނަށް ކޮފީއެއް ތައްޔާރު ކުރާށެވެ. ކޮފީ އާއި އެކު ކާން ބިސްގަނޑެއްތައްޔާރު ކޮއްލައިގެން ކޮޓަރި އާއި ދިމާއަށް ދިޔައީ ނުހަނު ހަލުވިކަމާއެކުއެވެ.\nއާދައިގެމަތިން ކޮންމެ ދުވަހެއްގެވެސް އައްފާން ދުވަސްފަށަނީ ފަތިސްނަމާދުންނެވެ. އަދި ޙާއްސަކޮން ޖަމާޢަތަށް ފަތިސްނަމާދަށް ދިއުމަކީ އޭނާގެ ރީތި އާދައެކެވެ. އައްފާން ތަރުބިއްޔަތުގެ އެންމެ ބޮޑު މޭސްތިރިއަކީ އޭނާގެ ބޮޑުބޭބެ ނިޒާރުއެވެ. އައްފާން ވަރަށް ތުއްތުއިރު އައްފާންގެ ބައްޕަ ނަސީރުވަނީ ދިމާވި ނުރައްކާތެރި އެކްސިޑެންޓެއްގައި ހިނގާ ބިނގާވެ އުޅުމުން މަޙްރޫމްވެފައެވެ. ނަސީރު ޙަޔާތުގެ ދުވަސްތައް ގުނަމުން އެދަނީ ފުރޮޅުލީ ގޮނޑިއެއްގައެވެ. އެދުވަހުން ފެށިގެން ނިޒާރު އޭނާގެ ކޮއްކޮ ނަސީރު ގެ އާއިލާ ބެލުމުގެ ޒިންމާ ކޮނޑުގައި އެޅިއެވެ. އައްފާނާއި ނަވީންގެ ގުޅުންވެސް އެހާ ރަނގަޅެވެ. އެއްއުމުރުގެ ދެކުދިންނަށްވެފައި ތުއްތުއިރުން ސުރެން އެކުގައި އުޅެވުނީމައި ކަމަށްވެސް ވެދާނެއެވެ.\nއައްފާން ފަތިސްނަމާދުން ގެއަށް ދިޔަ މަގުމަތީގައި ޗެރީހައުސްއަށް ވަންނަ ހިތްވިއެވެ. ބޮޑުބޭބެ އާއި ނަވީން ނޫނަސް އެގޭގައި ދެކޭ ހިތްވާ މީހަކު ހުރީއެވެ. އައްފާންގެ ކާރު ޕާރކްކޮށްލުމަށްފަހު އައިސް ޗެރީހައުސް ގޭޓުން އެތެރެއަށްވަނެވެ.\nގޭޓާއި ހަތަރުބުރީގެ އިމާރާތާއި ދެމެދުގައިވަނީ ގާއަތުރާފައެވެ. ގާއަތުރާފައިވާ މަގުގެ ދެފަރާތުގައިވަނީ މާއަޅާ ގަސްމުށިތަކެވެ. ސަންފުލާވަރ، ޑޭޒީ، ޕެޓޫނިޔާ، ބުލޫބެލްފުލާވަރ އަދި ފިނިފެންމަލުގެ ގިނަވައްތަރުތައް ގަސްމުށިތަކުގައި އިންދާފައިވެއެވެ. ގަސްތަކުގައި މާއަޅާ ބަރާވެފައިވާއިރު ހިތްތަކަށް އުފާވެރިކަން ގެނުވާހާ ހިތްގައިމެވެ. މުޅިގޯތިތެރޭ ހުވަނދުލެވިފައިވަނީ މާމެލާމެލީގެ ވަހުންނެވެ.\nބެލްއަޅާލުމާއެކު ޒީނިޔާ ކުޑަތުވާލިކޮޅަކުން އަތްފުހެމުން ފުހެމުންގޮސް ދޮރުހުޅުވާލިއެވެ. ދޮރުމަތީގައި އައްފާން ހެވިފައި ހުއްޓެވެ. ދަތްއުނގުޅާބޭހުގެ އިސްތިހާރަކަށް ފުދޭނެއެވެ. އައްފާނަކީ ބަލާލަން ހުތުރު ޒުވާނެއްނޫނެވެ. ކޮފީކުލައިގެ ހަންގަނޑެކެވެ. ނިތްކުރިމައްޗަށް ކަޅުކަންގަދަ އިސްތަށިގަނޑު ވެއްޓިފައި އޮތްއިރު ފަންކަމުން ފަށުވިކޮޅެއްފަދައެވެ. އަންނާރުއޮށްތަކެއް ފަދަ ކުދިދަތްތަކުން ހުދުކަމުން އޮފްއަރައެވެ. އިސްކޮޅުން ދިގުވެފައި ފަތިހަށިގަނޑެއް ލިބިފައިވެއެވެ. ލައިގެން ހުރި ހުދުކުލައިގެ ގަމީހަކާއި ކަޅު ޖީންސް އޭނާއާ ނުހަނު ގުޅެއެވެ. އާޝޯހުވެ ފާޑަކަށް ހިނިއައިސް ޒީނިޔާއަށް ވެސް ހުރެވުނީއެވެ.\n"ގުޑް މޯނިން ބިއުޓިފުލް"\nއެއްލޯ މަރާލަމުން އައްފާންގެ ފިރިހެންވަންތަ އަޑުއިއްވާލިއެވެ.\nޥަރަށް ރީތި ?❤\nހާދަރޮމް އޭ. ކޮބާ އަނެއް ބައި .ސަޅި\nވަރަށް ސަޅި އިނގޭ. ކުރިއެރުން އެދެން\nވަރަަށް ރީތި ♡\nIt’s very pretty and very understanding.. Also this is very addicting tho ?? ވަރަށް ރީތި


Kurrent ge aguge massalaagai MDP ge majilis memberun kamaa gulhey idhaaraa thakuge issverinnaa badhalukoffi | Mihaaru\nކަރަންޓުގެ ހިދުމަތް ދެމުން އަންނަ ކުންފުނިތަކުގެ ވެރިންނާ މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދާއި މެމްބަރުން ބައިވެރިވެވަޑައިގަންނަވަނީ.\nކަރަންޓުގެ އަގުގެ މައްސަލާގައި އެމްޑީޕީގެ މަޖިލިސް މެމްބަރުން ކަމާ ގުޅޭ އިދާރާތަކާ ބައްދަލުކޮށްފި\n11 ޖޫން 2019 - 20:13 71 comments\nރައްޔިތުންގެ މަޖިލިހުގެ އިދާރާގައި އޮތް މި ބައްދަލުވުމުގައި އެ މަޖިލިހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ވެސް ބައިވެރިވެވަޑައިގެން ކަމާ ގުޅޭ އިދާރާތަކުގެ އިސްވެރިންނަށް ސުވާލުތައް ކުރިމަތި ކުރެއްވި އެވެ. އަދި އެމަނިކުފާނަށް ފެނިވަޑައިގަންނަވާ ހިޔާލުތައް ވެސް ދެއްވި ކަމަށް އެ ބައްދަލުވުމުގައި އިންނެވި އެމްޑީޕީގެ މެމްބަރަކު ވިދާޅުވި އެވެ.\nއޭނާ "މިހާރު" އަށް ވިދާޅުވީ، ބައްދަލުވުމުގައި މައިގަނޑު ގޮތެއްގައި މަޝްވަރާ ކުރީ، ކަރަންޓު ބިލްތައް އިންތިހާ އަށް ބޮޑުވެފައިވާތީ އެ މައްސަލައިގައި ކަމަށެވެ. ބައްދަލުވުމުގައި މަޖިލިހުގެ ގިނަ ކޮމިޓީތަކުގެ މެމްބަރުން ބައިވެރިވެވަޑައިގެންނެވި ކަމަށް އޭނާ ވިދާޅުވި އެވެ.\nމި ސަރުކާރުގެ އެންމެ ބޮޑު ވައުދުތަކުގެ ތެރޭގައި ހިމެނޭ މަތީ ތައުލީމަށް ކިޔަވަން ބޭނުންވާ ދަރިވަރުންނަށް ލޯނު ދޫކުރުމުގައި ކުރިމަތިވި މައްސަލާގައި ވެސް ހަޔާ އެޑިއުކޭޝަން މިނިސްޓަރު ޑރ. އިބްރާހިމް ހަސަނާ ވަނީ މި ހަފުތާގައި އެމްޑީޕީގެ ކަމާ ގުޅޭ ކޮމިޓީގައި ސުވާލުކޮށް، އެކަން ހިނގައިދިޔަ ގޮތް ސާފުކޮށްފަ އެވެ. އެނގިފައިވާ ގޮތުގައި ހަޔާ އެޑިއުކޭޝަން މިނިސްޓަރުގެ ހައިސިއްޔަތުން އިބްރާހިމް ހަސަނަކީ ވެސް އެ ކޮމިޓީގެ މެމްބަރެކެވެ.\nOlhuvaalumeh neiy, karantu beynun kuri adadhu ithuvee: Stelco\nވޭތުވެދިޔަ ދެ މަހުގެ މާލޭގެ ކަރަންޓް ބިލްތައް ބޮޑުވި މައްސަލައިގައި އާންމުންގެ ފާޑު ކިޔުންތަކެއް އަމާޒުވި އެވެ. އެކަމަކު، މާލޭގައި ކަރަންޓުގެ ހިދުމަތްދޭ ސްޓެލްކޯ އިން ބުނީ ކަރަންޓު ބިލްތައް ބޮޑުވެފައި ވަނީ ހޫނު ގަދަ މޫސުމާއި ރޯދަ މަހާ ދިމާވެ، ގޭގޭގައި ކަރަންޓް ބޭނުންކުރި އަދަދު އިތުރުވުމުން ކަމަށެވެ.\nއިތުރު ލިޔުންތައް ރައްޔިތުންގެ މަޖިލިސް ކަރަންޓު ސްޓެލްކޯ މަޖިލީހުގެ މެމްބަރުން އެންވަޔަރްމެންޓް މިނިސްޓްރީ ފެނަކަ ކޯޕަރޭޝަން އެމްޑީޕީ


Trump ge ninmevumah Rouhani varugadha radhdheh dhevvaifi | Mihaaru\nއީރާނުގެ ރައީސް ރޫހާނީ. --ފޮޓޯ؛އޭއެފްޕީ\nޓްރަމްޕުގެ ނިންމެވުމަށް ރޫހާނީ ވަރުގަދަ ރައްދެއް ދެއްވައިފި\n14 އޮކްޓޯބަރ 2017 - 16:293comments\nތެހެރާން (އޮކްޓޯބަރު 14) - އީރާނުގެ ނިއުކްލިއާ އެއްބަސްވުން ސެޓިފައި ނުކުރައްވާ، ކޮންގްރެސް އިން ގޮތެއް ނިންމުމަށް ދޫކޮށްލެވުމަށް ރައީސް ޑޮނަލްޑް ޓްރަމްޕް ނިންމެވުމުން އީރާނުގެ ރައީސް ހަސަން ރޫހާނީ އެކަމަށް ވަރުގަދަ އަށް ރައްދު ދެއްވައިފި އެވެ.\nގައުމީ ޓީވީ މެދުވެރިކުރައްވާ ރޫހާނީ ދެއްވި ބަޔާނުގައި ވިދާޅުވީ ޓްރަމްޕުގެ ފަރާތުން އަޑުއިވިގެން ދިޔައީ އެއްވެސް އަސްލެއް ނެތް ވާހަކަތަކެއް ކަމަށެވެ. އަދި ޓްރަމްޕުގެ ފަރާތުން އީރާނުން އުއްމީދު ކުރާނެ ހެވެއް ނޯންނާނެ ކަމަށް ވިދާޅުވި އެވެ.\nނިއުކްލިއާ އެއްބަސްވުމުން އެމެރިކާ ވަކިވާން އުޅޭތީ އެކަމަށް ރައްދު ދެއްވަމުން ރޫހާނީ ވިދާޅުވީ ދެން އިތުރަށް މަޝްވަރާ ކުރަން ޖެހޭނެ ކަމެއް އެއްބަސްވުމުގައި ނެތް ކަމަށެވެ. އަދި އެއްބަސްވުމުގައި ސޮއިކުރި އެހެން ގައުމުތަކުން ދަނީ ފުރިހަމަ އަށް އިހްތިރާމް ކުރަމުން ކަމަށް ރޫހާނީ ވިދާޅުވި އެވެ.\nއީރާނުގެ ނިއުކްލިއާ އެއްބަސްވުމުގައި 2015 ވަނަ އަހަރު ސޮއިކޮށްފައި ވަނީ އެމެރިކާ، ފްރާންސް، އިނގިރޭސި ވިލާތް، ރަޝިޔާ، ޖަރުމަން، ޗައިނާ އަދި ޔޫރަޕިއަން ޔޫނިއަނުންނެވެ.\n"ޓްރަމްޕަކީ ބައިނަލްއަގުވާމީ ގާނޫނު ދަސްކުރައްވައިގެން ހުންނެވި ބޭފުޅެއް ނޫން. ބައިނަލްއަަގުވާމީ އެއްބަސްވުމެއް ރައީސަކު ބޭނުންވީމާ ބާތިލް ކުރެވިދާނެތަ؟" ރޫހާނީ ސުވާލު ކުރެއްވި އެވެ. "މިއީ އެމެރިކާ އާއި އީރާނާ ދެމެދު ގާއިމްކޮށްފައިވާ އެއްބަސްވުމެއް ނޫން."\nނިއުކްލިއާ އެއްބަސްވުމުން އެމެރިކާ ވަކިވާން އުޅުނު ނަމަވެސް އެއްބަސްވުމުގައި ސޮއިކޮށްފައިވާ އެހެން ގައުމުތަކުން ވަނީ އެއްްބަސްވުމަށް އަމަލު ކުރާނެ ކަމަށް ބުނެފަ އެވެ.\nއިތުރު ލިޔުންތައް އީރާން އެމެރިކާ ޑޮނަލްޑް ޓްރަމްޕް އީރާންގެ ނިއުކުލިއާ ޕްރޮގްރާމް


ތިލަފުއްޓަށް 1 ބުލްޑޯޒަރ ސަޕްލައިކޮށް ޑެލިވެރީ ކޮށްދޭނެ ފަރާތެއް ހޯދުމުގެ މަސައްކަތް\nތިލަފުއްޓަށް 1 ބުލްޑޯޒަރ ސަޕްލައިކޮށް ޑެލިވެރީ ކުރުމުގެ މަސައްކަތް\n1. ދިވެހި ސަރުކާރުން އޭޝިއަން ޑިވެލޮޕްމަންޓް ބޭންކް (އޭ.ޑީ.ބީ) ގެ އެހީގައި ހިންގުމަށް ހަމަޖެހިފައިވާ ގްރޭޓަރ މާލެ އެންވަޔަރަންމަންޓަލް އިމްޕްރޫވްމަންޓް އެންޑް ވޭސްޓް މެނޭޖްމަންޓް ޕްރޮޖެކްޓް ގެ ދަށުން ތިލަފުއްޓަށް 1 ބުލްޑޯޒަރ ސަޕްލައިކޮށް ޑެލިވެރީ ކޮށްދޭނެ ފަރާތެއް ހޯދުމަށް ވަނީ ހަމަޖެހިފައެވެ.\n2. ވީމާ، މިނިސްޓްރީ އޮފް އެންވަޔަރަންމަންޓްގެ ބޭނުމަށް ތިލަފުއްޓަށް 1 ބުލްޑޯޒަރ ސަޕްލައިކޮށް ޑެލިވެރީ ކުރުމުގެ މަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝަރުޠުހަމަވާ ހުރިހާ ފަރާތްތަކަށް ހުޅުވާލަމެވެ.\n3. މި ޕްރޮޖެކްޓަކީ އިންޓަރނޭޝަނަލް ކޮމްޕެޓިޓިވް ބިޑިންގ (އައި.ސީ.ބީ) އުސޫލުގެ މަތިން ސިންގަލް ސްޓޭޖް ވަން އެންވެލޮޕް އުސޫލުން ބީލަންކުރުމަށް ހަމަޖެހިފައިވާ ޕްރޮޖެކްޓެކެވެ.\nފާއިތުވި3އަހަރު ކުންފުނީގެ މާލީ ތަނަވަސްކަމުގެ ގޮތުގައި އެވްރޭޖްކޮށް 4.76 މިލިއަން ދިވެހި ރުފިޔާ ލިބިފައިވުން.\nފާއިތުވި5އަހަރު ތެރޭގައި މިބާވަތުގެ 1 މަސައްކަތްކޮށްފައިވުން އަދި ކޮންމެ މަސައްކަތެއްގެ އަގު މަދުވެގެން 2.8 ދިވެހި ރުފިޔާ ކަމުގައިވުން.\nފޯން : (+960) 3349113، (+960) 3349106، (+960) 3349147\n6. ބީލަމުގައި ބައިވެރިވުމަށް ރަޖިސްޓްރީ ކުރުމަށްޓަކައި -/1,500 (އެއްހާސް ފަސްސަތޭކަ) ރުފިޔާ ނުވަތަ 100 (ސަތޭކަ) ޔޫއެސް ޑޮލަރުގެ ނަން-ރިފަންޑަބަލް ރަޖިސްޓްރޭޝަން ފީއެއް ދައްކަވަންޖެހޭނެއެވެ. ފައިސާ ބަލައިގަންނާނީ 2021 އެޕްރީލް6އިން 2021 މޭ 4އަށް، މިމިނިސްޓްރީގެ އޮންލައިން ޕޭމަންޓް ޕޯޓަލް - ބަނޑޭރި ޕޭ (https://bandeyripay.finance.gov.mv) މެދުވެރި ކޮށެވެ. އިލެކްޓްރޯނިކް ޒަރީއާއިން ރެޖިސްޓްރޭޝަން ފީ ދައްކަވަން ބޭނުންފުޅުވާނަމަ ޖަމާ ކުރައްވަންޖެހޭ ބޭންކް އެކައުންޓުގެ މަޢުލޫމާތު މަތީގައިވާ އީމެއިލް އެޑްރެހަށް ރިކުއެސްޓް ކުރުމުން ޙިއްސާ ކުރެވޭނެއެވެ. އަދިފައިސާ ދެއްކެވުމަށްފަހު އަންނަނިވި މަޢުލޫމާތު މި އިޢުލާނުގެ 5ވަނަ ނަންބަރުގައިވާ އެޑްރެހަށް ހުށަހެޅުމުން ނުވަތަ އީމެއިލް ކުރެއްވުމުން ބީލަން ހުށަހެޅުމަށް ރަޖިސްޓްރީ ކޮށްދެވޭނެއެވެ.\n8. ޕްރޮޖެކްޓްގެ ޕްރީބިޑް ބައްދަލުވުން ބޭއްވުމަށް ހަމަޖެހިފަވަނީ އޮންލައިންކޮށް ކަމަށްވުމުން ބީލަމުގައި ބައިވެރިވުމަށް ރަޖިސްޓްރީ ކޮށްފައިނުވާ ފަރާތަކުން ބައްދަލުވުމުގައި ބައިވެރިވުމަށް ޝައުގުވެރިވާނަމަ، އެފަރާތްރަކުން 2021 އެޕްރީލް 15ވާ ބުރާސްފަތި ދުވަހުގެ 14:00ގެ ކުރިން މިކަމަށްއެދި އީ-މެއިލް ކުރަންވާނެއެވެ. ޕްރޮޖެކްޓާއި ގުޅޭގޮތުން އެއްވެސް ސުވާލެއްވާނަމަ ބިޑިންގް ޑޮކިއުމަންޓްގެ އައި.ޓީ.ބީ މާއްދާ 7.1 އާއި އެއްގޮތަށް މަތީގައިވާ އެޑްރެހަށް އީ-މެއިލް ކުރަންވާނެއެވެ.\n09. މިޕްރޮޖެކްޓުގެ ބިޑް ސެކިޔުރިޓީގެ ގޮތުގައި 56,000 ރުފިޔާ (ފަންސާސް ހަހާސް ދިވެހި ރުފިޔާ) ހުށަހަޅުއްވަންވާނެއެވެ. ބިޑް ސެކިޔުރިޓީގެ މުއްދަތަކީ ބިޑް ހުޅުވާ ތާރީޚުން ފެށިގެން 148 ދުވަހެވެ.\n10. ބީލަން ހުޅުވުން އޮންނާނީ 2021 މޭ6ވާ ބުރާސްފަތި ދުވަހުގެ 11:00ގައި މި މިނިސްޓްރީގެ ނެޝަނަލް ޓެންޑަރގެ ޖަލްސާކުރާ މާލަމުގައެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަމުގެ ޓެކްނިކަލް އެންވެލޮޕް ހުޅުވުމަށްފަހު ފައިނޭންޝަލް އެންވެލޮޕް ނުހުޅުވާ ރައްކާކުރެވޭނެއެވެ. އަދި ފައިނޭންޝަލް އެންވެލޮޕް ހުޅުވާނީ ޓެކްނިކަލް އިވެލުއޭޝަންގައި ފާސްވާ ފަރާތްތަކުގެ އެކަންޏެވެ. ޓެކްނިކަލް އިވެލުއޭޝަންގައި ފާސްނުވާ ފަރާތްތަކުގެ ފައިނޭންޝަލް އެންވެލޮޕް ނުހުޅުވައި އަނބުރާ ރައްދު ކުރެވޭނެއެވެ.\n11. މި އިޢުލާނު ތިރީގައިވާ ވެބްސައިޓްތަކުގައި ޝާއިޢުކޮށްފައިވާނެއެވެ.\n06 އޭޕްރިލް 2021\nޕަބްލިޝްކުރި ތާރީޚު: 06 އޭޕްރިލް 2021\nސުންގަޑި: 06 މޭ 2021 1100